text:
مَدَتھ:ظٲہِر اؠڈِٹ تَعارُف/4
اؠڈِٹ خانہٕ اِبتِدا
اؠڈِٹ خانٕچ اِبتِدا تہٕ باقی
اَوزار شَلف
اَوزار یِم اِستِمال گَژھان چھِ
لِنکہٕ تہٕ وِکی لِنکہٕ
صَفَن أکِس اَکھ سٟتؠ جوڈ دِیُن
تَبدیٖلی شایع کَرٕنؠ
اؠڈِٹ شایع کَرنُک طریٖقہٕ
نٔوؠ مَضموٗن تَخلیٖق کَرُن
نۆو مَضموٗن تَخلیٖق کَرُن
خُلاصہٕ
وُچھِو تُہؠ کیٛا ہیٚچھَو
ییٚلہِ تۄہہِ اؠڈِٹ کٔرِو، اَمہِ پَتہٕ چھُ یہِ اؠڈِٹ شایع کَرُن تَتھ خأطرٕ چھُ شایع بَٹَن دَباوُن ہُس ہیٚرؠ کِنؠ آسان چھُ۔ یہِ بَٹُن دَبٲوِتھ چھُ اَکھ ڈَبہٕ ظٲہِر گَژھان.
نیول بَٹَن بَدلاو کٔرِو شایع دَبٲوِتھ چھُ اَکھ ڈَبہٕ ظٲہِر گَژھان، اَتھ مَنٛز چھُ اؠڈِٹ خُلاسہٕ یِوان دَرٕج کَرنہٕ، یَمہٕ سٟتؠ باقیَن رُکنَن پَتا چھُ لَگان زِ تُہؠ کیٛا تَبدیٖلی کٔروٕ.
اَگر تُہُنٛد اؠڈِٹ اوس لۄکُٹ یَمہٕ سٟتؠ نہٕ کانٛہہ بٕڈ فَرَق آے، تَتھ حالتَس مَنٛز ہیٚکِو تُہؠ لۄکُٹ آؠڈِٹ نِشان تھٲوِتھ۔ تُہؠ ہیٚکِو اَتھ صَفَس پؠٹھ نَظر تہٕ تھٲوِتھ، تَتھ خٲطرٕ دَبٲوِو نَظَرتَل فِہرِست مَنٛز کٔرِو دَرٕج (یہِ کٲم چھِ صرِف دٲخلہٕ دار صٲرِف ہیٚکَن اَنجام دِتھ).
بَٹَن Review your changes دَبانَس پؠٹھ چھُ اؠڈِٹُک وِکی مارک اَپ کوڈ یِوان ہہاونہٕ تَصدیق کَرنہٕ خٲطرٕ۔ Resume editing بَٹَن چھُ اؠڈِٹ خانَس مَنٛز واپَس نِوان بیٚیہِ اؠڈِٹ کَرنہٕ خٲطرٕ.


c: text/html

text:
منیب الرحمن غزلیہ شاعری منز چھہ بییہ زبانۍ ہندٮن شعرن ہند ترجمہ یا مضمون ورتاون عام۔نظمن منز تہ ہیکہ یہ سپدتھ۔ رحمن راہی چھہ جدید فارسی شاعرن ہنزو نظمو منزہ سید سیوٚد […]
اکھ نظم پانژھ خیال — منیب الرحمن
1 پوشہ تھرین پیٹھ چھا زنہ گاش کِنہ شبنم خۅشبو وتھراوان 2 یمن اچھن منز تارکھ ٲسۍ از چھہ تمن منز اوٚش ناپان 3 پتھرس پیٹھ چھکرنہ آمژ ٹنگہ پھلے کمۍ وچھ، […]
زہ غزل — علی شیدا
1 نذر کامل گاشہ زژن ہند پھوٚت اوسس اٹہ بارِ تہ گوٚو سۅرملۍ کاکد موٚرنم ہیرہ بۅن دارِ تہ گوٚو کھسہ وُن شہہ گوٚو رٔے, پھوٚلۍ زخمن کم سزہ پوش اسہ ونہِ […]
ٲٹھ غزل — رفیق راز
1 لجم چھگ کوترس پے چھا بہ کوٚت لاریوس اسمٲنی یہ ما از بے مکانس لا مکانچ میج دربٲنی پھلتھ آمتۍ چمن برجستہ جلون ہندۍ برے گژھۍ تن میہ کیا میانین اچھن […]

robotstxt: allowed

filter: keep


text:
واد رسالس منز چھہ گلریز رسالس متعلق اکھ لۅکٹ بحث سپدمت، یمیک ذکر ضروری چھہ۔ عزیز حاجنی یس چھہ پروفیسر محی الدین حاجنی ین وونمت زِ "گلریز” رسالہ اوس تمی کوڈمت تہ پانس سیتۍ ٲسن مرزا عارف تہ امین کامل تھاوۍ متۍ۔ امہ کہ بند گژھنک وجہ اوس یمن دۅن درمیان نفہکۍ پونسہ باگراونک جھگڑہ، یتھ پروفیسر حاجنی ین فیصلہ کٔرتھ دژاو مگر یمو دریو مون نہ۔ یم کتھہ چھیہ عزیز حاجنی ین شیرازس منز چھپیمتس پننس اکس مضمونس منز ونہِ مژہ۔ تمیک اقتباس چھہ:
” گلریز رسالہ چھپییوو کاشرِ زبانۍ منز یہنزوے (مطلب پروفیسر محی الدین حاجنی سنزو) کوششو سیتۍ تہ توتام رود یہ باقاعدہ پاٹھۍ چھپان یوت تام یم (مطلب پروفیسر محی الدین حاجنی) اتھ سیتۍ وابستہ رودۍ۔ ۔۔ یہ رسالہ چلاونس منز ٲسۍ یمن مرزا غلام حسن بیگ عارف تہ امین کامل تہِ سیتۍ ۔۔۔ یہ رسالہ بند گژھنک اصلی وجہ اوس سہ فتنہ یُس کامل صابس تہ عارف صابس نفہک پونسہ بٲگراونس پیٹھ ووتھ۔ تہ یہ فتنہ انزراونہ خاطرہ دژاو میہ (مطلب پروفیسر محی الدین حاجنی) عاقلی فیصلہ زِ گلریز کہ آمدنی ہندۍ ہریمانہ پٲنسہ گژھن محض امہ رسالہ چہ ترقی خاطرہ تھاونہ ینۍ۔” (شیرازہ جنوری فروری 1988)
اتھ پیٹھ سوز کاملن وادس اکھ خط یس واد شمارہ 12 کس دویمس حصس منز چھپیوو۔ اتھ منز ٲسۍ کاملن حاجنی سند یہ بیان غلط ثابت کرنہ خاطرہ یم حقایق پیش کرۍ متۍ:
(1) گلریزک گۅڈنیک شمارہ دراو نومبر 1952 ہس منز۔ اتھ چھہ بانی مرزا عارف تہ ترتیب امین کامل تہ پرنٹرپبلشر
محمد صدیق کبروی ٹاکارہ پاٹھۍ چھپتھ۔
(2) فروری 1953 ہس اندر ییلہ کامل امہ ادارہ نش الگ سپد (کامل آو ژکہ سبکدوش کرنہ)، مرزا عارفن بناوۍ محی الدین حاجنی تہ عبدالحق برق کامل سنزِ جایہ ترتیب کار۔
(3) اگر یہ رسالہ محی الدین حاجنی یُن اوس تہ امۍ مرزا عارف تہ امین کامل پانس سیتۍ رٹۍ متۍ ٲسۍ تم کتھہ پاٹھۍ ٲسۍ رسالک نفع بٲگران تہ محی الدین حاجنی اوسکھ فیصلہ دوان کٔرتھ۔
اوت تام اوس صحیح زِ عزیز حاجنی ین لیوکھ تہِ یہ تمۍ محی الدین حاجنی یس نش بوز، مگر کامل سند جواب پٔرتھ پزِ ہے تس اکس ادیب سندۍ پاٹھۍ یمن کتھن متعلق تحقیق کرُن، نزِ واپسی جوابس منز یہ لیکھن: "(کامل) چھہ کافی ادبی سفر طے کرنہ باوجود تہِ اپرِ کس حدس تام جبلت خود نمایی ہند شکار۔ یمہ کتھہ ونہِ میہ حاجنی صٲبن مگر کامل صٲب چھہِ دپان زِ یہ چھہ سراسر اپُز! خیر زبان درازی گوو نہ جان۔”
جبلت خود نمایی ہند کس نہ چھہ شکار؟ مگر گلریز رسالہ کین متعلقہ شمارن ہندۍ گۅڈہ ورق چھہ پیش تاکہ محی الدین حاجنی سنز غلط بیانی گژھہِ ننۍ تہ عزیز حاجنی یس گژھہِ احساس ز یژھہ کتھہ چھیہ نہ جذباتن بلکہ تحقیقک تقاضہ کران۔
یہ چھہ گۅڈنیک شمارہ، یتھ مرزا عارف بانی لیکھتھ چھہ، محی الدین حاجنی سند چھہ نہ کانہہ ناو نشانے، نہ اداریہس منز تہ نہ مندرجاتن منز۔
یہ چھہ پٍنژم شمارہ۔ کامل دراو تریمہ شمارہ پتہ، مرزا عارفن رٹۍ محی الدین حاجنی تہ
عبدالحق برق پانس سیتۍ۔
تمہ پتہ 1955 ہس منز بند گژھتھ، آو 1961 منز دوبارہ کڈنہ، مرزا عارفن رٹۍ غلام نبی خیال تہ مرزا حبیب الحسن پانس سیتۍ۔
عزیز حاجنی صابا، وونۍ ما اوس گلریز رسالہ محی الدین حاجنی ین کوڈمت؟


text:
رندِ بال درایس، اندِ کیا نیایس
ہندِ روس چھون چھم پھوت یے لولو*
انور وار
اتھ شعرس پیٹھ کمینٹ کران چھہ مظفر عازم ونان ز اتھ منز چھہ "اشارہ زِ کل زندگی کٔرتھ (رندِ نیرتھ) یہ حاصل تہِ چھہ نہ پانہ سے ٹارِ کھسان۔”
یہ چھہ امیک استعاراتی یا زیرین معنی یُس شعرس اندر لفظی طور موجود چھہ نہ بلکہ چھہ امہ موکھہ اتھ عطا کرنہ یوان یا یمن لفظن ہندِ ذریعہ ورگہ پاٹھۍ زاننہ یوان تکیاز اسہ چھہ یتھ کتھہِ پیٹھ سماجی طور اتفاق ز شاعر تہ خاص کر تمہ دورکۍ شاعر یمن اسۍ بعضے بلکہ اکثر صوقی شاعر تہ ونان چھہِ، چھہِ نہ وسی پایہ، پامال تہ معمولی کتھن ہند اظہار کران، شعرچ ظاہری صورت ٲسۍ تن زمینی، روح چھس آسمانی۔ انور وار سنز سٲرے شاعری چھیہ امہ دورکین تہ امہ قسمہ کین باقی تمام شاعرن ہندۍ پاٹھۍ زیریں سطحہِ ہنزے شاعری۔ یہ چھیہ امہ رنگہ روحانی شاعری، تکیازِ اتھ منز چھیہ ظاہری صورت بہانہ، مضمر معنی یعنی امیک روح اہم۔ بقول مظفر عازم ” یہ وونمت چھہ تمہ سیتۍ چھہ تتھ کن حیس گژھان یہ وننے تھوومت چھہ۔” یہ وننے تھٲوتھ چھہ، سہ چھہ انور وار سنزِ شاعری ہندس سیاقس منز تیوت نون زِ ونۍ متس کن چھہ نہ ظۅنے گژھان۔
میہ یمہ ساعتہ یہ شعر پور یا ییلہ بہ یتھۍ شعر پران چھس، خبر میہ کیازِ امہ کس معمولی معنیس لطف یوان، تہ یہ باسان اگر نہ امیک روزانہ تہ معمولی معنی قایم سپدِ، زیرین معنی کتھہ پاٹھۍ ییہ وجودس؟
شعر چھہ ظاہری طور ونان زِ ہند اننہ کہ بہانہ درایس گرِ، مگر یہ اوس بہانہ۔ واپسی پیٹھ پھوت خالی آسنہ کنۍ رندِ نیرُن تکیازِ پریتھ طرفہ چھیہ اچھی اچھ۔ نیاے چھہ شاعری منز زیادہ تر لولہ نیایی۔ سانس سماجس منز چھہ لول اکھ نیاے، اتھ کیا بنہ؟ اتھ شعرس منز چھیہ بیرونی سطحس پیٹھ سانۍ سماجی کہانی درج، یۅس میانہ خاطرہ تیژے اہم چھیہ ییژاہ اتھ کہانی منز مضمر بیاکھ کنایاتی کہانی چھیہ۔
اسۍ ہیکون نہ ظاہری پاس یکسر نظر انداز کٔرتھ۔
مگر یہ تہ چھیہ حقیقت زِ اگر نہ شاعری اسہِ معمولی پیٹھ کنہِ غیر معمولی سطحس سیتۍ زان کرناوِ، یہ ہیکہِ نہ بڈ شاعری بٔنتھ۔ یہ غیر معمولی سطح ہیکہ لفظی سطح علاوہ بیاکھ سطح ٲستھ، یہ چھہ نہ ضروری ز یہ کیا آسہِ لازما روحانی، فلسفیانہ یا مابعد الطبیعاتی۔
یہ تہِ چھہ اکھ سماجی مفروضہ زِ یۅس شاعری ظاہری سطح علاوہ اکھ زیریں سطح پیدہ کرِ، سۅ چھیہ بٔڈ شاعری۔
* میہ چھہ باسان عازم صابس چھیہ امہ بٲتہ کس دریفس منز غلطی گمژ، یہ ہیکہ مسودہ یا روای ین ہنز غلطی تہِ ٲستھ۔ وزنہ لحاظہ گژھہِ اکوے "لو” آسن، یتھہ پاٹھۍ تمو امہ کس گۅڈنکس شعرس منز دیمت چھہ۔ تمہ پتہ چھکھ پریتھ شعرس "لولو” پتہ کنہ تھوومت یس میانہ خیالہ صحیح چھہ نہ۔
دویمس شعرس منز گژھہِ "ساتہ نیک” بدلہ "ساعت نیک” آسن۔
پانژمس شعرس منز گژھہِ "پھۅلہ ون باغہ دل” بدلہ "پھۅلہ ون باغ دل” آسن۔
یم چھیہ کتابت چہ غلطی۔


text:
امین کامل
گرچہ خوردیم نسبتی است بزرگ
ذرہ ای آفتاب تابانیم
اکہ لٹہِ وو٘ن میہ مہجورصابس زِ تہۍ چھوہ میہ رشتہ دار تہِ۔ میہ باسیوو سہ روو ہیو تہ وو٘ننم۔ خبر کمہِ وتہِ؟ میہ وو٘نس ظاہری وتہِ نہ حض، بلکہ روحانی وتہِ۔ تمۍ کو٘ر وٹھہ اسناہ تہ وو٘نن، سہ گو٘و ساروے کھۅتہ بو٘ڈ رشتہ، مگر تہِ تہِ ونو کپارۍ؟ میہ بوزنوو پننس مٲلس نشہِ بوزمت یہ واقعہ۔
میون مول اوس چکدار تہ تمن دۅہن اوس کم کاسہ ژونٹین سیتۍ تہِ کران۔ باغ ہیوان تہ راول پینجہ سوازان۔ یتھہ کنۍ اوس سہ فارسی خاندہ مگر اردو تہِ اوس زبر پاٹھۍ لیکھان اوہ کنۍ زِ کینژس کالس اوس پٹھوارۍ تہ گرداور تہِ رودمت۔ مگر پتہ ژھنن نوکری ترٲوتھ تہ لو٘گ ژونٹھۍ کارس کن۔
امس ٲسۍ زہ نیچوۍ تہ دۅشوے گذرییس کینژسے کالس منز اکھ اکس پتہ۔ یہ اندازہ کرن چھہ نہ مشکل زِ امس شخژس کوتاہ یچھ دب اوس یہ اسمانن کو٘ڈمت۔ نیراش تہ کمبر پھٹ انسان، پیٹھہ اوس وٲنسہِ تہِ آمت۔ زوون نیہ پۅترے آسہِ روزن۔
سٲنس گامس منز چھیہ اکھ بٔڈ مشید ۱ ۔تمن دۅہن اوس وہرِ ژتجہہ ہیو اکھ اوخن صابا اتھ امامت کران۔ رت تہ خدا ترس آسنہ کنۍ ٲسس ساری عزت کران، یمیک زن عام اوخن صابن طمہے چھہ روزان۔ أمی تروو ہنگہ تہ منگہ مشیدِ اژن تہ نمازہ ویمازہ پرنس کو٘رن لا۔ لوکو زون کیاہ تام ور گوس تہ سخ پھیورک۔
میانۍ مالۍ ییلہ امۍ سندۍ رۅہ رکانہ وچھ، امۍ ژرژ زِ معاملہ چھہ نہ دماغی فتورک۔ امۍ پرژھ خلوکھ پاٹھۍ سخ ڈاڈہ کرتھ امس امیک اصل وجہ۔ اوخن صابس اوس میانس مالۍسند سخ پاس۔ پیٹھہ اوسس امس زہ گبر گذرنک تہِ سخ افسوس سپدمت۔ کتھہِ ژاپھ ہیو دِتھ وو٘ننس۔’’وچھ حض، یو٘تام کانہہ ووریاں آسہِ تس چھیہ ستر عورت خاطرہ کینہہ نتہ کینہہ ژھرٹہ ژھرت کرنۍ پیوان۔ ییلہ پلو بدس ییس پتہ ما روز ناداری۲ ۔ میانۍ مالۍ پرژھس کانہہ مرشد چھیہ کنہ پننی گاشہ چھکھ پکان۔ اوخن صابن وو٘نس نہ حض پیر چھم ۔ تس چھہِ غیاث صاب ونان۔ سہ حض چھہ شہرۍ کنۍ یار کلان روزان۔
منزہ گیہ زہ تریہ ریتھ ہوۍ کیاہ تام زِ اوخن ساب آو شامنس باگۍ میانس مٲلس نشہِ تہ دو٘پنس زِ غیاث صاب حض چھہِ پگاہ فلانۍ گامس منز واتن والۍ، تہۍ تہِ یزیو ضرور۔ میانس مالۍ سند گف اوس زِ ییلہ سہ تتھ مجلسہِ منز ژاو، تتہِ وچھن باگہِ بو٘رت نفرا اکھ بٔڈس تکیس سیتۍ ڈو٘کھ دِتھ، الپاکک پھیرن لٲگتھ، ذالدار آیہ کلاہ پیٹھہ دستار گنڈتھ تہ دسہ پٹاہ نکھس پیٹھ باکوک بہت۔ برٲرکانی اندر، ییتہِ یہ بہت اوس، ٲسۍ لوکھ سالہ سبہِ ہندۍ پاٹھۍ ژیستھ بہت۔ مجلسہ منز اوس اکھ الف ننگہ مو٘تا منزۍ منزۍ کٲر تلتھ ’’بے چھس محمدؐ، بے چھس محمدؐ‘‘ تانتھ ہش لاگان تہ امہِ پتہ بییہ کٲر کۅٹھین منز تراوان ۳۔ اوخن صاب اوس ژھو٘رے قہوہ ژو٘کا پھران تہ یزمن تہ تسند نیچو ٲسۍ پیالہ تلان تہ تراوان۔ میانس مالس آیہ دروازہ سیو٘د ہش جاے۔ واریاہو ہیژایہ تس ہیو٘ر کن جاے تراونہ خاطرہ سۅسراے کرنۍ مگر مجلسہِ ہند ہوا نوا اوس تیوت گمبرۍ زِ کانسہ اکۍ تہِ ہیو٘ک نہ اچھو سیتۍ تہِ تس اشارہ کٔرتھ۔ میون مول بیوٹھ رسہ پاٹھۍ دروازہ سیو٘د۔ امۍ ٲس ژونٹھۍ ٹوکر ا سیتۍ انۍ مژ۔ سۅ پلنٲون اوخن صابس تہ تمۍ تھٲو کیاہ تام ونتھ غیاث صابس برونٹھہ کنہِ۔میانۍ مالۍ چیو٘و قہوہ ژو٘کا تہ لو٘گ غیاث صابس سام ہینہِ۔ تس ٲس نہ کانسہِ ہنز درویشل سہل سہل ہٹہِ وسان۔ غیاث صابنۍ یہ کمامہ داری وچھتھ ٲسس نہ بروبدی یوان۔ اتھۍ اندر وو٘تھس غیاث صاب ’’خواجہ صاب تہۍ کیا کوم چھوہ کران؟‘‘ میانۍ مالۍ وو٘نس زِ میہ حض چھہ چک وک نییہ چھس ژونٹین سیتۍ کران۔غیاث صابن دیت دم ہیو تہ امہ پتہ وو٘ننس۔ وچھو حض تۅہہ زن آسن ژۅنٹھۍ امبر کرۍ متۍ۔ اتھۍ منز ییہ کانہہ فقیرا تہ تلہِ امہِ امبرہ اندرہ بلا پرسان کینہہ ژونٹھۍ۔ تۅہہ گژھیا اتھ انبارس کانہہ کمی؟ میانۍ مالۍ دیتس نکارس منز جواب، غیاث صابن وو٘نس ’’خدا صابس تہِ چھہِ شرۍ امبار۔ تس کیاہ کمی گژھہِ ہرگاہ تہۍ شرۍ تارہ ہیتھ ژلیوس۔ یہ ونتھ پلنوونس اہنزی ٹوکرِ اندرہ اکھ ژونٹھ تہ وو٘ننس یہ گژھہِ گرِ کین دین۔ مویوس لگہِ نہ سپدن۔
امید ہست پرستندگان مخلص را
کہ نا امید نہ نگردد زِ آستان الہ
میون مول چھہ یوان ژونٹھ ہیتھ گرہ۔ زٹھہِ باگہِ چھس بہ زیوان۔ …. یہ غیاث صاب گو٘و سے یس مہجورس ہیہر بابہ اوس ۴۔
یہ بوزتھ لج مہجورس ژھۅپہ۔ سہ گو٘و خبر کمن غۅطن ۔ اورہ پھیرتھ وو٘تھ میہ کن۔ ’’پزۍ کنۍ چھیہ تۅہہِ میہ سیتۍ قرابت۔ خدا دینو زیٹھ عمر۔‘‘
زمرے:تحقیق


text:
ڈِسینڈنگ اَیوٹا
ڈِسینڈنگ اَیوٹا (اَنٛگریٖزی: Descending Aorta) چھُ اَیوٹا ہُنٛد اَکھ حِصہٕ۔ یہِ حِصہٕ چھُ اَیوٹِک آرٕچ پؠٹھ شۆروٗع گَژھان تہٕ چھُ سیٖنہٕ مٔنز بۄن کُن پَکان۔ اَتھ چھِ زٕ حِصہٕ اَکھ چھُ سیٖنُک حِصہٕ یَتھ تھوریسِک اَیوٹا وَنان چھِ تہٕ بیٛاکھ چھُ یٔڈ ہُنٛد حِصہٕ یَتھ ایبڈامنَل اَیوٹا وَنان چھِ۔ یُہُنٛد ناو چھُ جاے پؠٹھ، یَپٲری یِم پَکان چھِ۔ یٔڈ مَنٛز چھِ ایبڈامنَل اَیوٹا دۄچھنؠ تہٕ کھووُر کامَن ایلیک آرٹری مَنٛز تَخصیٖم گَژھان یِم نِچہٕ یٔڈ تہٕ زَنگن کُن خوٗن پَکناوَن چھِ.
ڈَکٹَس آرٹِیوسَس چھُ پَلمونیری آرٹری تہٕ ڈِسینڈنگ اَیوٹا رَلاوَن بَچَن یِم بَچہٕ دانہٕ مَنٛز آسان چھِ۔ اَتھ چھُ پَتہٕ لِگامینٹ بَنان.


text:
عادل محی الدین
وجودیت چھہ جدید فلسفک اکھ انگ یمیک خمیر زوال کِس عہدس منز تیار سپد۔ تاہم چھہِ امکۍ بیٲلۍ پھٔلۍ پاسکل (Pascal) تہ سینٹ آگسٹاینس (St. Augestine) نشہِ تہِ میلان۔ سیتی چھہ امیک سلسلہ نسب دویمین تمام فلسفیانہ نظریہن تہ نہجن ہندۍ پٲٹھۍ سقراطس سیتۍ رلان۔ وۅں گۆو کینہہ دانشور تہ مفکر چھہِ 700 قبل مسیح روزن وٲلس أکس چینی مفکر لاوزے (Lao-Tsze) یُس فلسفہ وجودیتک گۅڈنیک علمبردار مانان ییمۍ "TAO” یا "Nature” فطرت اصطلاح ویژھناونس دوران امہِ نقطہ نظریہک اظہار کۆرمت اوس۔ امہِ علاوہ چھہِ ہندوستان کِس ویدانت فلسفس منز تہِ وجودی فلسفکۍ عنصر نظرِ گژھان۔ تاہم کۆر جدید دورس منز کُنوہمہِ صدی ۂندس ٲخرس منز سورین کرکے کارڈن (Soren Kierkegaard) امہِ نظریہک ضابطہ بند آغاز۔ ڈنمارک کس أمس فلسفی یس چھہِ جدید دورک سقراط تہِ وننہ آمت۔ کرکے گارڈ اوس فکری طور معتقد مذہبی وجودی (Religious existentialist) تہ أمۍ سندِ نظریہکۍ اثرات سپدۍ عالمگیر ثابت۔ تاہم چھہِ أمۍ سندین معتقدن زہ دٔرۍ۔ یمن منز چھہِ ہیڈگر تہ سارتر مقلدن ہندس تتھ دٔرس یا گروپس منز شامل یہنز فکر ملحدانہ چھیہ۔ تہ دویمس دٔرس منز چھہِ کارل جیسپر (Karl Jaspers) تہ جبرل مارسل (Gabriel Marcel) غیر مقلدانہ نظریہکۍ قایل۔ یہ چھیہ الگ کتھ زِ وجودی فلسفین ہند تعداد چھہ واریاہ زیادہ البتہ چھہِ کرکے گارڈ، ہیڈگر، سارتر، جسپر تہ مارسل فلسفہ وجودیتکۍ اہم ستون ماننہ یوان۔ وۅں گۆو یمن فلسفین متعلق چھیہ اہم کتھ یہ زِ یم ہیکۍ نہ وجودیت کِس کُنہِ منظم یا مرتب نظریہس منز ہم آہنگی پیدہ کٔرتھ۔ تاہم چھہ منفی رجحانن تہ میلانن منز اشتراک تہ ہم آہنگی۔ یم سٲری مفکر چھہِ مثبت خیالن تہ نظریہن مقابل کینژن مخصوص، طے شدہ تہ غالب فلسفیانہ مذہبی، اخلاقی، سمٲجی تہ ادبی رجحانن تہ میلانن خلاف یکت کٔرتھ۔ ڈاکٹر ابرار رحمانی چھہ لیکھان:
’’وجودیت کا بنیادی عنصر موت کا شدید احساس ہے۔ کرکے گارڈ کے دور میں یہ مذہبی گروہوں، طبقوں، پارٹیوں اور ریاستوں کے دایرہ اختیار اور دباؤ کے بڑھ جانے کے سبب سے فرد کی آزادی فکرو عمل کو زبردست خطرہ لاحق ہونے کے نتیجے میں پیدا ہوا اور ساتر اور کامیوں کے عہد میں دو عالمی جنگوں کے نتیجے میں جس کی نمو ہوئی‘‘۔
وجودیت کہ تعلقہ چھہ چونکہ مختلف مفکرن ہنزہ بیۆن بیۆن رایہ یمو مطابق انسانی وجود کہ اتفاقی تہ حادثاتی اہمیژ (co-incidence & accidental) ہندۍ تصورن وجودی فلسفس بنیاد فراہم کٔر۔ تہ اتھ سیتۍ سیتۍ کۆر دۅیو عالمی جنگو پتہ پید سپدن وٲلۍ انتشارن، پریشانی، کشمکشن، بیزاری، کُنرن تہ جرمکۍ احساسن اتھ اکھ نۆو زُو زیتہ عطا۔ یہ نظریہ چھہ زندگی ہنزِ بے معنویژ واقف تہ یہ چھہ بھرپور اندازس منز تہ امکان کین حدن تام زندگی بامعنہ تہ معیاری بناونہ چہ کوششہ منز آوُر، یہ فلسفہ چھہ فرد پسند تکیازِ امیک زور چھہ یتھ کتھہِ پیٹھ زِ وجود (existance) چھیہ بے نظیر تہ بے مثال۔ اتھ چھہ نہ ہرگز یہ مطلب زِ وجودی فلسفہ چھہ خۅد غرضی ہند ٲینہ دار بلکہ چھہ یہ نظریہ انسان دوست تہ انسانی ہمدردی ہندِ جذبہ منز وُزان۔ کرکے گاڈ چھہ ڈیکاٹ سندس I think therefore I am برعکس I am therefore I think اصولک قایل۔ کرکے گارڈ سندۍ کِنۍ چھہ انسان سندین تمام مسلن تہ مصیبتن، کربن تہ انتشارن ہند بنیادی وجہ اجتماعیت تہ یتھہ پٲٹھۍ چھێن انفرادیژ (Individualism) ہند تصور پننہِ فکری استدلالہ سیتۍ لافانی بناونچ کامیاب کوشش کٔرمژ۔ سہ چھہ انسانیژ ہندِ بقا باپت ذاتک صفاتس سیتۍ ہم آہنگ آسنک پاسدار۔ امی چھہ ونان:
’’جو بے خدا ہے وہ لاشخص ہے اور جس کی کوئی شخصیت نہیں، وہ محروم ہے‘‘۔
کرکے گارڈ چھہ جدید انسان سنز ذاتس سیتۍ وابستگی، داخلیت پسندی، خارجی دنیا نشہِ تٔمۍ سنز بے زاری، فراریت تہ دۅیمین مریضانہ سونچن خارجی ماحولس سیتۍ دۅستانہ رٔویہ پانناونہ کِس رٔویس سماج دشمن مانان ییلہ زن اتھ برعکس نوێن تہ جدید شاعرن تہ ادیبن ہندێن فن پارن منز یمے ذہنی رویہ غالب تہِ تہ حاوی تہِ چھہِ، یتێن چھہ یہ ونُن تہِ ضروری زِ وجودیت چھیہ نہ خارجی وۅپرٲز (external alienation) مانان بلکہ چھہ سارتر سندۍ کِنۍ انسان سند پرتھ کانہہ فیصلہ ذاتی مفاد بجایہ کلہم انسانی مفادک تہ انسانی پاپرجایی ہند ضامن آسان۔ یتھے پٲٹھۍ چھیہ نہ وجودیت فرد سنز خۅد آگہی تامے محدود بلکہ چھہِ امِکۍ حد عالمِ انسانیت کێن خدشن، خطرن، مسایلن تام پھٔہلتھ۔ سیتی چھیہ وجودیت یتھ مفروضس تہِ نکاران زِ انسان چھہ خارجی دنیا نشہِ بے زار تہ لاپرواہ سپدِتھ بے حرکت تہ ساکن۔ وجودی فلسفہ چھہ نہ تجریدی فلسفہ تہ ساینسی خیالاتن یا نقطہ نظریہ کِنۍ وجودچہ تفسیر تہ تشریح پیٹھ پژھ تھاونہ کِس فلسفس ناو بلکہ موضوعیت تہ داخلیتس پیٹھ یقین کرنک فلسفہ۔ اتہِ چھیہ معروضی تہ تجریدی طریقہ کارس برعکس داخلی بصیرت تہ بصارتس ترجیح۔ یم زندگی ہندێن مسلن سیتۍ مقابلہ کرنہ خاطرہ انسانس حوصلہ چھہِ بخشان۔ دۅیمێن لفظن منز ونو زِ وجودیت چھہ سہ فلسفیانہ رجحان یُس جوہرس (essence) مقابلہ وجودس (existence) تہ بالخصوص انسانی وجودس تہ امہ کِس انفرادی، بے مثال تہ لاثانی آسنس تسلیم کران چھہ۔ مطلب یہ زِ وجود چھہ جوہرس برونہہ تہ چھہ انفرادی تہ لاثانی ٲنہ یتھ پانس خیال تہ تصور کێو حدو نێبر کڈنچ صلاحیت چھیہ۔ وجودیتس ہیکہِ نہ ساینس تہ فلسفہ تجزیہ کٔرتھ تہ نہ ہیکہِ اتھ تام یمن بنیٲذن پیٹھ واتنیار ٲسِتھ۔ یہ چھہ انسانی آزادی ہند علمبردار تہ یہے آزادی چھیہ أمس پننین عملن (Actions) ہندس نتیٖجس منز وۅتلن والێن غمن تہ عذابن، کشمکش، جدوجہد تہ أندرۍ جنگہ باپت پانس ذمہ دار ٹھہراونس پیٹھ آمادہ کران تہ کاینات چہِ بے ثباتی تہ بے معنویژ منز تہِ پنُن پان ارتقا پذیر آسنک جرات تہ ہمت بخشان سیتۍ چھس وجود چہ حقیقژ تہ مٲہیژ ہند احساس تہِ دوان۔
وجودیت سپز زوال کِس عہدس منز مقبول ییلہ مذہب رسم تہ رواجس تام محدوس سپد تہ ییلہ قدرن ہنزِ زوال پذیری ہندس پس منظرس منز انسان انتشارک شکار سپد۔ نتیجہ دراو یہ زِ انسانس سپد بدس عذابس تہ کربس تہ مرنہ کس خوفس سیتۍ تصادم ییمہ کِنۍ سہ وجودی بحرانن (existential crises) منز ہێنہ آو۔ اتھ آولنِس منز ہێنہ ینہ سببہ باسیو انسانس زِ تصوراتی مابعد الطبیعاتی، مذہب یا مذہبی روٲیژ یا فلسفیانہ باریک بیٖنی چھیہ نہ أمۍ سندێن مسلن ہند تدورک کرنس منز مددگار ثابت سپدنکۍ اہل۔ ییمہِ کِنۍ سہ زندگی تہ وجودچہ معنویت ژھارنہ باپت جدوجہد کران چھہ۔ یوجین آنسکو چھہ اتھ صورتحالس کُن اشارہ کران لیکھان:
"Neither Theology nor philosophy has enabled me to understand why I exist nor they have convinced me that we are obliged to make anything of our existence or that we should or can give it a meaning.”
پزر چھہ یہ زِ وجودیت چھہ موجودہ تہذیبی بحران تہ انتشارک نتیجہ۔ مغربس منز کۆر کرکے گارڈن (کُنوہمہِ صدی منز) یہ خطرہ شدتہ سان محسوس زِ تٔمۍ سند ملک ڈنمارک چھہ بییہِ اکہِ لٹہِ وقتکہ تسلسل کہِ رشتہ نشہِ دوریومت یتھ تٔمۍ تمہِ دورک عالمگیر تہذیبی المیہ ناو دیت، تکیازِ امہِ دورچ سیاسی زندگی ٲس ہوس، خۅدغرضی مریضانہ انانیت، انتہا پسندی تہ دویمێن منفی روین ہنز گڈھ بنے مژ۔ یۅہے ذہنی انتشار بنیوو چھیکرس دۅن عالمی جنگن ہند باعث، یمو معصوم انسانن ہند قتلِ عام کٔرتھ انسان سنزن حیوانی خصلژن ہند بھرپور اظہار کۆر تہ انسانی زندگی وۆتھ مۅل ییمہِ کِنۍ انسان کیمین کریٖلن نزدیک ووت۔ دہشت تہ خوف و حرصکۍ ماحولن کۆر پریتھ طرفہ عدمِ تحفظ پیدہ۔ عدمِ تحفظک خطرہ آو نہ صرف مقامی بلکہ عالمی سۅتھرس پیٹھ محسوس کرنہ، شاعرن، ادیٖبن، فلسفی ین، معتقدن، غیر معتقدن، غرض پریتھ أکس سرن وٲلس تہ سونچن وٲلس جدید انسانس سپد امہِ نفسیاتی خلاہک (vacuum) ادراک۔ نتیجہ دراو یہ زِ انسانی وجود (Existence) بنیوو انسانی سونچک تہ فکرِ ہند مرکزی نکتہ۔
_______
عادل محی الدین چھہِ کشمیر یونیورسٹی ہندس کاشرس ڈپارٹمنٹس منز ریسرچ سکالر


text:
(1)
ژے چھیکھ قٲیم میۍ ڈۆل کھور
اوہ ژیۍ زیونتھ اوہ میۍ ہور
ہاوس کانچھاں چٲنی شوب
پانس تامتھ چھُے اتہِ اور
دل نِتھ وُنہِ سُے بمہ ژکنیار
بییہِ کتھ پیٹھ چھُے پیومت ٹور
امہِ کتھہِ کٔرنم وٲنجہِ گدۍ
کیا سہ نظرے دزِ ہے تور
کُس تاں ارماں ہیتھ آیوس
کتھہِ کتھہِ منز ووتُس کتہِ کور
ساسن دادین تن دِتھ دراس
اکۍ عشقن کۆرنس کمزور
وُچھ کتھ وقتس باگنۍ آے
دارین ٹھۆر دروازن تور
بتھہِ پتہ بتھہِ پننُے اوحال
ٲنس کتھ چھُم روزُن لور
عمرن ہندۍ رشتے پییہِ وسۍ
یمۍ وقتن کرۍ کم کم دور
غم گیہ ژٔرۍ دل گۆو تنگ
بییہِ پێن لرِ ہرراونۍ پور
بییہِ پێن پوشہ لنجن دِنۍ ڈکھ
واون ہیتۍ تھیکہ ناونۍ زور
اتھۍ پیٹھ چھا سمسارس بوش
راتک ہۆپ دۆپ صبحک شور
ازۍ کین ہنگامن تُل دس
پگہس پیٹھ کر پگہے غور
ادہ چھی جگرس داغے داغ
نتہ کمۍ ازتاں ییتہِ سندور
کامل وۅنۍ گۆو لسنُے جان
لۅتہِ کھۅتہ لۆت گۆو رُت ننہ وور
(لوہ تہ پروہ 1965)
(2)
پۆت دگرے دل ساوُن چھُے سا
یوٗت سُلی از راوُن چھُے سا
شہہ روکتھ کوہ نم چھیکھ ژاپاں
ون سا کینہہ فرماوُن چھُے سا
آبس منز چھہِ نہ تارکھ گنزراں
پان پنن للناوُن چھُے سا
سرۍ یس آنگن ہاوُن راوی
بام پنن نتۍ راوُن چھُے سا
تاپہ ٹیۆکا پیۆو شنہ پھیکہِ شہلیۍ
میۍ سیتین انزراوُن چھُے سا
ژیہ تہِ وق گویا شکھ وُزنٲوتھ
وۅلہ سا دل پرکھاوُن چھُے سا
بی گویا گٹہِ منز بر دوجن
بی اۆند پۆک وُزناوُن چھُے سا
کانہہ نبہ دۆند کانہہ بُنیلا ٲخر
سمسارے مشراوُن چھُے سا
اکھ عالم ہووُتھ کیا ہووُتھ
بییہِ کانہہ عالم ہاوُن چھُے سا
کامل چانۍ طرح کٔھتۍ عرشس
غزلک فن وُپھناوُن چھُے سا
(لوہ تہ پروہ 1965)
(3)
بہار پۆک نہ اگر چانہِ ترایہِ گرایہِ میہ کیا
گلالہ داغ جگر ہیتھ چھہ جایہ جایہ میہ کیا
بہ چھُس نہ پننہِ خیالک تہِ دس نگر از تاں
قلم یہ میون تے پۆک چانہِ رایہ رایہ میہ کیا
قدم قدم چھہ میہ وٲراگہ منزلس کُن گژھاں
اگر میہ سیتۍ ژہ آسکھ تہِ ژھایہ ژھایہ میہ کیا
بیہ ریہہ الٲوۍ میہ پننی دماغ دہۍ کۆرمت
وۅتھاں چھہِ مشکہ لۅمبکھ کٲنسہِ مینکایہ میہ کیا
گیُندا کریوم تہ کیاہ تاں گیویوم گنگرارے
سٔمتھ وژھایہ اگر عرشہ اپسرایہ میہ کیا
میہ آفتاب تہِ کٔہیا چھہِ اردلس پکۍ متۍ
کٔرن اگر چھُہ کراں خندہ سایہ سایہ میہ کیا
میہ ژج نہ زانہہ کنن پننے دلچ یہ دبرارے
صدا اگر دِواں لوٗسکھ ژہ شایہ شایہ میہ کیا
میہ ؤتھۍ نہ پننہِ خمارے زنہے تہِ ٹارۍ پننۍ
وُٹھن پھۆلی تہِ زں کوسم ژیہ میانہِ رایہ میہ کیا
حرام چھکھ اگر ہے قبرِ میانہِ پیوٗر تھون
میہ سیتۍ گیہ تہِ زن یم میانۍ شعر ضایع میہ کیا
(بییہ سے پان 1967)
(4)
کانہہ نبی کانہہ تہِ رسول آو نہ یتھ شہرس منز
زایہِ رخ بیز خدا زاو نہ یتھ شہرس منز
ییلۍ و تیلۍ روزہ وۅپر ژھایہِ دِلس رایہِ گنداں
نظرِ زانہہ پان پنُن آو نہ یتھ شہرس منز
وہۍ یہ سرسٲوۍ فضا کوچہ انێر جایہ گنێر
یُس اکھا ژاو سُہ نۆن دراو نہ یتھ شہرس منز
یُس وسُے فتوہ بدس خاک بسر چاک جگر
کۅس کمس باگہِ چھیہ اندیاو نہ یتھ شہرس منز
آبہ دریاو چێنس قطرہ نہ راکھسۍ راجس
لاشہ امبار کھێنس کاو نہ یتھ شہرس منز
کانہہ تہِ سنگلابہ ہوس آو نہ بامل ہے ہے
ژتھرہ گگرایہ وَہکۍ واو نہ یتھ شہرس منز
ہے لتی یُتھنہ دلس لولہ مژھیُل شوق گنی
یم وُشنۍ کاڈ تہ پٲراو نہ یتھ شہرس منز
کٲنسہِ پھٹروو نہ کانہہ سحرہ نہ کانہہ شر دۆبروو
کانہہ کلیم اللہ میہ رۆس ژاو نہ یتھ شہرس منز
(پدس پۆد ژھاے 1972)
(5)
چھُہ میونے دل تہ میونے سینہ بابا
دپاں سورُے ژیہ چھُے ٲینہ بابا
کمو سموات کۆر کھنڈس تہ زہرس
یمو کۆر ٲسۍ تم کمہِ دینہ بابا
چھُہ پراواں موت کمہِ قونونہ انساں
چھُہ روزاں زندہ کمہِ ٲینہ بابا
کھساں کوہ تٍرہ ہارنہِ تاپہ رٍ رٍ
پھٹاں کوہ گمہ چھہِ ماگنہِ شینہ بابا
یمن ییٖژن کتابن کیا چھُہ لیکھتھ
چھہِ کاغذ کیمۍ تہِ آمتۍ نینہ بابا
بروسس پیٹھ چھہِ اسۍ سٲری کراں ٹنز
خلاہس منز چھہِ اسۍ بسکینہ بابا
کراں کِتھہ کنۍ چھہِ وارین منز دیون بند
گژھاں کِتھہ کنۍ پری تٲبینہ بابا
یہ مۆت شاعر، یہ تۆت انساں، یہ کامل
کھۅتیو رۆستے سۆتھُر گنجینہ بابا
(یم میانۍ سخن 2011)
(6)
ڈھیر چھی سخنن گمتۍ، نیر تہ بیہہ آبس منز
معنہِ حرفن چھُہ ہُناں تیزاں چھیہ تیہہ آبس منز
وارہ وُچھ سینس اندر دل تہ بزُن تیۅنگلن پیٹھ
وارہ وُچھ جگرس اندر خون تہ چیہہ آبس منز
سیکہِ صحراوس دِواں آسہِ پگاہ تاپھ کشیر
کالۍ یٖراں آسہِ لدّاخ تہ لیہہ آبس منز
خوفہ ہۆت پونۍ بٹھس آسہِ بیبِس تل تل اژاں
ہییہِ جلدیو زَنم یاں، وۅتھہِ ریہہ آبس منز
منز دُپہرس چھیہ پھٹاں سِریس تہِ وسواسۍ رُمن
پاسِ ٲخر چھیہ ہیواں زوٗنہِ تہِ ریہہ آبس منز
لوٗکھ گاہے چھہِ دِواں وۅلسنہ یِتھ گامن ژٕکھ
لوکھ مِلواں چھہِ گہے شوقن تہِ ویہہ آبس منز
رٲومژ گاو کہن ژھاراں چھیہ، کانژھا ونۍ توس
پانژھ پھٹۍ خۅشکس اندر، لمکاں چھہِ شیہہ آبس منز
غزلہ بنجارۍ یہ کامل چھُہ دواں نارہ طرح
بختہ شہجارۍ لُکن پیمژ چھیہ نیہہ آبس منز
(یم میانۍ سخن 2011)


text:
مَدَتھ:حَوالہٕ تَعارُف ظٲہِر اؠڈِٹ خانَس مَنٛز/1
تَصدیٖق
حَوالہٕ کیازِ چھِ ضۆروٗری
حَوالہٕ دِیُن
خودکار یا دَستی
اِستِمال کٔرمِتؠ اؠڈِٹ کَرٕنؠ
اِضافہٕ کَرنَس چھِ ہَمیشہٕ جاے
بیٚیہِ اِستِمال کَرٕنؠ
کیٚنٛہہ چھِ واریاہ ضۆروٗری
بَروسہٕ مَند ذَرایعہ
کٔم حَوالہٕ چھِ بَروسہٕ مَند
خُلاصہٕ
تُہؠ کیا ہیٚچھوہ
وِکیٖپیٖڈیاہٕچ اَکھ اَہَم پالسی چھےٚ زِ مَضموٗنُک مَواد گَژھِ تَصدیٖق دار آسُن۔ اَمیُک مَطلب چھُ زِ بَروسہٕ مَند ذَرایعہ گَژھَن مَواد سَہارٕ دِنؠ۔ تِمَن جُملَن گَژھِ حَوالہٕ یِمَن پؠٹھ شَک آسہِ۔ عام طور گَژھَن زِنٛدٕ اِنسانَن مُتلِق مَضموٗنَن مَنٛز واریاہ حَوالہٕ آسٕنؠ۔ وِکیٖپیٖڈیاہَس پؠٹھ چھُنہٕ ذٲتی تَحقیٖق اِستِمال کَرنہٕ یِوان، پرَٛتھ کانٛہہ کَتھ گَژھِ کُنہِ جار شایع آسٕنؠ.
اَگر تُہؠ چھِو نٔو مَضموٗن، حِصہٕ یا جُملہٕ بَناوَن، یہِ چھِ تُہُنٛز زِمہٕ دٲری زِ اَتھ گَژھِ حَوالہٕ دِنہٕ یُن۔ حَوالہٕ وَرٲے مَواد چھُ عام طور ہَٹاونہٕ یِوان۔ کُنہِ ساتہٕ چھُ گۄڈٕ حَوالہٕ دِیِو فَرما اِستِمال کَرنہٕ یِوان تاکہِ صٲرِفَس میلہٕ وَقٕت.
برٛونٛہہ کُن وُچھِو تُہؠ زِ جُملس کِتھ پٲٹھؠ چھِ حَوالہٕ دِنہٕ یِوان تہٕ وِکیٖپیٖڈیاہَس پؠٹھ کَتھ چھُ بَروسہٕ مَند حَوالہٕ وَنہٕ یِوان.


text:
نذیر آزاد
پنن شاعرانہ بجر بیان کرُن، یتھ فارسی تہ اردوہس منز تعلی ونان چھہِ، چھہ سانہ شعری روایتک اکھ اہم حصہ۔ امہ ستٍۍ چھہ نہ صرف شاعرہ سندِ تصّورِ شعرک پے لگان بلکہ چھہ سہ امہ کہ ذریعہ پننہ ادبی روایژ ہندس کُنہِ لہجس یا طرزس سٍتۍ پنن تعلق تہِ ظاہر کران۔ میر تقی میرس سٍتۍ چھہ کٲتہو شاعرو تہندِ طرزہ کہ حوالہ تعلق ظاہر کوٚرمت تہ یتھہ کنۍ چھکھ میرہ سند بجر بیان کرنس سٍتۍ پنن پان تہِ مۅلہ نوومت۔ یۅہے حال چھہ رسول میرس سٍتۍ تہِ کاشریو شاعرو روا تھوومت۔مثالہ دنچ ضرورت چھیہ نہ تکیازِ رسول میرس پیٹھ لیکھنہ آمتین مضمونن منز چھہِ مہجورہ سندِ پیٹھہ رسا جاودانی یس تام یتھۍ شعر یسلہ پاٹھۍ دنہ آمتۍ ۔ حالانکہ تنقیدک تقاضہ چھہ یہ زِ مہجور تہ باقی شاعر ن ہنزِ شاعری منز گژھۍ رسول میرنہِ شاعری ہندۍ عناصر تلاش کرنہ ینۍ ۔ مگر تمہِ برونہہ چھہ یہ ضروری زِ رسول میرنۍ تم شعری خواص گژھن وچھنہ ینۍ یمو سہ سانہ شعری روایتک اہم پڑاو بنوومت چھہ۔چنانچہ اردو زبانۍ منز پنن پان میرہ سند وارث ثابت کرنہ خاطرہ کرۍ شاعرو کبھو ،کسو تہ ٹک ہوۍ الفاظ استعمال یا زیادہ کھۅتہ زیادہ ووٹُکھ پننس تخلصس سٍتۍ میر جی یک "جی” لاحقہ۔ یا اگر زیادے نزدیک گژھنچ کوشش کٔرکھ تیلہ گنڈِکھ ودنکۍ تہ رونکۍ مضمون۔ رسول میرسند وارث بننہ خاطرہ تہِ کٔر نہ سانیو شاعروکانہہ سنجیدہ کوشش۔ زیادہ کھۅتہ زیادہ رلووکھ میرہ سنزِ شاعری ہندین دوپستانن سٍتۍ پننہ شاعری ہند سپستان تہ دراے یۅہے ہوسناکی ہند شربت مۅلہ ناونہِ وانہ پتہ وانہ۔ نہ ہیکۍ تم رسول میرن شاعرانہ مقام بدِ کٔڈتھ تہ نہ ہیکۍ تمہِ طرزِ اظہارہ نِشہ کانہہ فایدہ تُلِتھ یمیک آگر سۅ فارسی تہ اردو روایت چھیہ ، یمیک رسول میر اہم پڑاو چھہ۔
خیر یہ آیہ مطلعہ ہسے منز سخن گسترانہ کتھ۔مدعا چھہ یہ زِ نٔوس شاعرہ سند کانسہِ پرٲنس شاعرس خراج عقیدت پیش کرُن چھہ دراصل تتھ طرزس سٍتۍ پنن شاعرانہ اظہار لرِ تھاوُن یُس امس پرٲنس شاعرہ سند مخصوص طرزچھہ ۔شہناز رشید ن تہِ چھہ پننس اکس شعرس منز یژھی تعلی سٍتۍ پنن شعری تعلق غالبس سٍتۍ ظاہر کوٚرمت۔شعر چھہ ۔ ” جی خوش ہوا ہے راہ کو پُر خار دیکھ کر ”
بس غالبن یہ مصر ہ پٔرتھ پرۍ زِ میانۍ شعر
یمہ برونہہ زِ اسۍ وچھو زِ غالبس تہ شہنازس درمیان کُس شعری رشتہ تہ ہم آہنگی چھیہ یہ وچھن چھہ ضروری زِ شہنازن کتھ بنیادس پیٹھ چھیہ پننۍ شاعری غالبہ سنزِ روایژ سٍتۍ رلٲومژ۔غالبہ سندس شعرس منز چھیہ مشکل پسندی بجرک وجہ ماننہ آمژ تہ شہنازنہِ مطابق چھیہ تہنز شاعری مشکل پسندی ہندس زمرس منز یوان۔ چناچہ پرٲنس تہ نٔوس شاعرس درمیان چھہ اتباع برونہہ، شاعرتہ پرن والۍ سند رشتہ آسان۔ ییلہ نوۍ شاعرن کانسہِ پرٲنس شاعرہ سند کلامہ تنقیدی نظرو وچھمت آسہِ ادہ ہیکہ سہ تمہ تصورِ شعرچ نشاندہی کٔرتھ یُس تہندِخاطرہ راہبر تہ رہنما بنہِ۔چونکہ شاعرہ سند تہ قاری سندرشتہ چھہ محمد حسن عسکری ین یونگہ (Yung) سند حوالہ دِتھ ویژھنوومت۔یونگ چھہ ونان زِ دۅن بٲژن (میاں بیوی) منز چھہ اکھ (container)تہ بیاکھ (contained) ۔ گۅڈنکۍ سنز شخصیت چھیہ تیژ پیچیدہ آسان زِ اتھ منز دوٚیمس شخصہ سند مدغم گژھنہ باوجود چھہِ اتھ کینہہ خانہ توتہِ خالی روزان۔مکمل آسودگی چھہ یمن خانن ہند پُرنہ یُن ضروری ۔اوہ مۅکھہ چھہ اکس پھٲلُن تہ اکس مۅژن پیوان۔ یۅہے تعلق چھہ شاعرس تہ پرن وٲلس درمیان۔مگر میانہ خیالہ چھیہ نہ شاعرس بذاتِ خۅد مۅژنچ ضرورت بلکہ چھیہ ضرورت یمہ کتھہِ ہنز زِ قاری پھٲلاوِ پننس ذہنس تتھ حدس تام یُتھ سہ شاعرہ سندین پیچیدہ تجربن تہ تہندس اسلوبس کۅم ہیکہِ کٔرتھ۔ ییلہِ دۅن شاعرن درمیان گۅڈہ یہ رشتہ پیدہ سپدِتہ دوٚیم کرِ گۅڈنکس ذہنی طور احاطہ، ادہ ہیکہِ دوٚیم گۅڈنکۍ سندس اسلوبس یا طرزس پاننٲوتھ۔ وۅنۍ اگر دوٚیمہِ سند ذہنی آب و ہوا اتھ غیر موافق آسہِ تیلہ روزِ یہ تقلید یا اتباع کینژن لفظن ہندس استعمالس تامے محدود ۔سوال چھہ یہ پیدہ سپدان زِ شہناز رشید چھا گۅڈہ بہ حثیت قاری غالبہ سندس طرزس نکھہ ووتمت تہ پتہ کتھ حدس تام چھ امۍ یہ طرز پننس ذہنی آب و ہواہس سٍتۍ ہم آہنگ کوٚرمت۔یمن دۅنونۍ سوالن ہندجواب ہیکہ شہناز رشیدنۍ شاعری یٲژ فراہم کٔرتھ۔
عام پاٹھۍ چھیہ غالبہ سنز مشکل پسندی تہنزِ فارسی دانی تہ اسلوبس منز امی فارسی آمیزی ہندِس پوٚت منظرس منز وچھنہ یوان۔غالبہ سندِ امہ طرزِ بیانک (اضافتہ وول)نقل آو یسلہ پاٹھۍ کرنہ مگر غالبس تہ تہندین خوشہ چینن درمیان رود توتہِ اکھ حدِ فاصل۔غالبہ سنز مشکل پسندی آیہ تہندین یتھین شعرن ہندس تناظرس منز وچھنہ۔
شمار سبحہ مرغوبِ بتِ مشکل پسند آیا
تماشاے بہ یک کف بُردنِ صد دل پسند آیا
یتھۍ ہوۍ شعر چھہِ اسہِ دیوانِ غالبس منز نظرِ گژھان ۔ یم چھہِ اضافتہ واجنین ترکیبن پیٹھ مشتمل یا چھہِ یمن منز نم نمتھ (۹۹)فیصد فارسی الفاظ استعمال کرنہ آمتۍ ۔یتھۍ شعر وچھتھ آس مبہم گو تہ بعضے مہمل گو شاعر تہِ وننہ ۔ حالانکہ یتھین شعرن منز چھہ نہ ابہام (یمچ وضاحت برونہہ کُن کر نہ ییہ) تہ نہ چھہ اہمال(مہمل گو یی۔بے معنی کلامہ ونُن)بلکہ چھہ اتھ منز اشکال۔یعنی یتھۍ شعر چھہِ سمجنۍ مشکل ییتس کالس نہ قاری لفظن ہندۍ معنی زانان آسہِ یا شعرک پوٚت منظر پتاہ آسیس مثلا کاغذی ہے پیرہن۔۔۔ اتھ مقابلہ مثلا یم مصرعہ چھہِ بظاہر سہل:
دلِ ناداں تُجھے ہوا کیا ہے
ابنِ مریم ہوا کرے کوئی
یہ تہِ آو وننہ زِ یم چھہِ غالبہ سنزِ عمرِ ہندِ ٲخری حصک کلامہ ییلہ تمۍ گنجلک، دقیق تہ فارسی آمیز "گوٚب بیان” ترک کوٚر تہ لوگُن میر سندس طرزس منز کلامہ ونُن۔حالانکہ مالک رام سند ونن چھہ زِ غالبہ سنز ہ اکثر غزلہ یمو غالب پزی غالب بنوو چھیہ تہنزِ جوانی ہنزہ، نہ زِ تمہِ زمانہ چہ ییلہ تم "مشکل پسندی” ترک ٲس کرمژ۔
چناچہ شہنازرشیدنس کلامس منز چھیہ نہ اسہِ امہ لحاظہ مشکل پسندی نظرِ گژھان زِ نہ چھہ یہ فارسی آ میز تہ نہ چھیہ اتھ منز زبانۍ ہنز کانہہ پیچیدگی۔حد چھہ یہ زِ شہنازنس کلامس منز چھیہ اضافتہ واجنہِ کژتام ترکیبے نظرِ گژھان۔اتھ سلسلس منز چھیہ محمدیوسف ٹینگ سنز یہ کتھ بر حق زِ شہناز رشیدنۍ زبان چھیہ "تتھ حدس تام دۅہ دِشچ خصلتھ تہ پرزنتھ تھاوان زنتہِ چھہِ اسۍ یہ زٲنہ کدل وۅکھلۍ تران تران بوزان "۔گویا کہ شہنازنۍ زبان چھیہ روز مرہ ہچ زبان تہ امہ لحاظہ چھہ شہناز رشید میرس پتہ پتہ پکان تہ فارسی آمیز زبان نہ ورتاونہ کنۍ چھہ نہ شہناز رشید غالبنہ مشکل پسندی ہنز وتھ اپناوان۔مگر میانہ خیالہ چھیہ یہے ‘زٲنہ کدلۍ زبان’غالبس تہ شہنازس درمیان اشتراکک سبب۔
سارنی بڈین شاعرن ہندۍ پاٹھۍ چھیہ غالبس تہِ یہ خصوصیت زِ تہند کلامہ بار بار پرنہ باوجود چھیہ امچ تازگی برقرار روزان۔وجہ چھہ یہ زِ پریتھ نوٚو زمانہ چھہ پرانین شاعرن پننیو میعارو مطابق وچھان ۔مثلاً غالبہ سند یہ شعر ۔
آگے آتی تھی حالِ دل پہ ہنسی
اب کسی بات پر نہیں آتی
یہ ا وس اکہ وقتہ مایوسی تہ قنوطیتک شعر ماننہ یوان۔وننہ اوس یوان زِ اتھ منز نہ چھہ کانہہ استعارہ تہ نہ کانہہ پیکر بلکہ چھہ لۅتین لفظن منز پامال مضمون گنڈنہ آمت۔مگر اچانک باسیوو زِ برونہہ (آگے) اوس اسنُک و جہ دلک حال، تہ امہ لحاظہ چھہ اتھ منز طنز تہِ موجود تہ وۅنۍ (اب) چھہ نہ اسنہ خاطرہ کُنہِ وجہک ضرورت تکیازِ وۅنۍ چھہ ہنگہ منگہ تہِ اسن یوان تہ امہ لحاظہ چھہ یہ ذہنی فتورک مضمون۔امہ ہر یمانہ چھہ نہ یہ تہِ شعرہ منزہ ننان زِ یہ حالتھ چھا متکلمہ یا شاعرہ سنز ، کِنہ کانسہِ تریمس شخصہ سنز، کِنہ پور ہ سماجچ یتھ متعلق شاعر کتھ چھہ کران۔ در اصل چھیہ یہ صورتِ حا ل شعر س منزموجود ابہامہ سٍتۍ پیدہ سپدتھ ہیچمژ زِ شعرس منز چھیہ غیر یقینیت، غیر قطعیت تہ اکھ پیچیدہ تناو، تہ یہ صورتِ حال پیدہ کرنہ خاطرہ چھیہ نہ غالبن ثقیل زبانۍ کٲم ہیژمژ تہ نہ استعارس تہ پیکرس بلکہ چھہ یتُھ صورت حال ظاہر کرنہ خاطر ہ ابہام بہترین تہ موثر طریقہ۔
یتھہ کنۍ ہیکوؤنتھ زِ غالبہ سند کلامہ چھہ نہ مشکل بلکہ چھہ مبہم۔تہ ابہام پیدہ کرنہ خاطرہ چھیہ تمۍ صورت حالہ موافق زبان استعمال کرمژ۔ یتنس نازک خیال باوان چھہ تہ تتنس چھہ بظاہرتجریدس تہ پیچیدہ زبانۍ کٲم ہیوٚان تہ یتنس شاعرانہ چالاکی (poetry of wit) ہند اظہار چھُس کرُن تتنس چھہ بظاہر لۅتین، سادہ تہ روز مرہ کین لفظن کٲم ہیوان۔تہ یم سٲری ژھل تہ ول چھہِ پریتھ قراتس پیٹھ پرن وٲلس نوین انکشافن ہنز زان فراہم کران۔ امہ لحاظہ چھہ ٹینگ سند یہ ونُن صحیح زِ "گۅبہِ بیانک دولہ بور” نہ تلنہ باوجود ہیکہ تازہ شعر پرن وٲلس پانس کُن پھرتھ۔ مگر ٹینگ سند یہ ونُن زِ شہنازرشیدن یہ کلامہ چھہ غیر مبہم تہ ابہامس "کاژہ وُنل” ونُن چھہ نہ حقیقت۔ وجہ چھہ یہ زِ سہل ممتنع ہک شعر تہِ ہیکہ مبہم تہ لطیف ٲستھ تہ نہایت عربی ؍ فارسی آمیز (گۅبہِ بیانہ وول) شعر تہِ ہیکہ ابہامہ تہ لطفہ نشہ عاری ٲستھ یتھہ کنۍ اسۍ اکثر اردو قصیدن منز وچھان چھہِ زِ یمن منز چھیہ معنی ہچ یک رنگی۔ ابہام ونو نہ گوٚبس بیانہ وٲلس کلامس بلکہ ونو تتھ کلامس یُس پٔرتھ قاری سندس ذہنس منز سوالات وۅتلاوِ ۔ ابہام ونو شعرس منز موجود مختلف تہ متضاد معنین تہِ یم بہ یک وقت شعر کہ متنہ منزہ بر آمد ہیکن سپدتھ۔مثلاً غالبہ سند یہ شعر۔
کوئی دن گر زندگانی اور ہے
ہم نے اپنے جی میں ٹھانی اور ہے
شمس الرحمان فاروقی سند ونُن چھہ زِ امہ شعرچ تشریح کران چھہ پانہ غالب لیکھان زِ ‘اتھ منز چھہ نہ کانہہ اشکال۔یم لفظ چھہِ تمے چھہِ معنی تہِ ۔شاعر کیازِ ونہِ کٲنسہِ میہ کیاہ چھہ ارادہ۔شہر ہ نیبر بناوِ پینڈ (تکیہ) تہ بیہیہ فقیرن ہندۍ پاٹھۍ یا ژلہِ پردیس۔’ امہ شعرہ منزہ چھہِ یمو سوالو علاوہ بییہ تہِ کینہہ سوال وۅتھان ۔
متکلم کیازِ چھہ زندگی نشہِ نا امید؟ نا امیدی پتہ کمۍ چیزن کٔر اہندس دلس منز بییہ کینژس کالس زندہ روزنچ وۅمید پیدہ ؟ گر (اگر) لفظک شرط کیازِ ہ چھہ تھاونہ آمت؟ تہ ٲخرس پیٹھ کیاہ چھہ متکلم سند ارادہ۔
چناچہ شہنازرشید نہِ شاعری منز تہِ چھہ ابہام سیوٚد سادہ تہ بظاہر لۅتین لفظن ہندِ استعمالہ سٍتۍ پیدہ گوٚمت ۔اکہ طرفہ معنی آفرینی پیدہ گمژ یتھہ کنۍ پروفیسر راہی ین اشارہ کوٚرمت چھہ تہ دوٚیمہ طرفہ چھہِ متضاد تہ پیچیدہ صورتِ حال برونہہ کُن یوان۔مگر یہ تہِ چھہ پزر زِ شہنازرشیدن ذہن چھہ نہ اتھ سلسلس منز تیوت پھہلتھ ہیوٚکمت زِ سہ ہیکہِ پیچیدہ خیالن یا تجربن تکمیل شدہ لسانی اکائی بنٲوتھ۔ چناچہ ابہامچ ضد چھیہ وضاحت تہ تفصیل مگر غالب چھہ پننہِ شاعری خاطرہ تفصیلہ بجایہ ابہام پسند کران۔
میرے ابہام پہ ہوتی ہے تصدّق توضیح
میرے اجمال سے کرتی ہے تراوش تفصیل
مگر اتھ ونو غالبہ سنز بد قسمتی زِ تہندس ابہامس آو مہمل گویی وننہ تہ اتھۍ ناقدری کُن وچھتھ پیوٚو تس ونُن۔
گر نہیں میرے اشعار میں معنی نہ سہی
چناچہ ابہام چھہ یا تہ علامژ ہندِ استعمالہ سٍتۍ پیدہ سپدان نتہ سوالہ سٍتۍ ۔ مثلاشہنازنس یتھ شعرس منز چھہ نہ بظاہر سوال مگر "کوت” لفظکۍ استعمالن چھیہ اتھ منز استفہامی کیفیت پیدہ کٔرمژ۔
اکھ گداگر زِ رنیٲمت چھہ ہلم تام یمس
کوت مشکل چھہ تمس توٚملہ مۅچھین رٲچھ کرنۍ
بظاہر چھہ لفظ ‘کوت’ شعرس منز شدت پیدہ کرنہ خاطر ہ استعمال کرنہ آمت یعنی ہلمہ کہ رٕننہ کنۍ چھیہ توٚملہ مۅچھین رٲچھ کرنۍ سیٹھاہ مشکل۔ وۅنۍ اگر یۅہے لفظ استفہام انکاری کس معنیس منز نمون تیلہ چھہ سوال وۅتھان زِ تس چھا توٚملہ مۅچھین رٲچھ کرنۍ مشکل تہ سوالہ کہ متنہ منزے چھہ انکارن معنہِ تہِ نیران زِ ہلم رٕننہ باوجود تہِ چھیہ نہ تمس توٚملہ مۅچھین رٲچھ کرنۍ مشکل۔ ہلم تہ توٚملہ مۅٹھ چھیہ علامژ۔ تۅملہ مۅٹھ اگر سرمایچ علامت مانو تیلہ چھہ معنہِ زِ سرما یس رٲچھ کرنۍ چھیہ مشکل تہ گدا گر سندِ خاطرہ چھہ نہ یُتھ کانہہ مشکل تہ یتھہ کنۍ چھہ یہ توکلک مضمون بنان۔ وۅنۍ اگر ‘کوت’شدتہ کس معنیس منز نمون تیلہ چھہ یہ نارسایی ہند مضمون ۔وچھتو وۅنۍ یم کینہہ شعر یہند استفہام نوین نوین تہ مخالف معنین زایت چھہ دوان۔
چھہ کیاہ یہ راز سیاہ شب وچھتھ تہِ چھُکھ پرزلان
پرژھان آسہِ لۅتی گاشہ تارکس یہ زمین
ورۍ یہ وادن وجارہ براندس نش
روزِہے ما گلاب تھٕر موجود
کُس شُہل یارہ بل کٲج وقتس پھوٚرس
شہسوارس گوٚمت کیازِ ابلق مشتھ
یم شعر چھہِ نہ علمس منز کُنہِ قسمک ہریرکران تہ نہ چھہِ کانہہ انکشاف کران۔ بلکہ چھہِ یم بذاتِ خود سوال تہ یم چھہِ قاری یس پانس سٍتۍ آوراوان۔مثلاً اگر گۅڈنکس شعرس نحوی سطحس پیٹھ سنو تیلہ چھہِ امہ منزہ یم سوال وۅتھان۔
۱۔ اے تارکہ سہ کس راز چھہ ژ یہ منز یُس وُچھتھ ژہ پرزلان چھکھ؟
۲۔اے تارکہ ژہ کُس راز چھکھ وچھان یمہ سٍتۍ ژہ پرزلان چھکھ؟
۳۔ اے تارکہ سہ کس راز چھہ یُس وُچھنہ باوجود ژہ پرزلان چھکھ؟
۴۔ ژے کُس رازِ سیاہ شب وُچھتھ؟ ۔۔۔۔۔الخ۔۔۔۔۔۔۔۔۔
یتھے کنۍ چھہ دوٚیمس شعرس منز لفظ ‘ما’ واریاہ سوال تلان ۔ اکھ چھہ استفہام انکاری۔اتھ منز چھہ دعوی تہ دلیٖل۔یعنی یہ چھہ نہ ممکنے زِ وُجارہ براندس پیٹھ ہیکہِ گلابہ تھٕر موجود روزتھ۔ ونۍ اگر ‘ما’ شاید کس معنیس منز نمون تیلہ چھہ مفہوم یہ زِ یہ اوس ممکن زِ گلابہ تھٕر ما روزِہے براندہ وجارہ گژھنہ باوجود تہِ ورۍ یہ وادن موجود۔یتہِ چھِہ امہ سٍتۍ ذیلی سوال وۅتلان۔تیلہ کُس وکانہ گوٚو گلابہ تھرِ زِ براندہ وجارہ گژھنہ برونہے گیہ یہ پانہ وجارہ یا ہرییہ۔ممکن چھہ گلابہ تھرِ ہندس دلس (اگر اسۍ یہ دلچ علامت مانو)منز گوٚو موتُک خوف تہ ہرییہ۔ممکن چھہ یہ ژٔٹ کٲنسہِ ظالمن وغیرہ۔وجارہ براندہ تہ گلابہ تھٕر چھیہ پانہ علامتہ تہ یم تہِ چھیہ ابہامہ کین پردن ژھایہ تہ ضروری چھہ نہ زِ دۅن پرن والین آسہِ یمن ہندس معنیس پیٹھ اتفاق۔
شہناز رشیدن اگر ابہامک طرز غٲلبس نشہ ہیوٚچھمت چھہ تیلہ ہیکو یہ ؤنتھ زِ سہ چھہ غٲلبہ سندس تتھ ذہنی جغرافیاہس نزدیک وٲتتھ ہیٚوکمت یمۍ نہ مشکل پسندی کُن راغب کوٚر ۔چناچہ غٲلب اوس وہمہِ صدی ہند شاعر تہ وُہم صدی ٲس بذاتِ خۅد اکھ بوٚڈ بارہ سوا ل ‘ قدرن پیٹھ سوال، پژِھہِ پیٹھ سوال’۔ حد چھہ یہ زِ پننس پانس پیٹھ سوال وتھۍ اتھۍ صدی منز ۔یۅہے وجہ چھہ زِ غٲلب چھہ نقادن ہنزِ نظرِ (مثلاً فاروقی ،شمیم حنفی، وغیرہ) منز وُہمہِ صدی ہند استعارہ۔تس شاعرہ سندس استفہامی ذہنس کُس ہیکہ سوال تُلتھ یمۍ سندِ دیوانک گۅڈنیکے شعر چھہ بندس تہ خدایہ سندس رشتس متعلق سوال تلان۔ وُہمہِ صدی منز یم سوال تُلنہ آیہ تمن ہندۍ جواب چھہِ ونیک تام نہ صرف تشنہ بلکہ چھہ تمن منز مزید اضافہ تہ شدت یوان تہ یہے چھیہ جدید شاعری ہنز بٔڈ پہچان تہ شہناز چھہ کٲشرِ زبانۍ ہندیو جدید شاعرو منزہ اکھ تہ تس چھیہ پتاہ زِ وضاحتہ سٍتۍچھیہ شعرس منز یک رنگی پیدہ سپدان ییلہ زن ابہام چھہ شعرس تتھے کنۍ پیچیدہ بناوان یتھ کنۍ سون زمانہ پیچیدہ چھہ۔وضاحت کِتھہ کنۍ چھیہ شعرس بے لطف بناوان اتھ سلسلس منز چھیہ اکھ مثال پیش۔سودا سند شعر چھہ۔
سیہ چوری بدستِ آں نگارے نازنیں دیدم
بہ شاخِ سندلیں پیچیدہ مارے عنبریں دیدم
اتھ پیٹھ تُلۍ شیخ علی حزینن اعتراض زِ اتھ منز چھِہ ‘نازنیں دیدم’ تہ ‘عنبریں دیدم’ زاید الفاظ تہ یمو سٍتۍچھہ نہ معنیس منز کانہہ اضافہ گژھان۔یتے یوت نہ بلکہ چھہ ‘مارِ عنبریں’ عقلہِ لحاظہ نا ممکن تہ ‘دیدم’ لفظہ سٍتۍچھہ یہ شاعر سند ذاتی مشاہدہ یا فیصلہ بنان تہ یہ ژٹنہ سٍتۍ چھہ یہ اجتماعی تجربہ بنان۔حزینن بنوو یہ شعر یتھہ کنۍ۔
سیہ چوری بدستِ آں نگارے
بہ شاخِ سندلیں پیچیدہ مارے
اتھۍ صورتِ حالس چھہ غٲلب اجمال ونان تہ اتھ چھہ فاروقی لفظک جدلیاتی استعمال ناو دوان۔ سٲنس ادبی روایتس منز چھیہ مزکور تہ محذوفچ روایت۔مذکور گے شعرکۍ تِم لفظ یمو سٍتۍ کُنہِ تجربس/پیکرس/استعارس/سچویشنس کُن اشارہ کرنہ ییہ۔تہ مخدوف گے سۅ صورتِ حال یۅسہ نہ شاعرن آسہِ بیان کرمژ مگر یتھ تام پرن وول مذکورحصہ کہ مدتہ سٍتۍ واتہِ۔اتھ سلسلس منز چھہ اجمال اہم کردار ادا کران۔ مثلاً غٲلبہ سند یہ شعر۔
کو ئی ویرانی سی ویرانی ہے
دشت کو دیکھ کے گھر یاد آیا
ویرانی ظاہر کرنہ خاطرہ چھہ دشت بطور تشبیہہ استعمال کرنہ آمت تہ بظاہر چھہ گرس سٍتۍ تہِ یہے تشبیہہ دنہ آمژ ۔ تہ باسان چھہ زِ شعرس منز چھیہ رشتچ تہ گرچ ویرانی منز وجہہِ شُبہ۔مگر ویرانی ہنز چھیہ نہ دشتہ کہ حوالہ وضاحت میلان تہ نہ چھیہ گرہ کہ حوالہ یہ نظرِ گژھان۔امہ سٍتۍ میول یہ فایدہ زِ شعر بنیوو کثیر معنی وول۔دوٚیم معنی نیرِ یہ زِ دشتس منز چھیہ تژھ ویرانی زِ میہ پیوٚو گرہ یاد تکیازِ تتہِ چھہ آرام۔(یہ چھہ انسانی نفسیاتس منز زِ مصیبت وُچھتھ چھہ فرحتک زمانہ یاد پیوان) یتھہ کنۍ دراے مزکور تہ مخدوف کہ مدتہ سٍتۍ شعرس منز بہ یک وقت زہ معنی تہ تم تہِ متضاد۔وچھتو شہناز رشیدُن یہ شعر۔
وچھ زون یوکۍ پاٹھۍ دزان از تہِ کُنی زنۍ
شہنازہ میہ حیرتھ چھہ یمن خۅفتہ لرین پیٹھ
زونہِ ہند دزُن چھہ کنرکہِ وجہ سٍتۍ ۔یتھہ کنۍ چھہ یہ ہجرک مضمون۔مگر دوٚیمس مصرعس منز حیرتھ چھہ مذکور کٔرتھ پرن والۍ سندِ خاطر واریاہ کینہہ تراونہ آمت۔ خفتہ لٔر ہیکہِ سماجچ بے حسی تہِ ٲستھ یا یہ ہیکہِ شاعرہ سُند/پرن والۍ سند کانہہ ذاتی تجربہ تہِ ٲستھ۔امہ سٍتۍ ییہ خفتہ لرین ہنزعلامتی حثیت متعین کرنہ۔حیرتھ چھا زِ تم کیازِ چھہِ نہ زونہِ سٍتۍ دزان کنہ تم کیازِچھہِ نہ امہ کس نارس ژھیتہ کران۔ یہ چھیہ ابہامچ کار فرمایی تہ سوال وۅتلاونۍ چھِہ قاری سندس ذہنی استعدادس پیٹھ منحصر۔ وچھتو وۅنۍ ابہامہ کہ ڈیجرہ سٍتۍ کِتھہ کنۍ چھیہ شعرس منز یک رنگی پیدہ سپدیمژ۔
یام نیران چھہ نوٚن تاپہ ٹیوٚ کاہ کانہہ تہ تِتھُے
شینہ کۅہ تس، سہ وچھاں شینہ کۅہس براندس پیٹھ
‘یام’ استعمال کرنہ پتہ چھہ ‘تتھے’ غیر ضروری۔ ‘کانہہ’ تہِ چھہ زاید خاص کٔرتھ ییلہ ‘ تاپہ ٹیوٚکاہ’ وننہ آو۔ اگر صرف ‘تاپہ ٹیوٚک’ آسہِ ہے وننہ آمت تیلہ کرِ ہے ‘کانہہ’ تخصیسچ ضرورت پورہ۔ ‘ نوٚن’ تہِ چھہ کنہِ حدس تام غیر ضروری تکیازِ تاپھ چھہ تیلی تاپھ ییلہ سہ نوٚن آسہِ۔ ژھایہ منز چھہ سہ معدوم یعنی تمچ حثیت چھیہ نہ کہنۍ۔ ‘براندس پیٹھ ‘ چھہ نہ میانہِ خیالہ تُیتھ ردیف یمہِ سٍتۍ شعرکۍ لفظ کانہہ بھر پور استعارہ بنٲوتھ ہیکن۔ یعنی اتھ چھیہ نہ بظاہر کانہہ تِژھ خصوصیت یمہ سٍتۍ یہ شعرہ کین لفظن ہندِ خاطرہ ضروری چھہ۔’بالس پیٹھ’، ‘کوچس منز’، یا ‘گرس منز ‘ تہِ ہیکن امہِ بدلہ استعمال سپدتھ۔مدّعا چھہ یہ زِ تفصیلہ سٍتۍ ہیکہِ شعر کمزور بنتھ۔وۅنۍ اگر اسۍ یۅہے شعر یم غیر ضروری لفظ کٔڈتھ و چھون تیلہ چھہ امیک نثر یہ زِ ‘یتھے تاپہ ٹیوٚکانیران چھہ، سہ تہ شینہ کۅہ چھہِ اکھ اکس کُن وچھان۔’ شعر بنیوو مبہم تہ سوالات گیہ پیدہ ۔یہ چھا ہجر کنہِ، طنز کنہِ، خوشی، کنہِ کانہہ یار وغیرہ۔مثلاً یمن دۅن کردارن ہند اکھ اکس کُن وُچھن اگر خوشی ہنز علامت مانو زِ وندہ ژوٚل مگر سٍتی چھہِ اتھ سٍتۍ غمکۍ انسلاکات تہِ زِ شین گلہِ۔ شین گلن چھہ بظاہر خوشی مگر شینہ کوہہ خاطر چھہ یہ فناہک پیغام ۔اگر فناہک پیغام چھہ شعرس غمہ کس معنیس کُن نوان مگر قولِ محال نظرِ تل تھٲوتھ چھیہ یہ خوشی ہنز علامت زِ فنا سپدن چھہ عشقک معراج۔مثلاً فنا تہ بقا کتھہ کنۍ چھہ غٲلبن قولِ محالہ کہ ذریعہ ورتوومت۔
پرتوے خورسے ہے شبنم کو فنا کی تعلیم
میں بھی ہوں ایک عنایت کی نظر ہونے تک
وچھتو ابہامہ کس ڈیجرہ کس تناظرس منز شہنازن بیاکھ شعر۔
بلۍژیہ لۅکچارچہِ تم پرۍ یہ نِنے پانس سٍتۍ
کیازِ کُن زوٚن ژہ بہتھ زونہ شبس براندس پیٹھ
‘لۅکچارچہ’ لفظہ سٍتۍ اگرچہ شعرس منز ناسٹالجیاہک مضمون گنڈنہ آمت چھہ مگر تفصیلہ سٍتۍ چھہ معنیک دٲیرہ محدود گوٚمت۔اگر صرف ‘پرۍیہ’ وننہ آسہِ ہے آمت شعر بنہِ ہے نہ صرف غیر محدود تہ لا زمانی بلکہ گژھہِ ہے اتھ منز فلمی رنگ تہِ پیدہ۔امہ باوجود چھہ لفظ ‘تم’ استعمال کٔرتھ سوالن ہندِ خاطرہ گنجایش پیدہ سپزمژ۔شہناز رشیدن چھہ ابہام پیدہ کرنہ خاطر بییہ تہِ کینہہ ول استعمال کرۍمتۍ۔مثلاً مناسبت چھیہ اکھ اہم شعری صفت۔ اتھ زمرس منز چھِہ لفظ تمہِ آیہ استعمال سپدان زِ یمن پانہ وانۍ کانہہ نتہ کانہہ انسلاک (لفظی یا معنوی) آسہِ تہ یم آسن اکھ اکۍ سندِ خاطرہ وتھ ہموار کران۔مثلاً مرزا غٲلبہ سند یہ شعر۔
دل میرا سوزِ نہاں سے بے محابا جل گیا
آتش خاموش کے مانند گویا جل گیا
چناچہ گویا چھہ بمعنی جیسے تہ غٲلب ہیکہِ ہے ‘جیسے’ لفظ تہِ استعمال کرتھ مگر ‘گویا ہک’ بیاکھ معنی چھہ بولن وول تہ یہ چھہ خموش لفظس مقابلہ تھاونہ آمت تہ یتھ کنۍ چھہِ بظاہر کانہہ معنوی تعلق نہ تھاون والۍ لفظ اکس جایہ جمع کرنہ آمتۍ۔وچھتو شہناز رشیدن یہ شعر۔
ہُتھ وۅلرۍ واوس خبر کر یوسفس نیو تاج مۅغلو
یتھ چکس میانیو ستو پیریو چھیہ کرمژ تاجداری
مۅغلن ہند کشیرِ ہندس بادشاہ یوسف شاہس اقتدار نیُن چھہ بظاہر شعرک مضمون تہ امہ لحاظہ چھہ اکس تاریخی واقہس کُن اشارہ کرنہ آمت۔ مگر لفظ ‘چکس’ استعمال کرنہ سٍتۍ چھہ شعرس منز مناسبتک لطف پیدہ کرنہ آمت۔شعرس منز چھہ ‘چک’ بمعنی رقبہ زمین استعمال کرنہ آمت مگر اسہِ چھہ پتاہ زِ یوسف شاہس ٲس چک ذات۔یتھ کنۍ چھیہ مناسبت سٍتۍ اکس تاریخی واقہس منز شعریت پیدہ کرنہ آمژ۔چناچہ اتھ طریقہ کارس چھِہ شاعرانہ چالاکی( poetry of wit) تہِ وننہ یوان۔یتھے کنۍ چھِہ شہناز رشیدن محاورن ہندِ خلاقانہ استعمالہ سٍتۍ تہِ سوال وۅتلاوۍمتۍ تہ ابہامہ خاطرہ وتھ ہموار کرمژ۔
پریتھ گاٹھہ تہ پریتھ ناگہ یہے کتھ چھیہ نٹین پیٹھ
دیوانہ طبق نال گژھن فوتہ پھلین پیٹھ
یتھ ر اتھ پوٚرم لار وۅنۍ از تتھۍ چھہ دار لیکھتھ
روزے نہ کٲنسہِ پژھ وۅں یمن میٖلہ کنین پیٹھ
نٹین پیٹھ کتھ آسنۍ چھہ محاورہ بمعنی کُنہِ کتھِہ ہند مشہور سپدن۔ یعنی سۅ کتھ یمیک چرچہ پریتھ طرفہ آسہِ ۔اتھۍ سٍتۍ چھہ ‘گاٹھ’ تہ ‘ناگ’ استعمال کٔرتھ ‘نٹین’ سٍتۍ مناسبت پیدہ کرنہ آمژ۔ حالانکہ کتھہِ ہند چھہ چرچہ زِ ہوسہ کس حدس تام گژھہ کُس تام فوتہ پھلین پیٹھ دیوانہ (حالانکہ ‘مۅختہ’ چھہ اتھ بدلہ حذف کرنہ آمت)مگر دوٚیمس مصرعس منز چھہ ابہام زِ لوکھ گژھنا فوتہ فلین پیٹھ دیوانہ کنہ یم برونہی دیوانہ چھہِ تم لارن فوتہ پھلین تہ کرن ٹھٲسلہ۔دیوانگی ہند وجہ تہِ چھہ مبہم تہ یہ کتھ تہِ چھیہ سوال تلان زِ ییلہ یہ کتھ نٹین پیٹھ چھیہ تیلہ تہِ چھنا لوکن یا دیوانن اتھ کُن ظۅن ۔ ابہامن چھہ شعر طلسم خانہ بنوومت۔ شہناز رشیدن چھیہ ‘ براندہ’ ، ‘کمرہ’، ‘گرہ’ ہشہِ نوِ علامژ تہِ استعمال کرِ مژ مگر سٍتۍ چھہ سہ پرانین علامژن تہِ کٲم ہیوان ۔ یتھ کنۍ ہیرمس شعرس منز’گاٹھ ‘ ،’ناگ’، ‘نٹۍ’ بیترِ علامژن ہندمشاہدہ کرنہ آو۔ وچھتو یتھے بیاکھ شعر۔
کاون تہِ أنتھ ہیچ نہ خبر یارہ بلن ہنز
واوس تہِ خبر ٲس نہ یکبار پُھٹن نٹۍ
حالانکہ یم روایتی علامژہ چھیہ کامل صابن تہ راہی صابن امہ کھۅتہ تہِ کامیاب طریقس پیٹھ استعمال کرِمژہ۔ مگر شہناز رشید ن چھہ روایتی قاصدن ہند حوالہ دتھ یاربلن پیٹھ نٹین ہندِ پھٹنک ذکر کوٚرمت تہ سوالاتن ہنداکھ کاروان قاری یس پتہ تھومت۔ شہناز رشیدنۍبیاکھ اکھ خصوصیت چھیہ پیکر تراشی۔ مگر شہناز نۍ پیکر وچھتھ تہِ چھہِ سوالات پیدہ گژھان حالانکہ پیکر گژھۍ سوالن گنڈ مژرنۍ۔ قاری چھہ یتھۍ شعر پٔرتھ حیران گژھان زِ یمن شعرن منز چھا پیکرو ذریعہ ابہام پیدہ کرنہ آمت کنہِ ابہام سٍتۍ چھِہ یم متحرک پیکر برونہہ کُن آمتۍ۔منزۍ چھہِ یمن منز دعوی تہ دلیل تہِ وضاحتہ بدلہ سوال پیدہ کران۔
کسند مۅختہ چھہ چشمو ۂرتھ وتن ڈولان
یہ گوٚژھ نہ کٲنسہِ لگن پے توے چھہ روٗد پیوان
سۅے پھُٹجہ ہن وُچھس میہ دۅہے ییلہ تہِ گاٹھ ووٚتھ سوداگرس چھیہ وٲنس گمژناوِ تارہ بزۍ
اکھ جنگ سپدِ دوہلہِ تمن تاپہ ٹیکین پیٹھ
وۅنۍ گوٚژھ نہ گژھن بیاکھ یمن موم بتین پیٹھ
مختصر یہ زِ شہناز رشیدن اکثر کلام چھہ ابہامس منز ؤلتھ تہ امہ سٍتۍ چھہِ مختلف قسمکۍ سوال ووتلان تہ اکثر سوالن ہند جواب چھہ شعرہ کہ متنہ پیٹھے حاصل گژھان۔ مگر اکثر جاین چھِہ سوال تشنہ جواب روزان تہ یہ چھیہ امہ کتھِہ ہنز ضمانت زِ شہناز ن کلام ییہ ینہ وٲلس زمانس منز تہِ پرنہ تہ پرن والۍ دن یمن سوالن پنہ نیو معیارو مطابق جواب ۔یتھ کنۍ ہیکو ونتھ از اگر نہ شہنازن غالبنۍ ہش پیچ دار فارسی آمیز تہ اضافتہ واجنۍزبان استعمال کٔر، تو پتہ تہِ ہیژ تمۍ روز مرہ ہچہ زبانۍ ابہامچ کٲم تہ لفظن ہند یہ خلاقانہ استعمال چھہ غٲلبن دیت تہ شہنازن چھہ امہ وزہ ملہِ سٍتۍ پنُن ژونگ روشن کوٚرمت۔
غٲلبنۍ بیاکھ خصوصیت چھیہ تجریدیت یۅسہ کُنہِ کُنہِ جایہ شہناز نین شعرن منز نظرِ گژھان ۔
چناچہ پیچیدہ تہ گوٚب زبان چھیہ شاہ نضیرن تہ ناسخن تہِ استعمال کرمژ۔مگر یۅسہ تجریدیت غألبہ سندس کلامس منز نظرِ گژھان چھیہ تمۍ کٔر جدید شاعری (اردو کیہو کٲشر) واریاہس حدس تام متاثر ۔ تجریدیت چھیہ شمس الرحمان فاروقی سندین لفظن منز خیال بندی سٍتۍ تعلق تھاوان ۔ خیال بندی منز چھہِ اکثر نوۍ مضمون یوان گنڈنہ تہ دور از کار کتھن چھہِ شعرکۍ جامہ لاگنہ یوان۔ خیال بندی منز چھِہ معنی آفرینی ہندس مقابلس منز کثیر معنویتکۍ کم امکان آسان۔ مگر اتھ منز چھہ مضمون اکثر غیر مریی حتی کہ غیر محسوس چیزن پیٹھ قایم یوان کرنہ تہ امہ سٍتۍ چھہِ معنیکۍ امکان تہِ کُنہِ حدس تام ہران تہ تخیل کہ لطافتہ خاطرہ تہِ چھہِ سامانہ پیدہ سپدان۔تجریدس سٍتۍ سٍتۍ چھہ غالبن قول محال تہِ یسلہ پاٹھۍ استعمال کوٚرمت۔ چناچہ قول محالچ سیوٚد سادہ تعریف چھیہ یہ زِ زہ متضاد چیزسپدن اکس جایہ جمع تہ تمن منز ییہ اشتراک وچھنہ۔ مثلاً آتش گل یا میر سند یہ شعر۔
سیر کی رنگیں بیاض باغ کی ہم نے بہت
سرو کا مصرعہ کہاں وہ قامتِ موزوں کہاں
اتھ شعرس منز چھہ رنگیں تہ بیاض ( بمعنی سفید) زہ متضاد چیز محبوبہ سندۍ وصف ظاہر کرنہ خاطر ہ جمع کرنہ آمتۍ ۔ مگر غٲلبن کرۍ نہ یتھۍ روایتی قولِ محال استعمال بلکہ چھہِ تہندۍ اکثر شعر مکمل قولِ محالک درجہ تھاوان۔ مثلاً یہ شعر
ہر قدم دوری منزل ہے نمایاں مجھ سے
میری رفتار سے بھاگے ہے بیاباں مجھ سے
یتھین شعرن منز چھہ بقولِ فاروقی مروجہ رسومیاتن (conventions) تلُک پیٹھ یوان کرنہ مثلاً ہیرِ مس شعرس منز چھہ رفتار جمودس برابر تہ بیابانک آ سنے چھہ امہ کس نہ آسنس برابر ۔وچھو غٲلبہ سند یہ شعر۔
بزم سے وحشت کدہ ہے کس کی چشمِ مست کا
شیشے میں نبضِ پری پنہاں ہے موجِ بادہ سے
اتھ ونو تجریدک تہ قولِ محالک انتہا ۔ گۅڈہ چھیہ شیشس منز پری فرض کرنۍ پتہ چھہ تمۍسند نبض وۅتھُن فرض کرُن یمہ سٍتۍ شرابس منز لہر ہ وۅتھن تہ مے خانس منز گژھہِ وحشت پیدہ ۔بزم مے اگر کایناتک یا دنیاہک استعارہ چھہ مگر یہ چھہ کہنزِ تام چشمِ مست سٍتۍ ہنگامہ خیز۔شعر ک استفہامی لہجہ چھہ یہ سوال تہِ وۅتلاوان زِ یہ چشمِ مست کہنز چھیہ ؟ تجریدک انتہا کیاہ ہیکہِ امہ کھۅتہ زیادہ ٲستھ زِ شعرس منز چھیہ نہ سۅ ہستی موجود یمۍ سنز مست أچھہ ہند جود چھہ تلاطم پیدہ کران تہ نہ چھہ امہ منظرک وچھن وول یعنی پانہ شاعر /متکلم نظرِ گژھان۔ تجریدک تہ تقلیبک ( subversion) یہ چلن رود سانہِ جدید شاعری منز عام مگر یہ تہِ چھہ پزر زِ جدیدیت کس ابتدایی زمانس منز آے تجریدیت کس ناوس پیٹھ مہمل گویی تہِ کرنہ۔ حالانکہ ناسخن اوس اتھ مہمل گویی کُن تمہِ وقتہ اشارہ کوٚرمت ییلہ سہ سخن نا شناسن برونہہ کنہِ یتھۍ شعر تھوان اوس۔
ٹوٹی دریا کی کلائی زلف الجھی بام میں
مورچہ مخمل میں دیکھا آدمی بادام میں
مگر غٲلبن یۅسہ وتھ تجرید تہ قولِ محال چہ آمیزشہ سٍتۍ ہموار ٲس کرمژ سۅ بنییہِ جدید شاعری ہنز اہم شاہراہ تکیازِ جدید یتک زمانہ اوس چیزن ہند تلک پیٹھ گژھنک زمانہ۔ یتھہ کنۍ گۅڈے وننہ آو زِ اتھ زمانس منز آیہ قدرن سٍتۍ سٍتۍ پژھ تہِ شکہ کس زدس منز حالانکہ یہ کتھ ٲس گۅڈے صوفیو تہ فلسفیو ویژھناومژ زِ چیز چھِہ نہ تتھۍ یتھۍ تم بوزنہ یوان چھِ تہ یُہوے مضمون نظرِ تل تھٲوتھ تُل غٲلبن دنیاہس تہ اہلِ دنیاکس وجودس پیٹھ تہِ سوال۔یعنی
ہے غیب غیب جسکو سمجھتے ہیں ہم شہود
ہیں خواب میں ہنوز جو جاگے ہیں خواب میں
وچھتو تجرید تہ قولِ محال کتھہ کنۍ چھہ زیب غوری ین غٲلبہ سندِ مزاجہ مطابق گنڈمت۔
شش جہت صحراے بے آثار تھا
آسماں آئینے کی دیوار تھا
نشانک نہ آسُنے چھہ امیک آسن تہ صحراہک آسن چھہ نہ آسنس برابر۔ تہ اسمان ٲنک دیوار آسن چھہ تجریدک تہ قولِ محالک رُت سنگم ۔ وچھتو وۅنۍ اتھۍ تناظرس منز شہناز رشیدنۍ یم شعر۔
واوہ رنگ ٲس تمی ووٚن میہ شبس براندس پیٹھ
یس نہ زانہہ آسہِ یُنے پرارۍزِ تسۍ براندس پیٹھ
بر خزانن ستن حُسنہ کین ووٚتھ گژھان
یُس نہ نظرے یواں زانہہ تمس کُن وُچھتھ
یمن شعرن منز چھہ بظاہر غیر یقینیت تہ قنوطیتچ صورت حال۔تہ یم پٔرتھ چھہ فیض احمدفیضنۍ ”تنہائی” یاد پیوان۔ مگر یُس ابہام ، تجرید تہ قولِ محال یمن منز نظرِ گژھان سہ چھہ جدیدیتک دیت تہ یتھ پتہ کنہِ طرز غٲلب کار فرما چھہ۔تہ شہناز رشیدن یہ شعر۔
میونے وجہ چھہ طوطہ لگکھ گیونہِ وۅں یژکالۍ
میونے بِتُر چھہ لیوکھ میہ مضمون کلین پیٹھ
وچھتھ چھہ غٲلبہ سند یہ شعر یاد پیوان
آغشتہ ایم ہر سرِ خارے بہ خونِ دل
قانون باغبانی صحرا نوشتہ ایم
غٲلبہ سندس شعرس منز چھہ قولِ محال امہِ دعوہچ دلیل ۔ یعنی صحرا چہ باغبانی ہند قانون لیکھنہ سٍتۍ چھہِ کنڈۍ تام رتس منز بۅڈان یس عقلاً تہ عادتا ناممکن چھہ مگر تجریدک رنٚگ چھہ اتھ شعری پزر بناونس منز کامیاب گژھان تتھے کنۍ چھہ شہناز رشیدن کلین پیٹھ مضمون لیکھُن قولِ محالک درجہ تھاوان مگر اتھ منز چھہ نہ تجریدک رنگ۔وۅنۍ اگر یۅہے شعر اظہارچہ نارسا ئی ہند استعارہ مانون تیلہ چھہ یہ غٲلبہ سندس یتھ شعرس لرِ لوٚر تھاونس قابل۔
پاتا ہوں اس سے د اد کُچھ اپنے کلام کی
روح القدس اگرچہ میرا ہم زباں نہیں
ہم زبان نہ آسنہ باوجود یتھہ کنۍ روح القدس چھہ کلامس داد دوان تتھ منز چھہ قولِ محال ڈکھس تتھے کنۍ چھہ کلین پیٹھ مضمون لیکھنک قولِ محال شہنازنس شعرس ترسیلہ چہِ پیچیدگی ہند استعارہ بناوان۔ چناچہ طرزِ غٲلبس منز چھہ نہ ابہام تہ تجریدے یوت کُلہم رنٚگ بلکہ چھہ اتھ منز طنز ،نازک خیالی، بدون نظریہ کاینات تہ معنی آفرینی ہندۍباقی ول تہِ موجود مگر میانہ خیالہ چھہ نہ شہناز رشید تمن ولن ہیوٚکمت یا تہ سمجتھ یا پننہ شاعری اندر جذب کٔرتھ۔ غٲلبس کلہم پاٹھۍ کۅم کرنۍ چھیہ ناممکن۔ تکیازِ تمۍ سنز شاعری چھیہ تیژپیچ در پیچ زِ اکھ گنڈ مژراونہ سٍتۍ، بین ژورن گنڈن کُن ظۅن گژھان۔ چناچہ شہناز رشیدن چھہ مرزا غٲلب پنُن رہنما مو نمت یتھہ کنۍ غٲلبن طرز بیدلس سٍتۍ پنُن لۅے خۅے ظاہر چھہ کوٚرمت۔
مجھے راہِ سخن میں خوفِ گمراہی نہیں غالب
عصاے خضر صحراے سخن ہے خامہ بیدل کا
مگر امہ باوجود چھہ بیدل تہ غالبنۍ رنگ الگ الگ ۔ چونکہ بیدل سنزِ شاعری منز چھیہ تتھے کنۍ خیالچ پیچیدگی یتھہ کنۍ غٲلبس چھیہ مگر بیدل سندس کلامس منز چھیہ پر اسرا ر صوفیانہ لے ییلہ زن غٲلبس پیٹھ ثقیل گو یی ہاوی چھیہ۔ یتھے کنۍ اگرچہ شہناز رشید غٲلبس چھہ نہ کلہم پاٹھۍ کۅم کٔرتھ مگر یہ چھیہ اکھ حقیقت زِ یتھہ کنۍ غٲلبن بیدلس نِشہ لفظن ہند استعمال ہیوٚچھ ،تتھے کنۍ چھہ شہناز رشیدن غٲلبہ سنز ابہام پسندی نشہ لفظن ہند خلاقانہ استعمال ہیوٚچھمت تہ سارۍوے کھۅتہ بٔڈ کتھ چھیہ یہ زِ شہناز چھہ ابہامہ چہ وتہِ پانس تہ پانس اندۍ پکس تہ کایناتس متعلق سوال تُلنس منز کامیاب گژھان۔
زمرے:تنقید


text:
مَدَتھ:کَتھ صَفہٕ
کَتھ صَفہٕ (یِمَن بَحَث صَفہٕ تہِ چھِ وَنان) چھِ تِم صَفہٕ یِمَن پؠٹھ رُکُن مَضموٗن یا باقی وِکیٖپیٖڈیا صَفہٕ بَہتَر بَناونہٕ خٲطرٕ چھِ کَتھ باتھ یا بَحَث کَران۔ کَتھ صَفہٕ یِم مَضموٗنَن مُتلِق چھِ آسَن، یُہُنٛد ناو چھُ "کَتھ:مَضموٗن ناو" طَرٕزَس پؠٹھ آسَن یَتؠتھ "مَضموٗن ناو" چھُ کُنہِ مَضموٗنُک ناو آسَن۔ مِثال مَضموٗن کٔشیٖر ہُنٛد کَتھ صَفہٕ، یَتھ جاے مَضموٗن بَہتَر بَناونہٕ خٲطرٕ بَحَث کَرنہٕ ییٚہِ چھُ کَتھ:کٔشیٖر. کَتھ صَفہٕ باقی ناو جاؠَن مَنٛز چھِ ناو جاے پَتہٕ "کَتھ" لَگاونہٕ سٟتؠ بَنان؛ مِثال، وِکیٖپیٖڈیا:اِنتِظٲمؠ صَفُک کَتھ صَفہٕ چھُ وِکیٖپیٖڈیا کَتھ:اِنتِظٲمؠ.
ییٚلہِ کانٛہہ مَضموٗن (یا باقی صَفہٕ کَتھ صَفو وَرٲے) چھُ وُچھنہٕ یِوان، اَمہِ کہِ کَتھ صَفٕچ اَکھ لِنک چھِ مَضموٗنَس پؠٹھٕ آسَن، اَتھ لِنکہِ چھُ "کَتھ" ناو آسَن۔ اَتھ پؠٹھ کِلِک کَرنہٕ سٟتؠ چھِ اَمہِ کِس کَتھ صَفَس پؠٹھ واتان۔ موبٲیِل سایِٹہٕ پؠٹھ تہِ چھِ یہِ لِنک دٕستِیاب آسَن.
رُکُن صَفَن تہِ چھِ کَتھ صَفہٕ آسَن (مِثال، رُکُن:511KeV چھُ رُکُن کَتھ:511KeV کَتھ صَفہٕ.) ییٚلہِ باقی رُکنَن چھُ تۄہہِ سٟتؠ کَتھ باتھ کَرٕنؠ آسَن، تِم چھِ تُہُنٛدِس کَتھ صَفَس پؠٹھ پٲغام لیٚکھان.
ییٚلہِ کانٛہہ رُکُن لیٚکھہِ تۄہہِ پٲغام، تُہؠ وُچھِو سَنگتٕر رَنٛگَس مَنٛز اَکھ اِطلاع یَمہٕ ساتہٕ تُہؠ وِکیٖپیٖڈیاہَس پؠٹھ دٲخِل گَژھِو یا وُچھِو تُہؠ وَزٕج اِطلاع موبٲیِل طَرٕزَس مَنٛز.
ویٖڈیو تَعارُف[اؠڈِٹ]
یَتھ ویڈیوَس مَنٛز چھِ؛
- کَتھ صَفہٕ تَعارُف
- نٔو بَحَث کِتھ پٲٹھؠ کَرو جَمع (1:13)
کَتھ صَفہٕ کَتھ جاے چھِ[اؠڈِٹ]
مَضموٗن (یا باقی صَفہٕ کَتھ صَفو وَرٲے) وُچھنہٕ وِزِ چھِ، اَمہِ کہِ کَتھ صَفٕچ اَکھ لِنک چھِ مَضموٗنَس پؠٹھٕ آسَن، اَتھ لِنکہِ چھُ "کَتھ" ناو آسَن۔ اَتھ پؠٹھ کِلِک کَرنہٕ سٟتؠ چھِ اَمہِ کِس کَتھ صَفَس پؠٹھ واتان۔ موبٲیِل سایِٹہٕ پؠٹھ تہِ چھِ یہِ لِنک دٕستِیاب آسَن.
اَگر "کَتھ" لِنک وَزٕج آسہِ، اَمیُٛک مَطلب چھُ زِ یہِ کَتھ صَفہٕ چھُنہٕ وُنہٕ تَخلیٖق کَرنہٕ آمُت۔ تُہؠ ہیٚکِو اَتھ وَزجہِ لِنکہِ پؠٹھ کِلِک کٔرِتھ تہِ یہِ کَتھ صَفہٕ تَخلیٖق کٔرِتھ.
پَنُن تَبسُرٕ پرٛزناوُن[اؠڈِٹ]
ییٚلہِ تُہؠ کانٛہہ تہِ پٲغام لیٚکھِو کُنہِ کَتھ صَفَس پؠٹھ، تُہؠ پَژٕ اَتھ تٲریٖخ دار دَستَخط کَرُن تاکہِ باقی رُکُن ہیٚکَن اَتھ اَصٕل پٲٹھؠ پٕرِتھ۔ سَہَل پٲٹھؠ دَستَخط کَرنہٕ خٲطرٕ چھِ (~~~~) یِم یا دَستَخط بَٹُن اِستِمال کَرنہٕ یِوان۔ ییٚلہِ تُہؠ اؠڈِٹ شایع کٔرِو، یِم چھِ خودکار طور دَستَخطَس مَنٛز تَبدیٖل گَژھان۔ اَتھ دَستَخط مَنٛز چھِ رُکُن صَفَس کُن لِنک آسَن، رُکُن کَتھ صَفَس کُن لِنک، وَقٕت تہٕ تٲریٖخ اؠڈِٹ شسیع کَرنُک.(تُہؠ ہیٚکِو دَستَخط ظٲہِریَتھ تَرجیحات مَنٛز تَبدیٖل کٔرِتھ.)
اَگر تُہؠ دٲخِل گَژھنہٕ وَرٲے اؠڈِٹ کٔرِو، تُہؠ چھس کھاتہٕ یا نہٕ، تُہؠ پَژٕ یِتھ پٲٹھؠ تہِ دَستَخط کَرُن۔ اَتھ حالتَس مَنٛز گَژھِ ای پی پتا دَستَخط طور اِستِمال کَرنہٕ یِوان.
نٔو بَحَث دَرٕج کَرٕنؠ[اؠڈِٹ]
- نٔوِس موضوٗعَس پؠٹھ بَحَث کَرنہٕ خٲطرٕ گَژھِ "نٔو موضوٗع" لِنکہِ پؠٹھ کِلِک کَرُن.
- اَمہِ پَتہٕ گَژھِ موضوٗعُک عُنٛوان دَرٕج کَرنہٕ یُن زِ یہِ بَحَث کَتھ مُتلِق چھےٚ.
- بَحَث دَرٕج کٔرِتھ گَژھِ اَتھ دَستَخط کَرُن یِمو (~~~~) سٟتؠ.
- ٲخرَس پؠٹھ گَژھِ یہِ اؠڈِٹ شایع کَرنہٕ یُن، "شایع کٔرِو" بَٹُن دَبٲوِتھ.
نٔو حِصہٕ چھُ کوڈ اؠڈِٹ خانَس مَنٛز تہِ بَناونہٕ یِوان، اَتھ خٲطرٕ چھُ ٲخرَس پؠٹھ
== عُنٛوان == اِستِمال کَرنہٕ یِوان تہٕ عُنٛوان گَژھِ بَحَث موضوٗع سٟتؠ بَدلاونہٕ یُن۔ اَمہِ پَتہٕ گَژھِ نٔوؠ سطٕرِ مَنٛز لیٚکھنہٕ یُن۔ بَحَث دَرٕج کٔرِتھ گَژھِ اَتھ دَستَخط کَرُن یِمو (~~~~) سٟتؠ تہٕ پَتہٕ گَژھِ یہِ اؠڈِٹ شایع کَرنہٕ یُن، "شایع کٔرِو" بَٹُن دَبٲوِتھ.


text:
اچھن منز آوسیمتۍ دبنۍ، وٹھن پیٹھ پرانہِ بے معنہِ پریژھہ ہلمس، نٲٹھیمتۍ دعایہ خیر تہ مۅچھہِ منز ژھٮپل پونپرۍ ہٮتھ گوٚو سہ اڈلیوٚک کاڈ کڈمتس ٲنس برونہہ کنہِ استادہ۔ گردِ بٔرتھ ہردہ تٮہہ سنییس ڈٮکہ چٮن رکھن تہ برزہ ونہ کہ اخبارک سہ اشتہار ژاس نظرِ پُنوو منزۍ شعور کس ویراں خانس یتھ پیٹھ تہنزِ ژھایہ ہنز زٲنۍ پتر چسپاں کٔرتھ ٲس۔ ٲنہ پٹہِ منزۍ ٲس وٲناکھ کٹھٚچ ژھۅکیمژ لب بیمار تۅژھہِ ہند شاپھ زواں۔ صلیبس ٲسۍ زہ کھیہ لد کلۍ دگہِ ہنزِ رگہِ ترس ترس دتھ رتھ ژہنہ چہ گانگلہِ منز آورۍ تکیازِ مارہ واتل اوس وُنہِ شوٚنگتھے۔ سہ کر وۅتھہ تہِ ٲس نہ کٲنسہِ خبرے۔ وۅتھیا کنہ نندرِ شنیہس منزے تُلہِ شراکھ تہ رتہ پھیرٮن دیہ سیاہ چھُکہ چھپہِ تہ پُژ لونچہ گنڈتھ تھاوِ ژوتس پیٹھ یتھ زن کلۍ اچھرن تہِ مالہ پھۅلہ ونے ژلن چخہ نیرتھ۔ اکس کلس اوس جین پینٹ اویزان یتھ یاں تہ اچھرہ روٚس گینہِ آسہ نہت دگہِ روٚس وُلۍ تہ ٹُکھ تہ بییس کلس ٲس زنتہ ژلہ لارِ ہندِ شہرہ ژلتھ آمتۍ ییتہ سہ برمندنٮن پننہ پزرک پھہہ کوٹ اچھن تل رژھرٲوتھ گیوو۔ پتلونکۍ نرۍ ٲسۍ یاونۍ بے گنڈ واوس پکھن پٮٹھ تہ کٹھچ بٮہ شونکۍ پتھر ٲس کھۅن آلوتھ تہندس وشفہ وسۍ پٮنس پراران۔ پوٚز قمیضہِ ہندۍ نرۍ ٲسۍ پھہہ کوٹس دچھنۍ کھورۍ لٲرتھ گمتۍ۔ دۅشوییو ووٚن اکۍ سے بولہِ منز اسۍ چھہِ ازیک پزر تہ سون پھرٮکن چھہ دہۍ لد ثبہ کھانٹٮن منز تروپرتھ۔
سۅ ٲس درامژ آنگنس منز اشۍ بکہ ہیتھ اندرمہِ وخنلہِ ہنز تچھنۍ تاپہ ناونہِ۔ نہت آنگنۍ پارکہ نیجہِ منز بے کس وۅپر گاسہ کڈنہِ۔ پوژ ٲسس یہ دپۍ زِ تہِ اڈہ ؤژھ دٲر ہش تہ رایہ آسس مالنۍ وتن لژھ ڈوان۔منزۍ منزۍ ٲس تاپہ ٹیکٮن زیر دوان تہ پنہ پونپرٮن تہ اٹہ زٍں زٍں ہن ہند بٮہ سۅکھ گتہ گیور تہِ سچھان۔ کیاہ تام پھسرارے تہِ ٲس کران پانس سیتۍ۔
اندرہ ٲسۍ شۅنگن کٹھس زنتہ لٲنٹۍ وتھمتۍ۔ رضاین ہند پھمب اوس روسۍ پھرستن پھمبکۍ پاٹھۍ ہٹس پھاسۍ تراوان۔ لبن ٲسۍ ہنہِ ہنہِ چاکھ زن گامتۍ تہ رٲژ پہرس آسہ ژانگۍ لٕیہ گینٮن تہہ کرنچ بس معنہ ژھمبہ کران۔ تتہِ ٲس ژھۅپہ تہِ چھکرنہ آمژ تہ پھرٮکل راتہ کریل ٲسۍ تالوس الاندۍ پننہِ وارِ پراران۔شاندس تل تعویزہ ٲسۍ چٹہ سفید گامتۍ تہ ملہِ پھیرۍ ٲسۍ وتھرنۍ پلوس شریپامتۍ۔ دارِ لٕیو تہِ اوس نہ خمارۍ ہوا اژان۔ تمن ٲسۍ زلرۍ زال تھپہِ بیٹھمتۍ۔ زون تہِ ٲس نہ شیرہ دارِ تل تھکھ کڈان۔ تمہِ اندہ ٲس بے مشک گۅلاب کُجہِ پنہ وتھرن تل کنڈۍ ژھر زنتہ تاپس ترٲومژ۔ کِلٮن اویزاں پھہہ کھتۍ مٹس پزرس اوسس سہ اچھو کھوریو ہاوان ز میٲنس سۅسریمٹس بٮہہ کُٹھس منز چھہ دۅدریومت تہ کھییہ کھیوٚمت ٹرنک تہ تتھ منز تہ چھہ ٹکھۍ لد تہ ولۍ دار پتلون یس بہ کالجہ کٮن نٮتھہ ننۍ فرارۍ ژوٮن لاگان اوسس تہ سۅ قمیض یۅسہ میہ خاندرہ پتہ نکس دوٚیمہ زا دۅہہ بولہِ پٮٹھ انیاے۔ پسٚز تہندِ اچھ کھورہ ہاونک باس اوس نہ ٹنگٲمتس پتلونس لگان تہ نہ ٲس الٲنز قمیص تسندۍ اڈہ پرینۍ اشارہ سمجھان۔
سر اوس تھکتھ زنتہ دارِ الوند گومت۔ نظرہ آسس آنگنس چھکرنہ آمژہ۔ تمہِ ٲس وۅنۍ پژِ لونٹ تہِ اچھن متھۍ متھۍ ادرٲومژ۔ تاپہ ٹیکۍ ٲسس گمہ پھیرٮن ژہہ ژہہ دوان تہ نکہ دراو کالج۔ زنگن سے ٹکھ دار پتلون اویزاں تہ نالۍ سۅے زا قمیض یم میہ ٲدۍ کلٮن ہندس پھہہ کوٹس پٮٹھ نظرِ گیاے۔ فیس بکچ اچھ ٲس مژرنہ آمژ تہ سمیک نیٹ ورک اوس تھدیو ٹاورو پیٹھۍ کاوہ ینہ وول ہیو وپھان۔ تمۍ دژ دٲر تہ شریپیوو دم پھٹۍ گٲمتس کمپیوٹر کس ٲنتھہ روٚس صفرس منز۔
زمرے:افسانہ


text:
مَدَتھ:حِکمَتہِ عَملی تہٕ ہؠدایتَن ہُنٛد تَعارُف/3
حِکمَتہِ عَملی تہٕ ہؠدایَتھ
یِم کیازِ چھِ ضۆروٗری
مَواد
لیٚکھنہٕ خٲطرٕ اۆصوٗل
طٔریٖقہٕ
باقؠن سٟتؠ کَتھ باتھ
خُلاسہٕ
بیٛاکھ نَظر
وِکیٖپیٖڈیاہَس پؠٹھ مَضموٗن تَخلیٖق کَرٕنؠ چھِ اَکھ رَلہٕ مِلہٕ کٲم۔ زٕ چیٖز چھِ یِم باقؠن صٲرفَن سٟتؠ کَتھ باتھ کَرنَس مَنٛز واریاہ اَہَم چھِ۔ یِم چھِ جُرَت مَنٛدی تہٕ تَہزیٖب.
اؠڈِٹ کَرنَس دۄران، جُرَت مَنٛدی! زیٛادٕ تَر اؠڈِٹ چھِ وِکیٖپیٖڈیاہَس اَصٕل بَناونَس مَنٛز مَدَتھ کَران، غَلَط اؠڈِٹ ہیٚکَن کُنہِ تہِ ساتہٕ رَد کَرنہٕ یِتھ۔ اَگر تُہؠ وُچھِو کانٛہہ چیٖز مَضموٗن یا فَیِل یۄس اَصٕل بَناونہٕ ییٚہِ، اَتھ پؠٹھ گَژھِ کٲم کَرنہٕ یِنؠ۔ کُنہِ ساتہٕ چھُ حَوالہٕ وَرٲے مَواد ہَٹاوُن تہٕ مَضموٗن اَصٕل بَناوَن۔
وِکیٖپیٖڈیاہَس پؠٹھ تَہزیٖب دار آسُن چھُ مَطلب باقؠن سٟتؠ اَصٕل پٲٹھؠ کَتھ کَرٕنؠ، تہٕ باقؠن ہٕنٛز کامہِ احتِرام کَرُن۔ باقؠن سٟتؠ کَتھ باتھ کَرنَس مَنٛز گَژھِ نہٕ ذٲتی حَملہٕ کَرنہٕ یُن، یِم چیٖز چھِ سَختی سان وُچھنہٕ یِوان۔
صٲرِف چھِ اِتِفاقس پؠٹھ عام طور اؠڈِٹ کَرنہٕ سٟتؠ واتان؛ عام طور چھُ کانٛہہ تَبدیٖلی کَرن، بیٛکھ صٲرِف چھُ وُچھَن اَگر یہِ صٔحیٖح آسہِ تیٚلہِ چھُنہٕ سُہ کانٛہہ تَبدیٖلی اَنان، مَگر اَگر یہِ مَواد کُنہِ طور غَلَط چھُ آسان ییٚلہِ چھُ یہِ مَواد ہَٹاونہٕ یِوان۔ اَگر صٲرف آسَن نہٕ پانہٕ ؤنؠ کُنہِ چیٖزَن مَنٛز اِتِفاق، اَتھ حالَس مَنٛز گَژھِ مَضموٗنُک کَتھ صَفہٕ اِستِمال کَرنہٕ یُن، اِتِفاق پٲدٕ کَرنہٕ خٲطرٕ.


text:
کتھے چھیہ روزان تہ کتھے روزِ۔ کتھ چھیہ یہ زِ بٹھہِ پیٹھ چہ زنانہِ ترٲو سمندرس کن نظر۔ سمندر کس نیلس رنگس کن نہ بلکہ مردس کن یمۍ سمندر کس آبس منز غوطہ دیت تہ ژھانٹھ وٲے تہ بیاکھ غوطہ دیت۔ پیٹھہ کنہِ گوو اکھ سمندری جاناوار نمودار تہ ہوہس پیٹھ پکھہ وہرٲوتھ ووتھ کھرِ بۅن تہ پتہ کھوت بییہ ہیور۔ سیٹھا ہیور کن گوو آسمانس منز غیب۔
مردس کن وچھنہ برونہہ ؤژھ زنانہ تہ کٔرن ہالو رٹنچ کوشش۔ تمۍ کوڈ پانس اکھ زیوٹھ مس وال، تتھ گونڈن اکہ اندہ اکھ پوش تہ بییہ اندہ بیاکھ۔ اکھ اند گونڈن اکس تھرِ تہ اتھ مس والس بنوون منزس اکھ حلقہ۔ تمۍ کٔر اکہ دۅیہ لٹہِ اتھ حلقس منز ہالو رٹنچ کوشش۔ تس گوو احساس زِ اگر مرد بییہ اندہ تھپھ کرِ، سۅ گژھہِ ہالو رٹنس منز کامیاب۔ سۅ آیہ واپس تہ وچھن بییہ مردس کن تہ دیتُنس آلو۔ "ہیا مردا، تھاوو وۅنۍ۔”
مردن دیت گوش۔ اکس جایہ ژاو آبس منز تہ بییس جایہ دراو نون۔ زنانہِ دیت بیاکھ آلو۔ "مردا، وۅلا یورۍ۔”
مرد دراو آبہ منزہ تہ ووت زنانہِ نش۔ "وچھتھہ میون دم؟ ”
مردن تھوو زنانہِ ہندین لنگن پیٹھ پنن کلہ تہ زنانہِ پھرِ مایہ بٔرتھ پننہ اونگجہ امۍ سندس مستس۔ مردس پییہ نندر۔ زنانہِ دیت آلو۔ "پییہِ نندر! وۅتھ تھود۔”
مرد گوو ہشارہ تہ پانسے سیتۍ کیاہ تام ہڑبڑٲوتھ نین سمندرکس آبس کن کنی دو تہ دیتُن اتھ منز بییہ اکھ غوطہ۔ زنانہِ کٔر بییہ ہالو رٹنچ کوشش تہ آیہ واپس تہ ترٲون مردس کن نظر یُس وۅنۍ نیلس آبس پیٹھ پننۍ تھر ترٲوتھ نرِ تہ زنگہ وایان اوس۔ زنانہِ دیت آلو۔ "مردا، وۅلا یورۍ۔”
مردن کور کینژس کالس ژھل مگر زنانہِ ہندس بار بار آلو دِنس پیٹھ کھوت آبہ منزہ تہ ووت زنانہِ نش۔ "کیا دلیل؟”
"پکھ ہالو رٹو۔”
مردن زن نہ بوزے تہ ترووُن امۍ سنزن رانن پیٹھ بییہ کلہ۔ زنانہِ ہیوت مایہ بٔرژو اونگجو امۍ سندس مستس پھش دیُن۔ مردس پییہ نندر۔ زنانہِ دیت آلو آلو۔ ییتہِ نس سمندری جاناوار آسمانس منز غیب گیوو، بالکل تمی سیدہ دراو اوبرہ منزہ اکھ دیو تہ بۅن ؤستھ لوگ زنانہِ اندۍ اندۍ گتھ دنہِ۔ زنانہِ دیت مردس بانبرِ ہوت آلو۔ "مردا مردا تھود ووتھ، ہشار گژھ۔ میہ چھہ کستام گتھ دوان۔”
مرد اوس مس نندرِ، اتھۍ سمندرس منز غوطہ دوان۔ اوبرہ دیون تُج زنانہِ نکھس تہ نین ہیور، سیٹھا ہیور اوبرس منز۔ مردس ییلہ نہ رانن ہند وشنیر تہ اونگجن ہند حیس ووت، سہ گوو ہشارہ تہ ژھٲنڈن زنانہ۔ تمۍ سوچ اگر زنانہِ ہند پتاہ کانہہ ؤنتھ ہیکہِ سمندری جاناوارس ورٲے نہ کہنے۔ یہ چھہ آسمانس منز وڈان مگر امس چھیہ پریتھ چیزس پیٹھ نظر آسان۔ مرد ووتھ سمندرکس آبس منز تہ رود امس جاناوارس پراران یوت تام سہ زیچھو پکھو ہوہس پیٹھ رکنہِ ؤستھ نمودار گوو۔ امۍ کورس سوال۔ "ژیہ ما وچھتھن زنانہ؟”
"آ، پیٹھہ کنہِ اوبرس منز۔”
مرد ژاو امس تیز رفتار سمندری جاناوارس منز تہ ووت اوبرہ دیوس تام۔ دیو اوس زنانہِ ہنزن رانن پیٹھ کلہ تھٲوتھ تہ زنانہ ٲس اونگجو سیتۍ تسند مس پھران۔ سمندری جاناوار بیوٹھ اکس اوبرہ لنگس پیٹھ تہ کٔرن زنانہِ اچھ ناٹھ ۔ زنانہِ دیت اوبرہ دیوس آلو۔ "اوبرہ دیوا، تھود وۅتھ۔ میہ وچھ اوبرہ لنگس پیٹھ سمندری جاناوار۔ امۍ کٔر میہ کن وچھتھ اچھ ناٹھ۔”
دیو ووتھ تہ سمندری جاناوارس کن نظر دتھ وونن۔ "دِس بیہنہ۔”
اوبرہ دیو شونگ دوبارہ۔ زنانہِ ٲس سمندری جاناوار سے کن وچھان۔ امۍ سنزہ اچھ آسہ وۅزجہ۔ امۍ آسہ نہ سمندری جاناوار سنزہ اچھ امہ برونہہ زنہے وچھمژہ۔ سمندری جاناوارن کٔر بییہ اچھ ناٹھ۔ زہ اچھ ناٹہ۔ زنانہِ دیت اوبرہ دیوس بییہ آلو۔ "اوبرہ دیوا، ہتا اوبرہ دیوا، یہ نا چھہ نہ جاناوار ۔ وۅتھو تھود۔ امۍ ہا کرِ میہ زہ اچھ ناٹہ۔”
اوبرہ دیون وون نندرِ منزے ۔ "کیا رووے، جاناوار چھا اچھ ناٹھ کران۔”
سمندری جاناوارہ منزہ دراو مرد نیبر تہ زنانہِ ہژس تھپھ کٔرتھ ژاو جاناوارس منز واپس۔ یم واتۍ واپس سمندر بٹھس پیٹھ۔ زنانہِ ژوٹ اکھ زیوٹھ مس وال۔ اکہ اندہ گونڈنس اکھ پوش، بییہ اندہ بیاکھ پوش۔ اکہ طرفہ روٹ مردن تہ بییہ طرفہ زنانہِ۔ منزس بنووکھ اکھ حلقہ۔ یتھے ہالو اتھ حلقس نش ووت، یمو لوم مس والس وارہ وارہ۔ حلقس منز لوگ ہالو۔ یتھہ پاٹھۍ روٹ یمو پنن گۅڈنیک ہالو۔ زنانہِ ژج کریکھ نیرتھ۔ "ہالو ہا لوگ!”
مردن تہِ دژ کریکھ۔ :اسہ روٹ ہالو۔”
پیٹھہ کنہِ گوو سمندری جاناوار وڈان وڈان نیلس آسمانس منز غیب۔
افسانس پیٹھ تبصرہ:
فیاض دلبر: یہ چھہ واقعی پرن وٲلس گنڈتھ تھاون وول افسانہ۔ افسانہ نگار چھہ یقینا کہنہ مشق تہ تجربہ کار باسان۔ اکوے فی چھہ پیدہ گژھان۔ سہ گوو یہ ما چھہ وۅپر زمینہِ پیٹھ ووننہ آمت۔ کاش اتھ افسانس منز کاشرِ ماحولچ گراے آسنۍ۔
راجہ یوسف: میہ گوژھ گۅڈہ ہالوس (افسانک ناو ۔ ہالو) مطلق کانہہ ونن۔ یہ چھا سُے ہالو یُس کشیرِ منز دانیس بیہان چھہ تہ وۅٹہ تلان تلان اکہِ دانہِ کلہِ پیٹھ بییس دانہِِ کلِس تران چھہ۔ کشیرِ منز چھنہ مس والہ سیتۍ ہالو رٹنک رواج البتہ ٲسۍ پتھ کالہِ وال واش لگان، یہ ٲس گُرۍ دُمِچ یوان بناونہ، تہ امہ سیتۍ ٲسۍ کوتر، ککلہ تہ ژرِ بیترِہ رٹنہ یوان۔ عربس منز چھہ یہ سٹھاہ بوڈ آسان تہ امس چھہ اتہِ ٹِڈی ونان،یم چھہِ جُنڈس منز اسمانس منز وُڈان تہ امہِ وزِ چھہ اپارۍ اپارۍ زمینس انہِ گوٹ گژھان۔ یہ چھہ حلال۔ مگر وال واش چھنہ رٹنہ یوان۔ خبر یہ کتُیک ہالو چھہ یس مس والہ سیتۍ رٹنہ چھہ یوان ۔۔ گۅڈہ گوژھم یی فکرِ ترن زِ یہ کُس ہالو چھہ ۔۔کِنہ یہ چھہ بدل کینہ ؟
شکیل الرحمن: افسانہ آو واریاہ پسند، کم سے کم شاعری چھس نہٕ برتھ ۔۔۔۔ ہرگاہ افسانہ نگار کشیرِ منز روزان چھہ تہ ییتہ کس زمینس منز اسہِ ہن لیوکھمت جان گیوم۔ یتھ پاٹھۍ فیاض دلبرن اظہار کور۔ افسانہ لٮیکھن وول چھہ شاید سمندرن متاثر کورمت یا یہ ما چھہ نیبرے روزان۔
شاہد دلنوی: مہ تہِ آو افسانہ ہالو سیٹھاہ پسند تکیازِ افسانہ نگارن چھہ پزنہ پٲٹھۍ گۅڈہ اکھ ماحول پیدہ کورمت تہ پتہ اکھ تژھ کہانی ترتیب دژمژ یتھ الگ رنگ چھہ۔ لیکھنک منفرد انداز، کردارن ہنز منآسب ژٲر، ڈائیلاگن ہنز برجستگی ۔۔۔۔ سمندر، اوبر، مرد، زنانہ، دیو بیترِ علامژن ہند بر محل تہ استادانہ ورتاو۔ سورےکینہہ چھہ اکہِ کامیاب افسانچ دلیل۔ بڈِ پایہ چھیہ زبٲنۍ ہند افسانوی استعمال نظرِ تل تھاونہ آمت تہ بقول منیب صٲب وعظ خٲنی نشہِ لوب ہینہ آمت۔ واراہ کٲلۍ سپد کٲشرِ زبٲنۍ اندر اکھ بہترین افسانہ پرنک اتفاق ییمہ خٲطرہ فکشن رائٹرس گلڈ مبارک بادی ہند مستحق چھہ۔ یہ افسانہ پٔرتھ پیوو میہ سربرآوردہ افسانہ نگار سید یعقوب دلکش یاد یمو یتھی واریاہ علامتی افسانہ لیکھمتی چھہِ۔
منیب الرحمن: میہ پیوو نہ ہالوس مطلب ژھارن تکیازِ میہ پور افسانہ اکھ کہانی زٲنتھ، یتھ منز ہالوس ہالوے مطلب چھہ۔ اچھا سوال چھہ یہ کتیک ہالو چھہ؟ افسانہ چھہ بذات خۅد اکھ جاے بلکہ پنن اکھ دنیا قایم کران۔ یہ ہالو چھہ تمی دنیاہک۔ یہ ہالو سانس دنیاہس یا اندی پکھس منز ژھارن چھہ نہ ضروری۔ چونکہ افسانہ چھہ کٲشرۍ پٲٹھۍ لیکھنہ آمت، تمیک مطلب ما گوو یہ گژھہِ کشیرِ ہندس ماحولس ریفلیکٹ کرن۔
مظفر عازم: (انگریزی پیٹھہ ترجمہ) میہ پٔر کہانی تہ وۅمید چھیہ بییہ پرن کژِ لٹہِ۔ یہ چھہ بیان آمت کرنہ یتھہ پاٹھۍ کہانی پزِ سپدنۍ۔ یم پرن والۍ اتھ نیبرم، وۅپر بیترِ ونان چھہِ گژھن اکس لۅکچہ منز بند آسنہ کنۍ یلے تراونۍ۔ میہ پیوو اکھ دوست شاید سو مناتھ زتشی یاد یمۍ کلچرل کانفرنس کنہ کانگریس چہ میٹنگہ منز اکد افسانہ پور۔ بیانیہس منز اکس جیپہِ پیٹھ سپد سورے تنقید تہ وونکھ زِ جیپہِ ہند رنگ (یہ اوسا سفید) زانن چھہ ضروری زِ یہ جیپ چھہ یو این پیس والین ہنز۔ اسہ سارنے چھیہ پتاہ زِ دنیا آو نزدیک مگر یہ زاننس زِ یہ قطعہ زمین چھیہ سون مشترک قیام گاہ لگہِ کینہہ وقت۔
شکیل الرحمن: مگر یوت کٔرتھ تہِ چھہ خیالات پننس اوندپکس منز زنم لبان تکیازِ وسیع دٲیرس منز چھہ سون وجود راوان۔۔۔۔۔۔۔ تہٕ عام طور خواب پننہِ پرانہِ پہرِ منز نوِ زمانہ کٮ۪و کردارو سیتۍ سجاوان۔ سون ونن اوس ڈل تہ وۅلر تہِ ییہ ہا "ہالو” افسانہ سیتۍ بارسس۔ خیر سمندری گاڑ چھا مزہ دار کِنہ نہ یہ چھہ بحث طلب۔۔۔
منیب الرحمن: حقیقت چھیہ یہ زِ کٲشر ادب چھہ سیٹھا لوکلایزڈ ادب، امیک وجہ چھہ یہ زِ زبان تہ ادب چھہ صرف کشیر منز زندہ، مگر پتمین کینژن دہلین منز ہیوت امہ رنگہ امۍ واش کڈن۔ کینہہ زبان چھیہ کشیرِ نیبر تہِ بولنہ یوان تہ کینہہ ادب چھہ کشیرِ نیبر تہِ لیکھنہ یوان گو کہ زیادہ پہن چھہ تورہ کینے معاملن سیتۍ ونہِ آور۔ اگر بہ ادب تخلیق کرہ، سہ آسہ محمد رمضان سندۍ پٲٹھۍ یورہ کے تکیاز اسہ گوو واریاہ وقت کشیرِ نیبر۔ سون تخیل چھنہ کشیرِ کن وپھ تلان۔ اگر یہ افسانہ کاشرس یا اردوس منز آسہِ اتھ ونہِ نہ کانہہ ووپر تکیازِ تم ادب چھہِ نہ لوکلایزڈ ادب۔ کاشرین تہِ پزِ ادبس حض تلن یہ سونچتھ ز یہ زبان تہ امیک ادب چھہ وونۍ کشیرِ نیبر تہِ موجود۔ تہ کشیرِ ہندین سیاسی سماجی معاملن الگ تہِ ہیکن ادبکۍ معاملہ آستھ۔
شکیل الرحمن: یۅہے حال چھہ پریتھ زبٲنۍ ہند عالمی زبٲنۍ وغیرہ۔ تخیلس چھا واٹھ تخلیق کار سندس تتھ ماحولس سیتۍ یتھ منز سہ پریتھیومت آسہِ۔ اوند پۅک چھا سطحی طور اثر تراوان۔ کیسینو یا کلب ماحول ہیکہ ممبے ہندس تمس اثر انداز کٔرتھ تہ سے آسہِ تتہ کٮین مسلن انزۍ منزۍ گومت یُس تتھ ماحولس سیتی جڑتھ سہِ۔ آ، زینہٕ گرِ پٮ۪ٹھہ کنُہِ ماحولس منز پلنہ سیتۍ چھہ علاقایی ماحولک اثر ٹاکار پٲٹھۍ وۅتلان۔ ہالو افسانہ چھہ امہ کتھہِ ہند عکاس۔ ٹاکارہ پٲٹھۍ چھہ یہ کمس تام ایشٮین سند سوچ تہ تخیل۔ آ، سمندرن آسہِ متاثر کورمت۔
ہردے کول بھارتی: "ہالو” افسانس متعلق کینہہ وننہ برونہہ چھہ یہ ونن ضروری زِ بہ چھس نہ کانہہ ناقدانہ خیال یا رائے بلکہ خالصتا میانۍ ذاتی پسند تہ امہِ میزانہ کور میہ ہالو افسانہ خوش۔ یہ افسانہ چھہ گۅڈنچہ زہ تریہ لٲنہ پرۍ تھے دماغ آوراوان تہ ٲخری لٲن ختم گژھنہ پتہ تہِ آورِتھ تھوان تہ یتھہ پاٹھۍ چھہ سوچن تہ خیالن ہندِ عالمک اکھ (maze) ہیو کھلان۔ میانۍ کنۍ چھیہ یہے افسانچ کامیابی تہِ تہ خوبصورتی تہِ۔ زبان ورتاونس منز چھیہ افسانہ نگارن واریاہ لاپرواہی ورتٲومژ.


text:
Claim
سوشل میڈیاہس پیٹھ چُھ بویلیا ہس منز احتجاج ویڈیو وائرل گژھان یتھ متعلق وننہ چُھ یوان زہِ یہ چُھ کشیر منز سیکورٹی فروسز طرفہ اکِس سنگ بازس کلس یوان گولئ لگاو نہ۔
بویلیا ہس منز احتجاج ویڈیوکُ آرکایو ورژن ہیکیو توہئ یتیتھ وچھتھ
Fact
نیوز چیکر طرفہ آو بویلیا ہس منز احتجاج ویڈیو کسِ بارس منز پور زاننہ خآطرء احتجاج ویڈیوکِ کی فریم گوگل ریورس امیج سرچ کرنہ۔ اسہ آو اسرائلچ اکس بھول۔ کو۔ الِ ناوچہ ویب سائٹِ پیٹھ 12 اگست 2022 ہچ اکھ رپورٹ ویڈیو سان لبنہ، یتھ منز یتھ منز وننہ چھ آمتُ زہِ یہ ویڈیو چُھ بویلیا ہس منز پیش آمتِ اکِ واقعکُ۔
امہِ مزید آو ٹیلیٹیکا۔کام ناو اکسِ ویب سائٹِ پیٹھ بویلیا ہس 8 اگست 2022 ہس منز کوکا وپداون والین ہندِ طرفہ اکِ احتجاجچ رپورٹ لبنہ۔ یتھ ہسپانوی زبانِ منز ٹائٹل اوس آمتُ دینہ۔ یمکُ مطلب تقریباْ چُھ زہِ اکسِ احتجاج کرن والسِ گو دائنامایٹس سگریٹ سمجتھ اتھس منز دھماکہ۔
رپورٹس منزچُھ ویڈیو تہ یوان وچھنہ تہ اتھ سآتِ چُھ نائب وزیر داخلہ اسماعِل تیِلز سندُ بیان تہ چُھ آمتُ وننہ زہِ بویلیا ہس منز احتجاجس دوران اکھ احتجاجی چُھ اتھس منز ڈائنامایٹ پھٹنہ سآتِ زخمی گومتُ، تہ یہ ڈاینامائٹ اوس تِمنَ پولیسس پیٹھ لگاوُن۔
امہِ مزید چُھ تِمو ونمتُ زہِ سرکاری شکایات دفتر طرفہ اَکِ عہدیدار نادیہ کروزن چُھ ٹویٹرس پیتھ ونمت زہِ زمیندار چُھ شدید زخمی کنِ صدمکُ شکار گومتُ۔
ویڈیو چُھ بویلین ٹیلی ویژن نیٹورک یونیٹیل بویلیا طرفہ ویڈیو پلیٹ فارم ڈیلی موشنس پیٹھ شئیر آمت کرنہ، کیپشنس منز چُھ لیکتھ زہِ کوکا وپداون والین ہندس احتجاجس منز چھ اکھ احتجاجی اتھس منز ڈائینا مایٹ پھٹنہ سآتِ شدید زخمی گومتُ۔
امہ علاوہ بویلینچ اکِ نیوز پلیٹ فارم لاریزن ڈجیٹل طرفہ تہ چُھ آمت یہ ویڈِیو کیپشن سان شئیر کرنہ۔ کیپشنس منز چُھ لیکھنہ آمتُ زہِ لاپازس منز ایف ای ایل سی سی ڈیمارٹمنٹ کمانڈر رونالڈ روجاس تہ نار بچاو عملک طرفہ تہ چُھ وننہ آمتُ زہِ اڈیب کوکا مارکیٹ بویلیا ہس منز احتجاج کرن والیو چُھ ڈائینامائٹ استعمال کورمتُ۔
توہی ہیکیو مزید رپورٹ یتیتھ تہ یتیتھ وچتھ
پتِمیو کینہ ہفتو پیٹھ چُھ بویلین دارحکومت لاپازس منز کوکا وپداون والیو طرفہ احتجاج جاری۔ احتجاج کرن والینِ ہنْدُ مطالبہ چُھ زہِ غیر قانونی کوکا مارکیٹ گژھِ یُن بند کرنہ۔ یمہِ وجہ سآتِ پولیس تہ دیپارٹمنٹل ایسوسی ایشن آف کوکا پروڈیوسرس درمیان جھڑپہ شروع گئیہِ۔ مزید رپیو یتیتھ تہ یتیتھ۔
یتھ پآٹھ وآتئ اسہِ اتھ نتیجس پیٹھ زہ ویڈیو ذریعہ کرنہ آمتُ دعویٰ چھ غلط۔ یہ ویڈیو چُھنہ کشیر منز پولیس تہ پتھر بازن درمیان کینہ،بلکہ چُھ یہ ویڈیو وسطی جنوبی امریکہ ہس منز اکسِ ملکس بویلیا ہس منز احتجاج دوران پولیسس تہ کوکا وپداون والین درمیان جھڑپن ہندُ۔
Result: False
Our Sources
Report By bhol.co.il, Dated August 12, 2022
Report By Teletica.com, Dated August 8, 2022
If you liked this and want to read more such fact checks then click here.
If you would like us to fact-check a claim, give feedback, or lodge a complaint, WhatsApp us at 9999499044 or email us at [email protected]. You can also visit the Contact Us page and fill out the form.


text:
ہردے کول بھارتی
وچھنہ تلہ اوس نہ اتھ بونہِ تیتھ خاص کینہہ یتھ غیر معمولی ونہو۔ کلین منز یہ تہِ اکھ کُلا۔ وۅنۍ گوٚو باڈو اوسس بوٚڈ تہ شہجار واریاہ گوٚن تہ شریہل۔ اتھ تل اوس باسان زن ماجہ ہنزِ کۅچھہِ منز بہت چھس۔ خبر توے ما ٲسۍ بستی ہندۍ حاجتھ مند اتھ دشہ گنڈان تہ سندھیا وقتہ ژونگ تھوان۔ نتہ ما اوس بییہ کانہہ وجہ۔ تہِ ہیوٚک نہ ثیقہ پاٹھۍ کانہہ ؤنتھ۔ میہ تہ میہ سیتۍ واریاہو شریو چھہ اتھۍ بونہِ تل سورے لۅکچار چھوومت۔ گرا بلۍ ڈاپھ دتھ، گرا اتالۍ گندان۔ گاہے خربزۍ وارِ پھٔرتھ پھرکھ شہلاونہ خاطرہ تہ بعضے ژھیلہِ گندان ژھیپھ دنہ خاطرہ۔ گوٚن شہجار آسنہ مۅکھہ آسہ خالے کُنہِ کُنہِ گاسہ درمنۍ کانجہ نظرِ گژھان، تہ باقی زمین سریہہ لد، نرم تہ لٲو لۅکچار بۅنس لایق۔ کوچھہِ ہندۍ پاٹھۍ محفوظ۔ یہ چھیہ تیلچ کتھ ییلہ دریاو آگرے گریزان اوس، ییلہ سونتہ ونلہِ ہنزِ ململہِ منز نیم ؤلتھ تہ نیم نیتھہ نوٚن یہ دریاو دیہ سنز ننۍ کرامات اوس باسان۔ تیلہ دورِ بڈِ ہچہ کدلہ کہ منزمہِ ٹھٹھہِ تلۍ کھوٚر ہیتھ بوٚڈ کھوٚچ زن ہنگہ تہ منگہ پیدہ گژھتھ برابر وقتس پیٹھ گاٹھس لگان اوس تہ وچھان وچھان اوس گاٹھس پیٹھ زن وۅرُس لگان۔
امہ پتہ سپد خبر کیا۔ پوٚز یہ سپد تہِ سپد آگرے۔ بستی آیہ نہ وچھنہ تلہ کانہہ فرق۔ تتھی بٹھۍ، تژھے بیرہ، تمے بسکین، سے بازر۔ وچھنہ تلہ سودا گر تمے تہ ہینہ تلہ سودا تہِ سے۔ صرف لج بونہِ کُلس اندۍ اندۍ کنڈۍ تار تہ ڈاپھ دتھ لۅکچار گوٚو کنڈۍ تارِ اپاری بند۔ باقی یہ سپد تہِ سپد آگرے۔ آگرے زن مۅژیاو دریاوک آب تہ بٹھۍ گیہ بۅن تام ننگہ۔ جایہ جایہ ہریوو سیومب تہ گُرن گیہ لیمبہِ منز بند۔ وننہ کنۍ آو سونتھ تہِ مگر سونتہ ونلہِ ہنز ململ ٲس آگرے کتہِ تام کنڈین لجمژ۔ وۅنۍ اوس نہ دریاو دیہ سنز ننۍ کراماتھ باسان بلکہ اوس تس تہ تسنزن کراماتن پیٹھ شکھ ہیو گژھان۔ امیک کرٹیومت آکار وچھتھ اوس میہ امیک پتھ کال یہے پری داستان ہش باسان، یتھ نہ پزرس سیتۍ کانہہ واٹھ چھہ آسان۔ کُنہِ کُنہِ اوسس بہ اندرۍ اندری پننس یاداشتس پیٹھ تہِ شکھ کران زِ میہ ما اوس نہ تہِ وچھمت یہ میہ خیال چھہ زِ میہ اوس وچھمت تہ بعضے اوسس سوچان زِ یہ بہ وچھان چھس تہِ ما چھہ میہ پننے برم، بلۍ وہمہ۔ سورے چھہ بالکل تیتھے یُتھ اوس۔ بونہِ ما ٲس گۅڈے کنڈۍ تار اندۍ اندۍ دتھ۔ لۅکچار ما اوس گۅڈے کنڈۍ تارِ اپارِ پھسیامت، دریاو ما اوس گۅڈے کرٹیامت، سونتہ ونلہِ ہنز ململ ما ٲس گۅڈے کتہِ تام کنڈین لجمژ۔ سہ ما اوس میہ صرف طمع کوٚرمت زِ ہرگاہ یہ آسہِ، یہ سپدِ۔ کِنہ یہ اوس تہِ تہِ اوس اپز تہ یہ چھہ تہِ تہِ چھہ پوٚز۔ کٲژا پھِرِ آم زِ کانسہِ پرژھہ، مگر ییلہ تہِ کُنہِ بٹھس کن نظر تجم سہ باسیوم پانہ روومت ہیو، زن اندری پژھ تہ بے پژھی ہندس دؤتس پیٹھ آچھہِ گوٚمت۔
وۅنۍ اوس دریاو ژمتھ گرا یمہِ بٹھہِ تہ گرا ہمہ بٹھہِ کھوژۍ کھوژۍ ہیو پکان تہ یتھ یتھ جایہ یہ دۅشونۍ بٹھین تام پھہلتھ اوس تتھ تتھ جایہ اوس وونتھ تیوت کم زِ زمین ٲس آبہ پیٹھۍ بوزنہ یوان۔ یمن جاین ٲسۍ شاٹھ، وونٹہ قبرن ہوۍ تھدۍ تہ امہ سیتۍ اوس منظر زیادے آسیب زد تہ شاپہ لد ہیو باسان۔
یہ عالم رود واریاہس کالس تہ امہ پتہ یہ سپد تہِ تہِ سپد آگرے۔ دریاوس منز ہیتین مۅردہ جاناوار تہ چارواۍ ییرہ وسنۍ۔ شاٹھن پیٹھ گوٚو یژھن لاشن ڈھیر۔ کُنہِ گیہ کینہہ شاٹو نشہِ بچتھ سیوٚدے ییرہ۔ بونہِ کیا سپد تہِ زانن بنم بستی والۍ۔ بسکین درو دژہ بونہِ نظرا ، بونہِ اندۍ اندۍ کنڈۍ تارِ نظرا، ژمیمتس دریاوس نظرا، دریاوکین شاٹھن نظرا، شاٹھن لجمژن گپن لاشن نظرا تہ پھیرۍ پوٚت زن نہ کہنۍ اوس گوٚمت تہ نہ تمو کینہہ وچھمت اوس۔ میہ گوٚو بییہ شکھ زِ یہ بہ وچھان چھس تہِ ما چھہ نہ تہِ یہ میہ باسان چھہ زِ چھہ۔ کنہِ یہ چھہ پتھ وتھ یتُھے اوسمت تہ میہ اوس باسان زِ یہ چھہ تہِ یہ میہ باسان اوس۔ یہ خیال آم بییہ زِ کٲنسہِ پرژھہ مگر یتھۍ بتھس کن نظر تجم سے باسیام زن پژھہِ تہ بے پژھی ہندس دُ وتس پیٹھ پانہ لوٚب بہت خلقن مشورہ دنس منز مشغول، کِنہ پانۍ پانس گانگلہِ کرنچ ٲسۍ کوشش کران۔
یہ عالم تہِ رود خبر کٲتس کالس۔ صرف آیہ بونہِ ساریۍ دشہ مژرنہ، ژونگ آو تارہ سان تلنہ تہ کنڈۍ تارِ آو اکھ اکھ وار دتھ مزید دریر کرنہ تہ تارِ اپارِ گوٚو بونہِ تل چہ نرم تہ لاوِ زمینہِ منز ڈاپھ دتھ لۅکچار بے خبری منز پورہ پاٹھۍ قید۔ بس! ییتہِ سپد یوتے، باقی یہ سپد تہِ سپد آگرے تہ سپد یہ زِ کرٹیمتہِ دریاوکیو دۅشوے بٹھیو وژھہ ہونۍ چھۅکہ، نظرہ آسکھ صرف شاٹھن کن۔ ییتہِ نس تہِ شاٹھس موٚکر لوٚگمت اوس ادہ سہ کاو اوس یا گانٹھ، ووٚژھ اوس یا بییہ کانہہ گپُن، ہونۍ ٲسۍ دریاوہ ناوۍ آبہ رکھہِ ژھانٹہِ تران تہ لاشن کرینزے یوت باقی تراوان۔ دپان ہون ییلہ موٚکر کھییہِ تس چھیہ ژورس تہ سعدس، پننس تہ پردِس درمیان فرق کرنۍ بالکل مشتھ گژھان۔
وارہ وارہ گیہ شاٹھن پیٹھ اڈجہ امبار جمع تہ امہ امبارہ منزہ دورِ لاش ونہِ کڈنۍ اوس شاید وۅنۍ شاٹہ ہونین مشکل گژھان، اوے ٲسۍ تم وۅنۍ شاٹھس نکھہ روزنہ مۅکھہ کھسان تہِ آب مندان مندان تہ وسان تہِ آب مندان مندان۔
رسہ رسہ چھیہ وۅنۍ اتھ مۅژیمتس دریاوس لیمب بنیمژ۔ وۅنۍ چھہ یہ یہے لینبہِ دریاو یا ربہِ نالہ ہیو باسان تہ دۅہہ کھوتہ دوہ چھہ شاٹہ ہونین ہندس تعدادس منز تہِ ہریر سپدان۔ آگرے چھہِ ہونۍ تہِ یوان تہ آگرے لاشہِ تہِ۔
وۅنۍ چھہ نہ میہ کانہہ کھروو۔ میہ چھہ پورہ یقین زِ اکہ دۅہہ سپدِ کیاہ تام ولٹہ۔ پوٚز یہ سپدِ تہِ سپدِ آگرے۔ وری وادن ہند کتہِ تام رکیامت، کتہِ تام راسۍ گوٚمت آب ییہِ یپکۍ پاٹھۍ یکدم ؤستھ، سیمبہِ تہ شاٹھہ پیٹھۍ کڈِ بستی ژھٹھ۔ بستی سان نیہِ سورے پانس سیتۍ ییرہ ڈوتھ۔ دپان چھس بستی ترٲوتھ ژلہ۔ ژوٚلمت تہِ آسہ ہا کرتام مگر لۅکچار چھم تتھۍ بجہ باڈو دار بونہِ اندۍ اندۍ بے فکر پاٹھۍ ڈاپھ دتھ، یتھ وۅنۍ اندۍ اندۍ کنڈۍ تار چھیہ دتھ۔ دپان وۅنۍ چھہِ شاٹہ ہونۍ موٚکر کھیتھ اتھۍ بونہِ شہجارس تل ڈاپھ دتھ بیہان۔ کنڈۍ تار ژٹہ ہا مگر یمن نکھہ گژھنس چھس نہ بہران تکیازِ یم ما چھہِ صرف ہونۍ، یم چھہِ شاٹہ ہونۍ تہ شاٹھہ ہونس چھیہ ژورس تہ سعدس درمیان فرق کرنۍ مشتھ آسان گٲمژ۔
زمرے:افسانہ


text:
شفیع شوق
تھاوتن تکونہ کِس ہیرۍ مس کونس پیٹھ ۔۔۔ آ۔ یہ بہن۔۔۔ چھہ سخ کٲکۍ، داہ ؤری چھِس گمتۍ مانکُن بٔنِتھ پیٹھہ کنہِ بہت۔ یڈ تہِ گٔیہ پوٚزے، پتھ چھہ حد تہِ کانہہ۔ یہ تُلیم گیور۔ امس چھہ ٹریڈ یونین والین سیتۍ لچہ واٹھ۔۔۔ تھاوتن پننی جایہ۔ تکون ییلہ ٹھیک ٹھاک روزِ ، چکور روزِ ڈنجہ۔ ادے گژھہِ دٲیرہ مکمل۔ دپان چھِم تلک پیٹھ کرتہ۔ بہ کیا چور چھہ سا! میہ چھہ پنن ترین ؤرین ہندٹینیور پورہ کرُن۔۔۔۔ ہیلو! آ، بہ چھس جی ایم۔ ؤنو کیاہ حکم چھہ؟ ۔۔۔ضرور۔ تہندس اخبارس نہ تہ ادہ کتھ۔ سٲری ایڈ میلن تۅہی۔ یہ کیا بہ سوزو وُنۍ ازکہِ تقریبک سورے رپورٹ۔ بس ای میل گژھیم کھلُن۔ گۅڈہ چھا کشیرِ منز کُنہِ سیزر۔ ۔۔۔ والیو چھہ سٲرۍ سے پھکھ تلمت۔ پیٹھہ یہ ریڈِپھ! نار لٔگۍ نس۔ بہ کھولہ پگہے یاہو۔ میون تصویر چھوہ پرونے پہن۔ بٔڈِس فریمس منز ترٲوۍ زیون۔ یہ چھوہ میون نٲدر تصویر۔ فیس بکس پیٹھ تہِ چھِوہ میٲنۍ کینہہ تصویر۔۔۔ شکر۔ کھلیوو۔ رٹۍ تو اٹیچمنٹ۔ ر وٹوہ؟ بہ چھسو سخ آور۔ پیٹھہ چُھم یمن ازۍ نیرُن۔ یمن چھیہ وُنہِ سٲرے پیکنگ یتھے پٲٹھۍ۔ شامن کرو کتھ۔ اچھا۔ وعلیکم سلام۔ سٲرۍ سے تُلنم توس۔ کانہہ چیزِ چھہ نہ ڈنجہِ ۔۔۔ ہےہے، دکہ دیتتھم۔ لیپ ٹاپس گٔیووسور۔۔۔۔ دوٚپمے ژیہ کیا ییژ بامبر۔۔۔؟
جی ایم صٲبن کوٚر شٹ ڈاون تہ و وتھ تھوٚد۔
سٲرۍ سے کمرس اوس فرینچ عطرِ ہند نشہ پریتھ کُنہِ چیٖزس تیلیومت۔ صوفہ تکین تہِ تہ کاغذن تہِ۔ پردن تہِ تہ تمۍ سندین سویڈن تہِ ۔ مگر جی ایمس ٲس وۅنۍ یمو زنانہ عطرو سیتۍ الرجی گژھان، مگر ووٚننس نہ کینہہ، کٔژن تام گٲنٹن ہند اوس مسلہ۔ ییتہِ پنداہ دۅہ ژولن ، تتہِ بییہ کینہہ گٲنٹہ۔سہ رود دارِ کُن گٔژھِتھ سرکٲرۍ مکانہ چہ دارِ کنۍ وچھان ، مگر تسنزن نظرن ہند زٲویہ اوس نہ کُنہِ پیٹھ ٹھہرتھ۔
«کیاہ چھِوہ وچھان؟ باسان چھہ تہند سہ پرون شٲعر گوٚژھ نہ بییہ جوان گژھُن۔ ییتہ کین منظرن منز چھُیی کیہتام ۔۔۔»
« آ۔۔۔ اگر فردوس بر۔۔۔»
« بس بس، اتھ شعرس چھیہ وۅنۍ تژھ گٔمژ۔ تٍر تہ شٹھنیار! کُنہِ نہ کانہہ سبزار۔ صرف ہُم کٔژتام دِودار کُلۍ۔ چھِوا وچھان۔ کٲتیاہ موٹۍ تہ زیٹھۍ چھہِ»
« بلاے ینۍ یمن دِودارن۔» جی ایم صٲبس اوس وۅنۍ مۅچر تہ زیچھر بوزۍتھے وۅش ژلان نیرتھ۔ تمۍ تروو زیوٹھ وۅش۔«اگر نہ یم سرکٲرۍ ملکیت آسہن بہ ژٹناوہکھ سٲری دودار۔ میہ چھہِ کشادہ لان خۅش کران۔»
«کیاہ کوٚروہ یمو سرسبز دِودارو؟ یہ چھُو تۅہہ پنن آلس۔ بہ نیرتھ گژھہِ دۅہے باغس منز مارننگ واک کرُن۔ أتی وچھتو زانہہ ما گژھہِ وہ ایزما اٹیک۔ بند کمرس منز بہت چھِو سگریٹس پیٹھ سگریٹ چیوان۔ پننس صحتس گژھہِ واتُن۔ ییتہِ کُس چھُو پنن۔ بہ ترٲوتھس دِلہِ ، شُرۍ سوزۍ تھکھ بورڈِنگ سکول۔ پانہ چھِو یمن دفترۍ ملازمن منزہور کاو ہوۍ۔ یتھنہ کانہہ لاپروٲیی کٔرِو۔ شیٹھہِ پتہ گژھہِ۔۔۔»
« پوسی، بس کر وۅنۍ۔۔۔ او۔۔۔ آے ایم سواری۔۔۔ آیی مین شگفتہ لدھیانوی۔ یی چھی نا ونان نیبرہ؟ »
«اوٚڈے ووٚنوہ۔۔۔ مس شگفتہ لدھیانوی!» تمہِ تھٲو تس پھیکس پیٹھ نٔر۔ تہ جی ایم صٲبن تھاویاس پننۍ نٔر شانن پیٹھ، مگر سۅ گٔے کھٕرِ بۅن بۅن وسان۔ کمزوری کنۍ کِنہ تمہِ مۅکلوو وارہ وارہ پان۔ تس اوس تمۍ سند مشک کھران۔ پیٹھہ اوس وُنہِ تس سران کرنے۔
«خبر کوٚت گوٚو یہ اڈہ ژوٚٹ! ژیر گوٚژھ نہ گژھُن۔ گۅڈہ چھا کم بیرہ آسان وۅنۍ ایر پورٹس پیٹھ۔ اتھ بنیوو وۅنۍ ریلوے سٹیشن۔ بلاے ینۍ یمن پرایویٹ فلایٹن۔ وۅنۍ چھہِ یم بہٲرۍ مزور تہِ جہازن کیتھ تران۔»
« اڈہ ژوٚٹ۔۔۔!» جی ایم صٲبس ژوٚل اسُن نیرِتھ۔ سۅ ٲس داراب صٲبس اڈہ ژوٚٹ ونان۔
«اڈہ ژوٚٹ ونس نہ تہ ادہ کیا! مجید ہے ناو اوسُس تہ تھوونے تخلص داراب۔ وزن تام چھُس نہ سیدان۔ گوم وۅنۍ داراب صٲب۔ مجید وانی۔ ہٕنہہ!۔۔۔ اڈہ ژوٚٹ!» تمہِ و ون ‹اڈہ ژوٚٹ› لفظ ٹاٹھنیارہ سان۔ ‹اڈہ› ونُن مگر ‹ژوٚٹ› وولُن سینس منز۔
«مہ آسُن پھوتہِ تُلان۔ بچور سٲرۍ سے چھُے یۅہے واتان۔ نتہ کُس پھیرِ ہی پتہ پتہ۔ میہ نہ چھیم فرصت تہ نہ شوبیم یتھ وٲنسہِ منز۔ چانی وٲنسہِ آسہِ شاید۔ تہ کار تہِ چھُو کُنُے۔»
«اڈہ ژوٚٹ۔ یہ اڈہ ژوٚٹ میہ تہِ زہ ژور ؤری کونس۔ یہ بننوو تھن ژیۍ سینیر منیجر ، نتہ أمۍ سنزِ وٲنسہِ چھہِ لُکھ نوکری ژھاران آسان ۔۔۔ گۅڈہ کم جوکر چھا یہ اڈہ ژوٚٹ! نان ویج جوک تہِ چھُے بوزناوان۔ یہ چھا کھوژان کٲنسہِ۔ جوان کورِ چھس پتے آسان۔ مشٲعرن منز چھس آٹو گراف ہیوان۔ یہ نے بہ أمس پیٹھہ آسہا، خبر کر آسہے پننہِ خاندارنہِ تہ دۅن شُرین ترٲوِتھ ژوٚلمت۔»
«نہ نہ تہِ دی زیس نہ کرنہ۔ میہ چھُے أمس ووٚنمت زِ تنخواہ ٲسۍ زِیمنے سوزان۔ أمس چھہ ٹی اے ڈی اے منزے پانس کیت واریاہ۔۔۔ وچھتہ ، ٹو ٹاک آف دِ ڈیوِل۔ ہُہ کیا چھے پکان اٹیچی ہیتھ۔»
مس شگفتہ لدھیانوی دِژ دارِ کنۍ نظر۔ بتھُس پھیورس زیادے رونق۔ داراب صٲب اوس گوٚب اٹیچی ہیتھ زیٹھہِ لانہ اپارِ گیٹہ اژان۔ سیکیورٹی والیو کوٚرس نہ مدد۔ تمۍ ترٲو اٹیچی ہنز ٹرالی یلہ تہ پکنٲون ٹایلہ ترٲوِتھ پاتھس پیٹھ کھکھرِ۔ ہوٲیی اڈک شور ہیو ووٚتھ، مکانہ کس د ویمس پورس منز تہِ گریزیوو ۔
«یہ ونتے ژیہ تھٲوۍتھا پننۍ چیٖز وارہ پٲٹھۍ؟ یتھنہ مشِتھ آسی کینہہ گوٚمت! میہ کڈنٲوی سارنے نظمن ہندۍ پرِنٹ آوٹ دفترہ ۔ تم چھی تتھ بلو فولڈرس منز ۔ پین ڈرایوِ منز تہِ تھاوۍ مے تہ سی ڈی منز تہِ ۔ »
«شکریہ۔ ویسے أمۍ اڈہ ژٔٹۍ تہِ چھینم نظمن ہنز اکھ سافٹ کاپی دِژمژ۔ »
«میہ تھٲوۍ مے‹ماہِ نو› ، ‹آجکل› تہ ‹بیسویں صدی› ہندۍ کینہہ پرٲنۍ شمارہ اٹیچی منز۔ خبر کُنہِ جایہ ما گژھکھ بند۔ غزل چھہِ پتھ وتھ ہوی۔ پیٹھہ تتہِ چھہ نہ کانہہ سنان کسند کیاچھہ۔یاد چھُیہ پرُس تتھ انڈیا انٹرنیشنل ہالہ کس مشٲعرس منز کٲتیاہ داد میلی! ژیہ پزی میون شکر گزار روزُن۔ تمہِ دۅہہ ما اوسے یہِ اڈہ ژوٚٹ سیتۍ!»
«بس کٔرِو وۅنۍ۔ آمتے چھہ بعضے، دۅہے ما چھس تھپھ دوان کٲنسہِ ۔ پتھ گوٚوانسپایریشن۔۔۔ »
دروازس نیبرہ کنہِ کٔر داراب صٲبن ژاس، حالانکہ دروازہ اوس یلے۔ سہ اوس اڈیڈاس جین، آسمٲنی رنگہ ہایی نیک تہ بلُو کوٹ لٲگتھ اڈہ ژوٚٹ گژھن لایق گوٚمت۔ وۅزل بُتھ تہ کاوہ پکھہ ہیو مس۔ بِلہ أچھن منز ٲسس بدلے شرارت۔ اتھس کیتھ اوسس آیی فون۔
جی اےم صٲبن ترٲوس ہیرہ بۅن نظراہ۔
« گُڈ مارننگ سر! »
« گُڈ مارننگ۔ داراب صٲب گرم پہن جیکیٹ لٲگۍ زِہے۔ تٍر چھے سخ۔»
«سر۔ میہ چھیہ نہ پوران تٍر۔ پیٹھہ یہ تٍر چھیہ صرف ایر پورٹس تام۔ پتہ چھہ وشنیرے وشنیر۔ سر، دپیومو تہۍ تہِ تٔرِو ہفتہ جوراہ ۔حیدر آباد چھہ وندس خۅش کران۔»
«نا بہ ہا چھُس ییتی ٹھیک ۔ میہ چھہ ییتہِ وشنیرک جان انتظام ۔ میہ چھا پر گی کنِچ۔»
جی ایم صٲبن ترٲو دارابس نیجن أچھن منزسٔنِتھ نظر تہ دارابس پھوٚل وٹھن پیٹھ اسُن۔ جی ایم صٲبن لوگ زِٹھۍ آیہ ونُن۔ «دِلہِ وٲتۍتھے کوٚرتھ میہ فون۔ تہۍ وٲتِو ٲٹھہِ بجہ شام تام۔ میہ روزِ سخ فکر یوٚت تام تہۍ گُڈ گاوں فلیٹس پیٹھ وٲتِو۔ میہ چھوہ تتہِ سورے سامان تھوومت۔ أمس ہا ٲسۍ زِ دۅہے خبر ہینہِ یوان۔ یمن میڈن پیٹھ چھا بروسہ۔»
« تھینک یو، ڈارلنگ۔ فار ایوری تھِنگ۔» شگفتن ووٚن ڈریسنگ ٹیبلس نش میک اپ درست کران کران۔ تمہِ تھوو کیہتام کیہتام بریف کیسس منز تہ پِلنووُن بریف کیس دارابس کُن۔ دارابن روٚٹ یہ نہایت ہوشہ سان زن کینہہ ٲویل زٲویل چیز اوس۔
«سر بہ کوتاہ دورے چھُس تتہِ پیٹھہ۔تتہِ پیٹھہ چھہِ آٹوہس منز صرف ہتھ رۅپیہ لگان۔ وۅنۍ چھہ میٹرو تہِ ۔ یہ کُس مسلے چھہ ۔ بہ آسہ شامن ژیرۍ پننس ڈیرس پیٹھ گژھان۔ بے بی جان ٲسم وُنۍ فون کران۔ دپان ٲس بہ واتہ أزۍ گڈگاوں۔»
« تس ہا چھہ چانہ میڈمہِ ہند سخ سریہہ۔ نتہ چھا کور وۅرہ ماجہِ زانہہ پننۍ مانان۔» جی ایم صٲبن ووٚن چندہ منز ہ آیی پییڈ کڈان تہ سکرین نژناوان۔
« سۅ چھیہ میہ ساروے کھۅتہ ٹٲٹھ ویس۔ ادہ ؤری ژور پانژھ زن چھیم کٲنسے۔ مگر سۅ چھیم ممی ونان۔»
«سر ۔ پلیز ڈونٹ ؤری۔ بہ گژھس جے این یو تام سیتۍ۔» دارابن ووٚن نہایت اعتمادہ سان۔
شگفتن ترٲوس پر اسرار نظر بتھِس کُن۔ داراب دراو کُٹھہِ منزہ۔
«وۅنۍ بیہہ میہ نش تہِ برنزاہ۔ آیی لو یو پوسی۔ آیی شل مس یو۔ ژہ چھکھ پانس نیران تہ میہ چھکھ یاد للونۍ تھوان۔»
« آیی لو یو ٹو ڈارلنگ! تہۍ ما کُنۍ زنۍ تنگ یوان؟»
«نو آیی لو مایی لونلی نیس۔ ۔۔ تہ بییہ چھا میہ فرصت۔ ؤنۍ آسنم کھیجو کھیجو ملٲزم پکان۔ یمن چھا کم مسلہ۔ میہ چھہِ پتمس جی ایم سندۍ سٲری کنڈۍ گالنۍ۔ سیٹھا کنڈۍ چھِن نوٚو رٲوۍ متۍ۔ سٲرۍ سے چھیم پننہِ آیہ ترتیب دِنۍ۔ ٲخر پنن پنن پرسیپشن۔ یمے لُکھ اوترہ تام اتھ وۅلہرشہِ ۂر ۂر پلناوان ٲسۍ ، تمے چھِہ فریٲدۍ یوان زِ تمن کوٹھن سپد سیٹھا ظلم۔ »
« انُکھ بلاے۔ شامن شامن کیا چھِو کران؟ » شگفتہ بیٖٹھ تس لرِ صوفس پیٹھ۔ مگر سۅ ٲس ٹینڈٮن پیٹھ۔ صحبن کوٚڈ مجبور ہیو گژھِتھ گرم گاونہ کہ چندہ منزہ دٔچھن اتھہ۔ مگر پتہ توٚگُس نہ کینہہ بوزُن امہِ اتھہ سیتۍ کیاہ کرہ۔ یتھہ تتھہ تھوونس پھیکس پیٹھ اتھہ۔ تس اوس پورہ خیال زِ أمس ما ڈلہِ میک اپچ ترتیب۔
«ڈونٹ وری۔ ماے ڈیر، آیی ایم فاین۔ اسہِ چھہ شامک سورے انتظام کوٚرمت۔ ہُتھ وارڈروبس لرِ المارِ منز وچھتھُے نہ میہ کیاہ کیاہ چھہ تھوومت۔ بییہ گژھہِ میہ میوزک آسُن۔»
«میہ توٚر نہ فکری یم ترواہ دۅہ کپٲرۍ ژٔلۍ۔ خٲر ۔۔۔ آیی ایم کمِنگ اگین۔ تورہ ما چھُو تارُن کینہہ؟»
« تۅہہ چھہِ میٲنۍ ٹیسٹ معلوم۔۔۔ یہ خۅش کری۔ توٚتام آسہِ وندہ تہِ مۅکلیومت۔ ۔۔ او کے!» صحب ووٚتھ تھوٚد۔ پتہ ؤژھ میڈم تہِ۔
«اِٹ از گیٹِنگ لیٹ۔ از کل ہے وۅنۍ ملاقات سہل چھہ۔ پلیز ہفتس منز ٲسۍ زِ اکہ لٹہِ سکایپس پیٹھ یوان۔»
« وۅنۍ مہ کر میہ نیران نیرا ن ایمبیرس۔»
«نیر وۅنۍ۔ یہ بچور کوتاہ پراری۔ یہ آسہِ بۅنہ کنہِ ہانیومت تٍرِ سیتۍ۔ تاپہ یاوہ! »
« پراہ گژھیس۔ یہ چھہ گُپن۔»
‹ گُپن› بوزِتھ گیہ جی ایمس عقلہ بکل۔ سہ گوٚو بدلے کمن غۅتن۔
یہ ؤنتھ پھیور صحب ہوم تھیٹرس کُن، تہ کوٚرن آن۔ میڈم ٲس کمرہ منزہ درامژتہ ٲس ہیرن وسان۔ صحب ووٚتھس پتہ پتہ۔
سہ زن اوس گرم پلوَن منز گۅبیومت ہیو۔
دارابن آسہ ساریۍ اٹیچیہ ٹیوٹا اِنووا چہ ڈِکی منز برِ مژہ۔ تہ پانہ اوس تنبلیومت ہیو اتھہ موران۔ شاید وشنیر باپتھ۔
میڈم بیٹھ منزۍمہِ سیٹہِ۔ داراب بیوٹھ فرنٹ سیٹہِ۔ سہ اوس ایر ٹکٹہِ چندہ منزہ کٔڈتھ وارہ پٲٹھۍ وچھان۔
بٲژو دِژ نیرہ وُن نیرہ وُن اکھ اکس کُن فلاینگ کِس۔
تہ گٲڈۍ دراے گۅڈہ وارہ وارہ تہ پتہ تھٲرڈ گیرس منز تہ پتہ فورتھ گیرس منز۔
کمرس منز ٲس وِٹنی ہیوسٹن زن چکہ دوان۔
« کنجرٲنۍ ! مٔرِتھ تہِ نہ تھپھ تُلان!» صحبن کوٚر میوزک بند۔
زیوٹھ سگریٹ زٲلتھ لوٚگ پننہِ کمرکۍ تم سٲری چیز پننہِ پننہِ جایہ تھونہِ یم پتمین دۅن ہفتن ژورِ ٲسِن تھٲوۍ متۍ۔ سہ اوس ژیر تام کنُے زوٚن پنن کمرہ شیران ۔ زن سہ اتھ دوبارہ شوژ کران اوس۔
زمرے:افسانہ


text:
میہ دین چھپریوو چانہِ قصدن تے
ملہ بابن سادن
(رحمن ڈار)
سوال: لفظ چھا چھپریوو (کامل) کنہ چھوریو (ساقی)؟
جواب: کاشرس منز چھہ تحقیق کم تہ ذاتی پسند زیادہ چلان۔ کنہِ تہِ بٲتک متن کمۍ کمہِ نسخہ پیٹھہ تل تہ نسخہ کتہِ چھہ، تہِ چھہ کم پہن نظرِ گژھان۔ `کامل سندس صوفی شاعرس چھہ صفحہ پتہ صفحہ حاشیس منز مصرعن ہندۍ مختلف پاٹھ دنہ آمتۍ اکثر کنہِ ذاتی تبصرہ ورٲے۔ کتابہ پتہ کنہ چھہ نسخن ہند فہرست تہِ درج۔ یہ چھیہ امچ خوبی۔ ساقی سندس صوفی شاعرس منز چھہ خالے کنہِ حاشیہ، ییتہ دیتمت چھن اکثر کاملس سیتۍ اختلاف کرنہ خاطرہ۔ حاشیہ نہ دنک وجہ چھہ یہ زِ تمۍ چھہ پنن متن حتمی زونمت۔ یہ چھیہ امچ کمزوری۔
ساقی چھہ اختلاف کران تہ ونان "چھپریو چھہ صوفی شاعر کتابہِ (کامل سنز) منز درج ییلہ زن عام نسخن منز چھوریو چھہ”۔ مگر یہ چھہ نہ ونان یم عام نسخہ کم چھہ؟ کیا تمن نسخن چھنا کانہہ ناو؟ تحقیق چھہ ونان نسخن ہند ناو ہیتھ ونن ز یتھ یتھ نسخس منز چھہ چھپریو بدلہ چھوریو۔ چلو مون زِ عام نسخہ چھہ پزۍ پاٹھۍ تم نسخہ یمن منز چھوریو درج چھہ۔ اگر یہے حقیقت چھیہ، تیلہ گوژھ نہ ساقی ونن "میانۍ کنۍ چھہ چھوریو درس۔” میانۍ کنۍ ؤنتھ چھہ ساقی پننین عام نسخن ہنز دلیل کمزور بناوان۔ اگر عام نسخن منز "چھوریو” چھہ، پتہ چھہ نہ میانۍ کنۍ چانۍ کنۍ کانہہ معنی تھاوان۔اگر اتہِ نس کانہہ بے معنی لفظ آسہِ ہے تیلہ ہیکہ ہو عام نسخن پیٹھ بحث کٔرتھ زِ اصل لفظ کیا گژھہِ آسن۔ چھپریو تہ چھوریو چھہ بامعنی لفظ تہ دوشوے چھہ اتھ سیاقس منز معنی دوان۔
حقیقت چھیہ یہ زِ واریاہ لفظ چھہ نہ صحیح پاٹھۍ نسخن منز درج یمہ کنۍ تم پریتھ شخص پننہِ حسابہ پران چھہ۔ کیا پتاہ چھپریو/چھوریو تہِ ما آسہِ یتھی کنہِ صورت حالک نتیجہ۔
چھپرُن گو٘و کانہہ مراد حاصل کرنہ خاطرہ منگہ منگ کرنۍ (کاشر ڈکشنری)۔ مطلب چانہِ باپتھ ووتس بہ ملہ بابن تہ سادن تام منگنہِ۔ یہ معنی چھہ نہ اتھ سیاقس منز وۅپر کینہہ۔ ساقی چھہ ونان ” یعنی چانہِ باپتھ گذٲر میہ دۅہ چانہِ برٲنژ نژۍ نژۍ تہ گندۍ گندۍ۔” اتھ معنی یس چھہ نہ "ملہ بابن تہ سادن” مصرعس سیتۍ کانہہ واٹھ لگان۔ البتہ ہیکو ؤنتھ امہ برونہمس مصرعس سیتۍ چھس واٹھ لگان۔ مگر تتھ منز چھہ مسلہ یہ زِ اکثر چھہ سانہِ شاعری منز زہ مصرعہ اکھ شعر بناوان یُس اکھ معنوی کُن بنان چھہ۔ امہ برونہم مصرعہ چھہ نہ اتھ سیتۍ رٔلتھ شعر بناوان۔ دویم یہ زِ تیلہ چھہ "ملہ بابن سادن ” مصرعہ یتیم گژھان۔
ساقی سند چھوریو ییہ نہ توت تام صحیح ماننہ یوت تام نہ تسندۍ محقق تمن عام نسخن ہندۍ ناو ہین یمن منز چھوریو درج چھہ۔ یا یوت تام نہ تسندۍ نقاد تسندس بیان کرنہ آمتس معنی یس "ملہ باین سادن ” مصرعس سیتۍ واٹھ دِتھ ہیکن۔
کاملن چھہ حاشیس منز "ملہ بابن سادن” مصرعک محتلف پاٹھ تہِ دیتمت۔” گوش تھاو فریادن”۔ ساقی چھہ نہ یہ پاٹھ دوان، حالانکہ مختلف پاٹھ رژھرنۍ چھیہ محققن ہنز ذمہ داری۔
______
یاونہ ٲسس تن ناون تے
ہاوسہ چھہ نہ چھاون
کیا ونہ کیتۍ گیہ اتھہ ہاون تے
یہ دنیا چھہ تاون
بہ چھس نہ ویتراون تے
تس چھہ نہ کانہہ تہِ باون
(رحمان ڈار)
سوال: یتھے کنہ چھہ بوونہ لفظس معنے لیکتھ کیا ونہ۔ تی چھا؟
جواب: نہ تہِ چھہ نہ۔
کیا ونہ کیتۍ گیہ اتھہ ہاون تے
کامل چھہ مصرعہ یتھے پاٹھۍ دوان۔ سیتی چھس حاشیس منز "کیا” بدلہ "بہ” دوان یُس بیاض رحمان ڈارس منز درج چھہ۔ ساقی چھہ مصرعہ یتھہ پاٹھۍ دوان:
بۅ ونہ کیتۍ گیہ اتھہ ہاون تے
کاشرس منز چھہ /بہ/ بدلہ زنانہ ہندِ طرفہ /بۅ / تہِ رایج۔ ساقی چھہ کامل سندِ حاشیک /بہ/ تُلتھ اتھ /بۅ/ بناوان یمہ کنۍ وۅنۍ یہ ذو معنی بنان چھہ۔ بۅ+ونہ (یعنی میں کہتی ہوں) تہ بۅون یعنی بتراتھ۔ ظاہر چھہ "بہ ونہ” چھہ نہ زیادہ معنہ سوو، لہذا چھہ ساقی بۅونہ بتراژ ہندِ معنی کنۍ دوان۔ سہ چھہ نہ حاشیس منز کیا ونہ معنی رنگۍ دوان بلکہ چھہ تمۍ حاشیس منز "کیا ونہ” کامل سندِ پاٹھچ ریفرنسہِ کنۍ دیتمت۔
وۅنۍ چھہ سوال دۅیو منزہ کس پاٹھ چھہ صحیح۔ امیک فیصلہ ہیکہِ صرف ذاتی ترجیح سیتۍ گژھتھ، نتہ گژھہِ نسخن ہنز شہادت آسنۍ۔ کیا ونہ چھہ صوتی طور تہِ تہ معنوی طور تہِ میانہِ خاطرہ زیادہ دلچسپ، یہ زٲنتھ زِ اتھ بٲتس منز کوتاہ اہم قافین ہند آہنگ چھہ۔/ کیا ونہ /چھہ امہ بندہ کہ گۅڈنکہ مصرعہ کین /یا ونہ / لفظن سیتۍ ہم قافیہ۔ اتھۍ سیتۍ اوت نہ بلکہ دویمہ مصرعہ کہ /چھا ون/ لفظن سیتۍ تہِ۔ یُتے اوت نہ ژورمہِ، پانژمہ تہ شیمہ مصرعہ کین لفظن /تاون/، /ویتراون/ تہ /باون/ لفظن سیتۍ تہِ ہم قافیہ۔ بہ کرہ نہ ذاتی طور یمن قافین ہند ساز ؟/بۅون/ اننہ خاطرہ قربان تکیازِ بۅون أنتھ چھہ نہ شعرکس معنی یس منز کانہہ ہریر یا تبدیلی گژھان۔ بلکہ چھہ امہ مصرعہ پتہ ینہ والہ مصرعہ کس /دنیا/ لفظس مقابلہ اکھ رڈنڈنسی پیدہ گژھان۔ امہ علاوہ چھہ /بو چھس نہ ویتراوان/ مصرعہ کہ /بو / لفظہ کنۍ تکرار تہِ پیدہ کران۔ یہ چھہ نہ قافین ہند صوتی تکرار بلکہ اکوے لفظ دویہ لٹہِ ینک تکرار یس اگر کنہِ مخصوص تاثر خاطرہ اگر ورتاونہ آسہِ نہ آمت، مستحسن چھہ نہ ماننہ یوان۔
___________
ستن زرمن میہ چھہ ورتنتے
وصل چھہ ہر ساتن
(رحمن ڈار)
سوال: ساقی چھہ لفظ ورتن بدلاوان تہ دپان درمن چھہ درُس، چھا؟
جواب: یمو منزہ کس اکھ چھہ صحیح، سہ ہیکہِ رحمن ڈار ؤنتھ۔ توہہ آسہِ نہ توجہ دیتمت۔ کامل چھہ دوان ” وصل چھہ ہر ساتن” تہ ساقی چھہ دوان "وصل چھم ساتن”۔ میانہِ خیالہ چھہ یمن دۅن لفظن یعنی ورتن تہ درمن ہند صحیح آسن نہ آسن دویمس مصرعس پیٹھ دٔرتھ۔ اگر کامل سند دیتمت مصرعہ صحیح چھہ تیلہ چھہ ورتن صحیح، اگر ساقی سند مصرعہ صحیح اوس، تیلہ چھہ درمن صحیح۔
یم سوال ٲسۍ مظفر عازم صابن فیس بکس پیٹھ پرژھمتۍ، کٲنسہ دیت نہ جواب۔ میہ دیت جواب۔


text:
پی این پشپ زاے 1917 منز تہ 1996 منز گیہ سرگواسۍ۔ خبر کٲتہو ازکیو ادیبو چھہ تہند ناو بوزمت؟ خبر کٲتہن چھہ یہند ملاقات نصیب سپدمت؟ بہ چھس نہ کالج کٔرتھ کشیرِ زیادہ رودمت، تاہم یمن سیتۍ چھہ میہ اکاڈمی، ریڈیو تہ یونیورسٹی منز منزۍ منزۍ ملاقات سپدمت۔
اکھ چیز یس میہ خاص طور یاد پیوان چھہ، یم ٲسۍ اتھہ واس سیٹھا چیرہ کران، میانۍ پاٹھۍ ٲسۍ نہ تھوکمت اتھہ بیہ مٲل پاٹھۍ دوان، حالانکہ امہ وقتہ ٲسۍ یم بزرگی ہندین ایامن منز داخل سپدۍ متۍ۔ پشپ اوس زبردست متحرک شخصیتک مالک۔ ہمیشہ اپ بیٹ، سیٹھا انرجی وول ادیب۔ کتھہ اوس تیز تیز تہ پیوٹھس پیٹھ کران۔ زندگی متعلق پرامید نقطہ نظر تھاوان۔
پی این پشپ سنز دلچسپی ٲس زبان، لسانیات، تحقیق، تنقید، شاعری، بیترِ۔ سیٹھا پورمت شخص۔ پشپ چھہ ترقی پسند دورس منز پزۍ پاٹھۍ کاشرِ زبانۍ لول برن والین کژن تام نفرن منز سرس، خاص کر نثر لیکھن والین ترین ژون شخصن منز اوس سہ پیش پیش۔ ترقی پسند دورس منز اوسے نہ کانہہ نثر لیکھان۔ افسوس ز تمن لوکن ہند ذکر چھہ سانین تذکرن تہ تواریخن منز میلان یم نہ اتھ دورس منز کاشرس ادبی سرمایس انزۍ منزۍ تہِ ٲسۍ گمتۍ۔ حالانکہ پشپ اوس نہ باقین ہندۍ پاٹھۍ معلوماتی مضمون لیکھان یۅس محض ترجمہ بازی ٲس۔ پشپ سند مطالعہ اوس کاشرِ زبانۍ تہ ادبہ کس تجزیس تہ تبصرس منز نون نیران۔ سہ اوس نظریاتی کتھو کھوتہ زیادہ کاشرِ ادبہ کس متنس پیٹھ کتھ کران۔ امس ہوۍ ہمہ جہت ادیب چھہ سیٹھا کم نظر گژھان، یمن شاعری پیٹھ تہ جان نظر آسہ تہ تنقیدس پیٹھ، یمن پرون متن تہ پرن تہ شیرن تگہ تہ، نوین ادبی نہجن پیٹھ کتھ تہ تگہ کرنۍ۔ جدید دورس منز تہِ رود پشپ نوو نوو سوچ ہتھ سیمنارن منز شرکت کران۔ کاشرین ادیبن منز اگر کانسہ لسانیات کین بنیادی تصوراتن ہند ہمعصر تہ صحیح علم اوس، سہ اوس صرف تہ صرف پی این پشپس۔
پشپ سندِ تنقیدی شعور ک پتاہ چھہ تمۍ سندِ 39 صفحن ہند تمہِ مضمونہ پیٹھ لگاون آسان یُس تمو نادم صٲبنہ شاعری پیٹھ "نادم سندۍ باوژ انہار” (مطبوعہ شیرازہ نادم نمبر) عنوانہ لیوکھ۔ امہ مضمون چھہ پشپ سند اردو تہ کاشرِ ادبک ، نادم صابنہِ شاعری ہند، تہ ہمعصر تنقیدی تصوراتن ہندمطالعہ نون نیران۔ مثالہ پاٹھۍ نیون یہ جملہ:
"توتہِ پیوو نادم جلدے پایس تہ نوۍ نوۍ تجربہ کران ووت ‘دپنہ’ پیٹھہ ‘باونس’ تام۔ ‘سۅوز ‘نظم چھیہ نادم نہِ امہِ باوژ سفرہ کس گۅڈہ منزلس گاشراوان۔”
خبر پی این پشپس پیٹھ چھا تمس زیادہ بہتر پاٹھۍ زانن والۍ تہ تسندین لیکھن سیتۍ زیادہ واقف کٲنسہ ادیبن کانہہ مضمون لیوکھمت؟


text:
پنج
پَنٛجٲبؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :पञ्चन् (پٔنچٔن) < اَوَلی ہِند آریٲیی *pánća < اَوَلی ہِند ایٖرٲنی *pánča < اَوَلی ہِند یوٗرَپی *pénkʷe۔
گرَٛنٛد[اؠڈِٹ]
پنج (گُرمُکھی : ਪੰਜ)
سِندی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :पञ्चन् (پٔنچٔن) < اَوَلی ہِند آریٲیی *pánća < اَوَلی ہِند ایٖرٲنی *pánča < اَوَلی ہِند یوٗرَپی *pénkʷe۔
گرَٛنٛد[اؠڈِٹ]
پنج (دیوناگری : पंज) [pənd͡ʒə]
- سَنَسکرٕٛت پؠٹھٕ میٖلؠ مٕتؠ پَنٛجٲبؠ لَفٕظ
- سَنَسکرٕٛت پؠٹھٕ آمٕتؠ پَنٛجٲبؠ لَفٕظ
- اَوَلی ہِند آریٲیی پؠٹھٕ آمٕتؠ پَنٛجٲبؠ لَفٕظ
- اَوَلی ہِند ایٖرٲنی پؠٹھٕ آمٕتؠ پَنٛجٲبؠ لَفٕظ
- اَوَلی ہِند یوٗرَپی پؠٹھٕ آمٕتؠ پَنٛجٲبؠ لَفٕظ
- پَنٛجٲبؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ سِندی لَفٕظ
- سَنَسکرٕٛت پؠٹھٕ آمٕتؠ سِندی لَفٕظ
- اَوَلی ہِند آریٲیی پؠٹھٕ آمٕتؠ سِندی لَفٕظ
- اَوَلی ہِند ایٖرٲنی پؠٹھٕ آمٕتؠ سِندی لَفٕظ
- اَوَلی ہِند یوٗرَپی پؠٹھٕ آمٕتؠ سِندی لَفٕظ
- سِندی آنکونہٕ گرَٛنٛد


text:
زبان تہ ماجہ زیوِ ہنز اہمیت
مسرور امین ماجہ زیوِ متعلق کینہہ وننہ برونہہ چھہ یہ زانن ضروری زِ زبان کتھ چھہِ ونان ؟ زبانۍ متعلق چھہِ مختلف نظریہ قائم تہ مختلف رایہِ چھیہ دنہ آمژہ۔ آکسفوڈ ڈکشنری […]
میون نیب یا چون
تحریر: صوفی شوکت نیب رسالہ گو ۵۳ وہُر، یعنی تنہ اوسس بہ زینے … واریاہو چیزو علاوہ چھہ امین کامل صابن کاشرس ادبس یہ تہِ اکھ تیتھ دیت یس نہ مشراونہ ہیکہِ […]
شوکت شفا سنز اکھ ہردلعزیز نظم
مہجور تہ آزاد سندی زہ لولہ نغمہ
روف احمد، اسسٹنٹ پروفیسر کشمیری/ریسرچ سکالر کشمیر یونیورسٹی مہجور تہ آزاد سندی زہ لولہ نغمہ: اکھ تقابلی تجزیہ مہجورن تہ آزادن لیکھۍ اکثر نغمہ (وژن تہ غزل) ہم موضوع مضمونن ہندۍ یمن […]
غلام رسول قاڑو — گمنام صوفی شاعر
مسرور امین سانۍ یہ موج کشیر چھیہ پننہ خوبصورتی کنۍ تمام عالمس منز مشہور ییمک رنگہ رنگہ حسن وچھتھ چھہ انسانس روحانی کیو قلبی سکون میلان. بقول عرفی شیرازی ہر سوختہ جانی […]
وازہ محمود سند اکھ شعر
بشیر بڈگامی: وازہ محمودنس یتھ شعرس پیٹھ کرہ ہو کتھ. اکھ کرہوس تشریح بیہ ہیمہوس سام اسمأنۍ جانور ناو چھس ندہر تس غذا گاڈہ ہند ماز ہے ویسۍ یے شبیر احمد شاہ: […]
اصطلاح کیا گۆو؟
ساحل عباس میر ’’اصطلاح‘‘ لفظک لغوی معنی چھ باہم صلح کرن۔ بعضے چھ یہِ پانہ وانۍ متفق سپدنکِس مجازی معنی یس منز استعمال کرنہ یِوان۔ وۅنۍ گۆو علمی ورتاوس منز چھ اصطلاح […]
کاشرِ زبانۍ ہنزہ کینہہ صوتیاتی خصوصیژہ
منیب الرحمن [یتھ مضمونس منز چھیہ یہ ہاونچ کوشش کرنہ آمژ زِ کاشرِ زبانۍ منز چھہ نہ لفظہ کس اندس پیٹھ زیٹھین مصوتن ہند رحجان۔امہِ رجحانہ کنۍ چھہ فارسی عروض ورتاونک عمل […]
عبدالا حد آزاد نوِ طرزک شاعر
فردوس احمد پرے عرش تہ لا مکان چون دیر و حرم دکان میون نوو چھہ لدن مکان پرون از نہ پگاہ یہ کارک عبد الا حد آزادس برونہہ ٲس کاشرِ شاعری […]
شہنواز منتظر سنزہ نظمہ
(1) بہ چھس پراران ژندر تہِ پھۆل پھۆلۍ سمن ژہ آکھ نہ کینہہ بسو تہِ کۆر وۅں روخ اڈن کن ژہ آکھ نہ کینہہ وتن گۅبییہ اچھ تہ وۅنۍ شہر تہِ شۆنگ […]
رشید نازکی سنز نظم "صدا”
رشید نازکی سنز نظم صدا چھیہ شوکت صوفی ین صدا بند کرمژ۔
جلہِ ہندۍ دندہ پھلۍ، اختر محی الدین
اختر محی الدین سند افساانہ جلہِ ہندۍ دندہ پھلۍ چھہ شوکت صوفی ین آواز بند کورمت۔
وژن: حیرتھ، حیرتھ ناکھ
حیرتھ، حیرتھ ناکھ چھہ نسیم شفایی سند تازہ وژن۔ یہ چھیہ تقریبا کنی شاعر یۅس وژنچ روایت تازہ حیسیت سان زندہ تھٲوتھ چھیہ۔
ہری کرشن کول تہ اختر محی الدین سندین دۅن افسانن ہند تقابلی مطالعہ
سجاد احمد گنائی کاشرِ افسانہ کِس تواریخس منز چھہِ اختر محی الدین تہ ہری کرشن کول تِم زہ ناو یمو کاشرِ زبانۍ منز افسانہ صنف سنجیدگی سان ورتٲو تہ کاشرس افسانوی سفرس […]
20 نظمہ
صوفی شوکت 1 تصور یمن گاسہ کریچن منز کینہہ زندگی ہندۍ نشان یا چھہِ پننہ نفسکۍ مسافر نتہ چھہِ وقتہ کس رخشس پیٹھ سوار آزار دلن ہندۍ 2 اتفاق توپتہ تہِ […]
راہی سنزِ’دَہہِ وہرۍ‘ نظمہِ ہنز سام
سجاد امین ملک ’’دہہِ وہرۍ‘‘ نظم چھیہ شاعرانہ تخیلچ اکھ رٔژ مثال۔ نظمہِ منز چھہ باونہ آمت زِ اکھ شعری کردار کِتھہ پاٹھۍ چھہ بے خیالی منزاکِس تتھِس یارہ بلس پیٹھ واتان […]
دیناناتھ نادم–اکھ نمایندہ شعری آواز
سجاد ظہور شاہ یہ چھہ پریتھ کُنہِ زبانۍ ہندس ادبس منز وچھنہ آمت زِ پریتھ زبانۍ ہند بۆڈ شاعر بنن چھہ تیلی ممکن ییلہ تتھ زبانۍ منز تمہِ برونہہ اکہ زیٹھہِ دورچ […]
ستھ غزل
منظور یوسف (1) اچھ لوسہ تہ آوُے نہ وُنستام ونس کیاہ پیاران دۅہا ووت سپد شام ونس کیاہ جنگ نامہ پٔرِن گاہ تہ گہے لولہ دلیلاہ گاہ پریہ پرستانہ کرین رام ونس […]
خبر چھیا خبر
عبدالرحمن آزاد ژیہ کُن میہ رکنہِ ژٔج نظر خبر چھیا خبر نظر تہِ ڈٔج تہ لٔج سسر خبر چھیا خبر مژھج سۅ لے چھُہ سونتہ پے رگن طراوتھا رسیل، شہل، مۆدر، […]
زیرو برج تہ تصورِ زمان و مکاں
اکھ مختصر جایزہ شبیر احمد گنایی زیرو برج چھیہ امین کاملنۍ اکھ اہم نظم یۅسہ زندگی ہندین فلسفیانہ نکتن تہ تصورِ زمان و مکانس متعلق اکس اہم بحثس دس تلان چھیہ۔ شاعر […]
لکہ مۆت
ناجی منور سنز یہ ںظم چھیہ جمہوریتس نسبت عالمی غیر اطمینانک احساس ووتلاوان باسان یمۍ پتمہ صدی ہندیو آخری دہلیو پیٹھہ مختلف صورتن منز زور رۆٹ۔ (منیب)
گلشن مجیدن "افسانہ ": اکھ جایزہ
گلزار احمد ڈار کشیرِ چھیہ پتہ وتہ پیٹھہ دۅلابن منز گرفتار روزمژ۔ زانہہ میول نہ لوکن سۅکھہ سانچہ روزنک موقعہ۔ یم رودۍ مختلف پریشانیہ اندرۍ اندری ژاپان۔ ادیب تہ لکھارۍ تہِ رودۍ […]
ہری کرشن کول سنز افسانہ نگاری
ہری کرشن کول (2008-1934) زایہ زٲندار محلہ سرینگرس منز تہ دلہِ منز گیہ یمہ دنیا رخصت۔ یم چھہِ کاشرِ زبانۍ ہندۍ اکھ کامیاب افسانہ نگار تہ ڈراما نگار ۔ یمو کوٚر کاشرس […]
سازندر بٲتھ (لولہ نغمہ)
یم چھہِ امین کامل سنز تصنیف "لولہ نغمہ” کتابہ منزہ نقل کرنہ آمتۍ کینہہ بٲتھ یم سازندر مقام موسیقی پیٹھ گیوان ٲسۍ۔ کامل سنزِ کتابہِ منز چھہ یمن ہند تعداد 400 پیٹھۍ کوشش ییہ کرنہ یمن ہند اکھ بھرپور انتخاب پیش کرنچ۔ یمن بٲتن ہندۍ مقام تہ تالہ وچھنہ خاطرہ وچھون کتاب "لولہ نغمہ”۔
غزل – کر ژہ حبسِ دم
رخسانہ جبین ژھۅپہِ ہنز کرامتھا تہِ وچھکھ کر ژہ حبسِ دم بدلے سماعتھا تہِ وچھکھ کر ژہ حبسِ دم یۆدوے ژیہ کتھ کھییتھ نہ وناں گوکھ اورہ کُے بییہ اکھ قیامتھا تہِ […]
آزادس برونہہ شاعری ہنزہ روایژ
میر طفیل محمد عبدالاحد آزاد چھہ وہمہ صدی ہندِ گۅڈنکہِ نصفک شاعر تہ تس برونہہ چھہ کاشرِ ادبک تواریخ الہ پلہ شین صدی ین ہندس زمانس پیٹھ محیط۔ اتھ طویل وقتس منز […]
وجودیت: اکھ مختصر تعارف
عادل محی الدین وجودیت چھہ جدید فلسفک اکھ انگ یمیک خمیر زوال کِس عہدس منز تیار سپد۔ تاہم چھہِ امکۍ بیٲلۍ پھٔلۍ پاسکل (Pascal) تہ سینٹ آگسٹاینس (St. Augestine) نشہِ تہِ میلان۔ […]
تازہ غزل
عامر سہیل، پلووم آفتابس گاش لوسُم تاب رووم کتہِ سنا ژھٲر دیتو آسمانن خواب رووم کتہِ سنا وعدہ کۆرنم شب ڈٔلتھ یِمہ، واو صبحک دارِ تل نو بہارک تٲجراہ نایاب رووم […]
غزل تہ رسول میرس برونہہ امیک ورتاو
فردوس احمد پرے لفظ غزل چھ مشرقی سر زمین منز بارسس آمت۔ مشرقی زبانو منز چھیہ عربی زبان اکھ تژھ زبان ییتہ گۅڈہ پیٹھے قصیدہ گویی ہند رواج اوس۔ یہ قصیدہ چھ […]
صوفی شاعر کس ونو؟
"صوفی شاعر گٔیہ تم شاعر یہنز ذاتی تہ ادبی زندگی خالص تصوف چھیہ روزمژ۔ لل چھیہ امہ خانوادچ زٹھ تہ شاہ غفور، سۅچھ کرال، رحیم صٲب، پرمانند، نعمہ صٲب، شاہ قلندر، رحمان […]


text:
بارہ مولہ
بارہ مولہ یَتھ زن وَرمُل تہِ چھہِ ونان چھُ رِیاسَتھ جمو و کشمیرُ کِہ بارہ مولہ ضِلُک اَکھ شہر۔ یہٕ شہر چھُہ دریاے وؠتھ کؠن پٹھین پؠٹھ واقع شہر سرینگر پؠٹھ ۳۴ میٖل دور شمالس کُن۔
تٲریخاؠڈِٹ
شہر ورملِس چھُہ رازٕ بمسنَن سنہ ۲۳۰۶ قبل مسیح منھز وجود ترومُت۔ یہٕ شہر اوس اَکہِ زمانہ کشیر ہُنٛد دروازٕ یوان ماننہٕ تہِ کیازِ سرینگر مزفرآباد شاہراہ ٲس امہِ کِنہِ نیران یۄس تٲریخی اعتبار واریاہ اہم ٲس۔ تَمہِ کِنہ چھہِ وَرمُلِس واراہ اہمیت میجمٕژ۔ دپان یلؠ اکبر کشیر او، وَرمُل اوسُکھ مارِنؠ ہؠو سجومُت۔ جناب سعید جانباز علی آیہ ۱۴۲۱ء مَنٛز پَنٕنؠن ساداتن سۭتؠ کشیر تہٕ ورمُل بنووُکھ پَنُن مرکز۔ ۱۶۲۰ء مَنٛز آیہٕ سکھ مذہبکؠ شییم گرو، گرو ہرگوبند سنگ جی تہِ وَرمُل تشریف۔
جغرافیہاؠڈِٹ
وَرمُل چھُہ °34.2 شمال تہٕ °74.34 مشرق پؠٹھ واقع۔ سطح سمندر پؠٹھ چھُہ اَمٮُ۪ک تھزر ۱۵۹۳ فٕٹہٕ۔ یہٕ چھُہ دارالحکومت سرینگر پؠٹھ ۳۴ میٖل شمال کُن دریاے ویتھ کؠن بٹھؠن پؠٹھ بٔسِتھ۔ اَتھ شہرس چھہِ پانژ کٔدل پانہ وٲنؠ جوڈِتھ۔ وؠتھ چھہِ شہرس دۄن حصن مَنٛز تقسیم کٕرِتھ۔ شمالکِس حِصَس پؠٹھ چھُہ پرٛون شہر بَسِتھ یُس زن گۄن آسنس سۭتؠ سۭتؠ چھُہ واریاہ قدیم۔ نو شہر چھُہ جنوبکِس حصَس مَنٛز۔ سرکٲرؠ ادارٕ تہٕ نٔی تعمیرات چھہِ یَتے موجود۔ ۲۰۰۱ کہِ مردم شمٲری مطابق چھہ ضلٕچ کُل آبادی ۷۱۴۳۴ افراد۔


text:
ادیب تہِ چھہ عوامی شخصیت آسان۔ لوکن چھیہ نہ صرف امۍ سندین تحریرن منز دلچسپی آسان بلکہ امۍ سنزِ زندگی منز تہِ۔ جدید تنقید ونۍ تن اسہِ خبر کوتاہ تہِ زِ ادب پرنہ، سمجھنہ خاطرہ چھیہ نہ ادیب سنز ذاتی زندگی زاننۍ ضروری، یہ زاننہ ورٲے چھہ نہ چارہ تہِ۔ الیٹ اوس نہ ادیب سنزِ ذاتی زندگی ادبس منز جاے دنہ خاطرہ تیار، حالانکہ یمہ قسمچ شاعری تمۍ پانہ کرمژ چھیہ تتھ چھہ سیدِ سیود تسنزِ ذٲتی زندگی سیتۍ واٹھ۔ ہپارۍ چھہِ اسۍ شاعر سنز زندگی ادب سمجھنہ خاطرہ غیر ضروری زانان تہ یپارۍ چھہِ افسوس تہِ کران زِ شمس فقیر سنزِ زندگی متعلق چھہ نہ اسہِ کینہہ پتاہ۔ اکہ طرفہ چھہِ ونان زِ ادیب سنز شخصیت کرِ نہ شاعری سمجھنس منز کانہہ مدد تہ بییہ طرفہ چھہ کلیات مہجورس منز حالات زندگی تہ مزازہ، خۅے بیترِ شخصیتی معاملن پیٹھ صفحہ ہا سیاہ کران۔
ادیب سند عوامی شخصیت آسُنے چھہ تسنز زندگی زاننک دعوت دوان۔ الیٹس اوس کراس ورڈ پزل (معمہ) حل کرنچ بیمارۍ، تسۍ اوت نہ بلکہ وسٹن آڈن صٲبس تہِ۔ آڈن سنزِ شاعری منز مشکل تہ غیر مانوس لفظ آسنک جواز (یمن ہندِ خاطرہ ڈکشنری وچھنۍ پیوان چھیہ) ہیکہِ یہ تہِ اکھ وجہ ٲستھ۔ راہی تہِ چھہ پننہِ شاعری منز غیر مانوس تہ متروک لفظ ورتٲوتھ مشکل پیدہ کرنچ ارادی کوشش کران۔ یہ ٲس جدید شاعرن ہنز اکھ بیمارۍ۔ غالب اوس نہ اتھ معنیس منز مشکل۔ از چھیہ تمۍ سنز زبان فارسی آمیز آسنہ کنۍ مشکل باسان مگر تمۍ سندِ وقتہ ٲس نہ سۅ غیر مانوس۔ غالب سنز مشکل پسندی چھیہ تسندین خیالن منز۔ اکس مضمونس منز مختلف فکری پہلو ژھارنۍ۔ سۅ شاعری ٲس تمی قسمچ شاعری۔ عمدا مشکل بناونہ ینہ واجنہِ شاعری منز چھہ نہ خیالک کانہہ سرینیر آسان۔ تہِ اوس نہ آڈن سنزِ شاعری منز تہِ۔ تہِ چھہ نہ راہی سنزِ شاعری منز تہِ۔
کامل ییلہ ریٹایر گوو تس روز نہ ادبی کارگزاری سیتۍ زیادہ دلچسپی، بییہ ٲسۍ تمہ وقتہ ریڈیو تہ ٹی وی والۍ راہی یسے زیادہ بلاوان۔ شاید اوسس یہ خدشہ تہِ شاعری منز گوژھ نہ نویر نہ آسنہ کنۍ پنن پان دہراون پیون، لہذا ہیوتن کینژن ورین نثرس کن کرُن، پتہ ژھنن سہ تہِ ترٲوتھ۔ کینژو تھٲو بیہ زو شاعری ہنز مشق جاری۔ اتھ وٲنسہِ منز چھیہ یہ عمل کینژھا امہ کنۍ تہِ ضروری آسان زِ ذہن گژھہِ فعال روزن تہ کینژھا امہ مۅکھہ عوامس منز پننۍ مقبولیت برقرار تھاونہ خاطرہ چھہ کینہہ نتہ کینہہ کرُن ضروری۔ عروضی شاعری تہِ بوزۍ تو معمہ حل کرنکۍ پاٹھۍ اکھ ذہنی ورزش مگر یمۍ شاعرن عروضی شاعری ہنز ورزش شروع پیٹھے کرمژ آسہِ، تسندِ خاطرہ چھہ نہ اتھ منز تہِ کانہہ چلینج۔ سٹیجن پیٹھ کھستھ صدارت کرنۍ، کتابہ رلیز کرنہِ تہِ چھیہ ذہن تہ شخصیت دۅشوے فعال تھاونچ اکھ کوشش یۅس نہ پریتھ جایہ تہ پریتھ کٲنسہِ مہیا چھیہ۔
مظفر عازم چھہ کمپیوٹرس پیٹھ شکلہ بناونس کن لوگمت، حالانکہ خالص قافیہ آرایی تہِ روزِ یمو شکلو کھوتہ بہتر۔ مگر یہ ذہنی آوریار چھہ تسندِ خاطرہ اہم کینژھا امہ کنۍ تہِ زِ کمپوٹر کین امکاناتن منز چھیہ تمس دلچسپی یمہ کنۍ تمۍ اسہِ کینژن نفرن کاشر کیبورڈ تہ فانٹ تہِ دیت۔یتھہ پاٹھۍ میہ امۍ سنزِ کمپیوٹر گرافی ہنزن شکلن منز کانہہ دلچسپی چھیہ نہ، کاشریو ادیبو تہ ادارو تہِ ہٲو نہ امۍ سندس کیبورڈ تہ فانٹس منز کانہہ عملی دلچسپی۔ خبر میہ کیا اوس ونُن، بتہ کھینک وقت سپد، لہذا تراوون کتھ ییتہ نے۔